text:
ပူႇၵႄႇ ဝၢၼ်ႈၵုၼ်ၼိူဝ် ၼွင်တဝ်း မိူင်းမၢဝ်း ၺႃးသိုၵ်းၵူၼ်းမိူင်း ၾၢႆႇႁူမ်ႇလူမ်ႈ လႅၼ်လိၼ် မိူင်းၶႄႇ ပေႃႉထုပ်ႉ မၢတ်ႇၸဵပ်း လႆႈသူင် ႁူင်းယႃမိူင်းမၢဝ်း သေ ယူတ်းယႃတူဝ် ၊ ၵူၼ်းမိူင်းဢမ်ႇႁၢၼ်ႉၸႂ် ဢွၵ်ႇၼႄၵၢင်ၸႂ် တုၵ်းယွၼ်းလွင်ႈၽဵင်ႇပဵင်း။
ဝၼ်းတီႈ 28/11/2021 ၼႆႉ ၵူၼ်းဝၢၼ်ႈ ၵုၼ်ၼိူဝ် ၼွင်တဝ်း ဢွၵ်ႇၼႄ ၵၢင်ၸႂ်တေႃႇ လူင်ပွင်ၸိုင်ႈၶႄႇ လႄႈ သိုၵ်းၶႄႇ ၊ တုၵ်းယွၼ်း လွင်ႈၽဵင်ႇပဵင်း ဢၼ် ပူႇၵႄႇ ဝၢၼ်ႈၵုၼ်ၼိူဝ် ၺႃးသိုၵ်းၶႄႇ ပေႃႉထုပ်ႉ မိူဝ်ႈဝၼ်းတီႈ 26/11/2021 ၼၼ်ႉ။
ၵူၼ်းဝၢၼ်ႈၵုၼ်ၼိူဝ် လၢတ်ႈတီႈၽူႈတွႆႇႁွၵ်ႈဝႃႈ – “မၼ်းၸၢႆးၵႂႃႇၼႃးသေ ပွၵ်ႈမႃး ထုၵ်ႇၸုမ်းၾၢႆႇႁူမ်ႇလူမ်ႈၶႄႇ ဢဵၼ်ႁႅင်း 28 ၵေႃႉၼႆႉ ထုပ်ႉပေႃႉ ။ မၼ်းၸၢႆးပဵၼ်ၵူၼ်းလီ၊ ၸႂ်လီၵေႃႉၼိုင်ႈၶႃႈဢေႃႈ။ ယၢမ်းလဵဝ် မၼ်းၸၢႆးမၢတ်ႇၸဵပ်းသေ လႆႈသူင်ႇယူတ်းယႃတူဝ်ဝႆႉ တီႈႁူင်း ယႃမိူင်းမၢဝ်းဝႆႉၶႃႈ”- ဝႃႈၼႆ။
မိူဝ်ႈဝၼ်းတီႈ 26/11/2021 ၼၼ်ႉယၢမ်းဝၢႆးဝၼ်း ၸၢႆးဢၢႆႈဢူင်းၽေႇ ဢႃယု 30 ပၢႆ ပူႇၵႄႇဝၢၼ်ႈၵုၼ်ၼိူဝ် ဢိူင်ႇၼွင်တဝ်း ၸႄႈဝဵင်းမိူင်းမၢဝ်း ၼႃႈ လိၼ်ၽွင်းငမ်းတူဝ်ၵဝ်ႇတႂ်ႈၶူင်း မိူင်းၶႄႇ ၺႃးၸုမ်းသိုၵ်းၵူၼ်းမိူင်း ပႂ်ႉလႅၼ်လိၼ် မိူင်းၶႄႇ 28 ၵေႃႉ ပေႃး ထုပ်ႉမၼ်း မၢတ်ႇၸဵပ်း ထိုင်တီႈပေႃးလႆႈသူင်ႇယူတ်းယႃတူဝ် ။
“ပူႇၵႄႇႁဝ်းၶႃႈ ၵႂႃႇႁဵတ်းၼႃးသေပွၵ်ႈမႃး ၼႃးၵေႃႈ ဢမ်ႇမီးၵႆ မီးႁိမ်းဝၢၼ်ႈၵူၺ်း။ ႁဝ်းၶႃႈ ၵူၼ်းဝၢၼ်ႈ ဢမ်ႇႁၢၼ်ႉၸႂ် ႁူမ်ႈၵၼ်ဢွၵ်ႇၼႄၵၢင်ၸႂ်သၢၼ်ၶတ်းတေႃႇ ၶဝ်ဢေႃႈ။ ၶဝ်ပေႃႉထုပ်ႉ ႁဵတ်းႁၢႆႉပိူၼ်ႈယဝ်ႉ ၶဝ်ဢမ်ႇတူၺ်းထိုင်သင်ၶိုၼ်း ။ ပလိၵ်ႈၶႄႇ မႃးဢဝ်ၶဝ် ၵႂႃႇမူတ်းယဝ်ႉၶႃႈ” – ၵူၼ်းဝၢၼ်ႈ ၵုၼ်ၼိူဝ် သိုပ်ႇလၢတ်ႈၼႄၼင်ႇၼႆ။
ၼႂ်းဝၼ်းတီႈ 28/11/2021 ၼၼ်ႉ ၵူၼ်းလူင် ၾၢႆႇၽွင်းငမ်း မိူင်းၶႄႇ မႃးႁူပ်ႉ ၵူၼ်းဝၢၼ်ႈ သေ လၢတ်ႈဝႃႈ တေပၼ်တၢင်းၽိတ်း ၵူၼ်းၸိူဝ်းပူၼ်ႉပႅၼ်၊ ပူႇၵႄႇဝၢၼ်ႈၵေႃႈ တေႁပ်ႉပုၼ်ၽွၼ်းယူတ်းယႃပၼ်ဝႃႈၼႆ။
တၢင်းပဵၼ်ၶူဝ်ႊဝိတ်ႉၽႄႈ၊ လူင်ပွင်ၸိုင်ႈ မိူင်းၶႄႇ သမ်ႉပိၵ်ႉႁပ်းလႅၼ်လိၼ် ပိၵ်ႉႁပ်း မူႇဝၢၼ်ႈ ဢမ်ႇပၼ်ၵူၼ်းၵႂႃႇမႃး ၶဝ်ႈဢွၵ်ႇၵၼ်၊ ၵူၼ်းမိူင်း ၸိူဝ်းႁႃၵိၼ်ယၢပ်ႇ လႄႈ မိူဝ်ႈႁူဝ်လိူၼ်ၼႆႉ ၸၢဝ်းတႆး ၸိူဝ်းယူႇ ၾင်ႇတၢင်းမိူင်းၶႄႇ ဢွၵ်ႇၼႄ ၵၢင်ၸႂ်၊ လူင်ပွင်ၸိုင်ႈၶႄႇ ႁပ်ႉႁူပ်ႉၵႄႈလိတ်ပၼ်လႄႈ ပၼ်ႁႃယဝ်ႉၵႂႃႇ။


c: text/html

text:
မူႇၸေႈ၊ ဝဵင်း
ဝဵင်းမူႇၸေႊ (IPA: [mù ʦē ]), (မၢၼ်ႈ: မူဆယ်မြို့), (ဢိင်းၵလဵတ်ႈ: Muse), (သဵင်ဢွၵ်ႇ [Muse]) ၼႆႉ မီးၼႂ်း ၸႄႈဝဵင်းမူႇၸေႊ၊ ၸႄႈတွၼ်ႈမူႇၸေႊ၊ ၸႄႈမိူင်းတႆး၊ မိူင်းမျၢၼ်ႇမႃႇဢေႃႈ။[2]
ပိုၼ်းဝဵင်းထတ်း
မိူဝ်ႈဢေႇတီႇ 764 တေႃႇ 851 ၼၼ်ႉ ၶုၼ်တိုင်းၶမ်း လႆႈပဵၼ်ၶုၼ် ဢုပ်ႉပိူင်ႇ မိူင်းမၢဝ်းယဝ်ႉ။ မၼ်းၸဝ်ႈၼႆႉ မီးၼမ်ႉၵတ်ႉ ၵႂႃႇဢဝ်လႆႈ ၼၢင်းပပ်ႉၽဝတီႇ လုၵ်ႈယိင်းၸဝ်ႈႁေႃသႅင် မိူင်းလၢၼ်ႉၸဝ်ႈ ၶုၼ်လူၽူင်းၼၼ်ႉလႄႈ ၸဝ်ႈၶုၼ်လူၽူင်း ၸင်ႇဢဝ်တပ်ႉသိုၵ်းလၢၼ်ႉၸဝ်ႈ ၽၢၵ်ႇတွၼ်ႈမႃးၸွမ်းသေ လႆႈမႃးပဵၼ် ၶုၼ်ၼင်ႈဝၢၼ်ႈၵိၼ်မိူင်း တီႈထုင်ႉမၢဝ်းၼႆႉယဝ်ႉ။ ၶုၼ်တိုင်းၶမ်း ၸင်ႇႁိၵ်ႈၸိုဝ်ႈဝႃႈ ၸဝ်ႈၾႃႉတိုင်းၶေႃၼႆသေ တႄႇတင်ႈႁၢင်ႈႁေႃ တီႈထုင်ႉမၢဝ်းယဝ်ႉ။ ယၢမ်းလဵဝ် ဢွင်ႈႁေႃတိုင်းၶေႃ၊ ၶူးဝဵင်း တိုင်းၶေႃၼၼ်ႉ တိုၵ်ႉမီးဝႆႉ တမ်ႈတီႈ ဝၢၼ်ႈတိုင်းၶေႃ ထုင်ႉမၢဝ်း ၼႂ်းမိူင်းၶႄႇယူႇ။
ၽွင်းမိူဝ်ႈၼၼ်ႉ ၸႄႈဝဵင်းမူႇၸေႊၼႆ့ ၶဝ်ႈပႃးၼႂ်း တႂ်ႈငဝ်ႈၸွင်ႈ ႁေႃၶမ်းလူင်လၢၼ်ႉၸဝ်ႈသေ လႆႈဢဝ်မၢၵ်ႇၶဝ်ႈတဝ်ႈၼမ်ႉ သူင်ႇပၼ်ၸွႆႈထႅမ် ႁႅင်းသိုၵ်းလၢၼ်ႉၸဝ်ႈယဝ်ႉ။ မိူဝ်ႈဢေႇတီႇ 802 ၵႅမ်မိူင်း မိူင်းပိဝ်ႇ ပႃးဢဝ် ၶွင်ၽၢၵ်ႇ၊ မႄႈၸၢင်ႈၵႃႈ၊ မႄႈၼၢင်းဝႅၼ်၊ လွင်ႈႁႆႇတိုင်ႈ ၵူႈပိူင်သေ ဢဵၼ်းမိူဝ်းသၢၵ်ႈ (ၶဝ်ႈၽဝ်ႈ) တမ်ႈတီႈ ႁေႃၶမ်းလၢၼ်ႉၸဝ်ႈၼႆလႄႈ လႆႈလတ်းၶဝ်ႈမႃး ၼႂ်းလိၼ်ၶုၼ်တိုင်းၶမ်းယဝ့်။ ၶုၼ်တိုင်းၶမ်း ဢွၼ်ဢဝ် ၸုမ်းၵႅမ်မိူင်းပိဝ်ႇ မိူဝ်းၸူး တမ်ႈတီႈ ႁေႃၶမ်းလၢၼ်ႉၸဝ်ႈ ယီႈမုၼ်သုင်ယဝ့်။ ယီႈမုၼ်သုင်ၵေႃႈ လႆႈႁူႉဝႃႈ ၶုၼ်တိုင်းၶမ်း ပဵၼ်ဢႃမၼ်းၸဝ်ႈၼႆလႄႈ ႁပ်ႉႁူမ်ၸူမ်းတွၼ်ႈသေ ၶိုၼ်းပၼ် ၶွင်ၽၢၵ်ႇၸွမ်းယဝ်ႉ။ ၵူၺ်းၵႃႈ မိူဝ်ႈဢေႇတီႇ 831 ပၢၼ်ၶုၼ်ႁေႃၶမ်းလၢၼ်ႉၸဝ်ႈ ၶုၼ်ၽူင်းယုၼၼ်ႉ မိူင်းပိဝ်ႇၶဝ် ဢမ်ႇမႃးပၼ်ၶွၼ်ႇ တမ်ႈတီႈ မိူင်ႈလၢၼ်ႉၸဝ်ႈၸိူင်ႉၼင်ႉ ၵႃႈၵွၼ်ႇတွၼ်း ဢွၼ်လႄႈ ၶုၼ်ႁေႃၶမ်း လၢၼ်ႉၸဝ်ႈ ၶုၼ်ၽူင်ႈယု ၸင်ႇသူင်ႇသိုၵ်းလၢၼ်ႉၸဝ်ႈ မႃးတီႈ ၶုၼ်တိုင်းၶမ်းသေ ၶုၼ်တွင်ၶမ်း လႆႈဢဝ်ပႃး သိုၵ်းတိုင်းၶေႃ ႁူမ်ႈသိုၵ်းလၢၼ်ႉၸဝ်ႈ ၵႂႃႇတိုၵ်းမိူင်းပိဝ်ႇ လူႉလႅဝ်တႅၵ်ႇယၢႆႈၵႂႃႇ မိူဝ်ႈဢေႇတီႇ 832 ၼၼ်ႉယဝ်ႉ။ ၸဝ်ႈၶုၼ်တွင်ၶမ်းၼႆႉ ၸၢမ်ႇပူႇၼွၼ်းၽေးၵႂႃႇ မိူဝ်ႈဢေႇတီႇ 853 ၽွင်းၸူဝ်ႈပၢၼ် 72 ၼၼ်ႉယဝ်ႉ။
- ၶိူဝ်းသိူဝ်လူးလၢႆး
ဢၼ်ၵႂၢမ်းတႆးပၢၼ်ၵဝ်ႇ ၵႆႉႁွင်ႉမေႃဝႃႈ "ၶိူဝ်းသိူဝ်လူးလၢႆး ၶိူဝ်းတႆးၼႆႉ ဢမ်ႇၸႂ်ႈမဵဝ်းမဝ်" ၼႆၼၼ်ႉ ၶႂ်ႈဝႃႈ ၶုၼ်လူးလူင်လႄႈ ၶုၼ်လၢႆး ဢၼ်ပဵၼ်လၢၼ် ၸဝ်ႈၶုၼ်တိုင်းၶမ်းၼႆႉယဝ်ႉ။ ၸဝ်ႈၶုၼ်တိုင်းၶမ်း မီးဝႆႉလုၵ်ႈၸၢႆးၵေႃႉၼိုင်ႈ ၸိုဝ်ႈဝႃႈ ၶုၼ်လူးၼႆသေ မၼ်းၸဝ်ႈ ၼင်ႈဝၢၼ်ႈမိူင်း မိူဝ်ႈဢေႇတီႇ 832 တေႃႇထိုင် 932 ယဝ်ႉ။ မၼ်းၸဝ်ႈ မီးဝႆႉ လုၵ်ႈၸၢႆးသွင်ၸၢႆး ႁိၵ်ႈၸိုဝ်ႈဝႃႈ ၶုၼ်လူးလူင် လႄႈ ၶုၼ်လၢႆး ၼႆယဝ်ႉ။
မိူဝ်ႈဢေႇတီႇ 842 ၼၼ်ႉ တမ်ႈတီႈ သိပ်းသွင်ပၼ်းၼႃး ဢမ်ႇမီးၸဝ်ႈၸွမ်လႄႈ ၶုၼ်ႁေႃၶမ်း လၢၼ်ႉၸဝ်ႈ ၶုၼ်ၽူင်းယု ၸင်ႇဢဝ် ၶုၼ်လူးလူင် (ထုင်ႉမၢဝ်း) ၵႂႃႇၼင်ႈဝၢၼ်ႈၵိၼ်မိူင်း တမ်ႈတီႈ သိပ်းသွင်ပၼ်းၼႃးယဝ့်။ ၵေႃႉၼွင်ႉ ၶုၼ်လၢႆး ၸမ်ႉ မိူဝ်ႈဢေႇတီႇ 932 တေႃႇထိုင် 952 လႆႈၼင်ႈဝၢၼ်ႈ ၵိၼ်မိူင်း ထုင်ႉမၢဝ်းၵႂႃႇသေ ဢမ်ႇမႂ်းလုၵ်ႈလႄႈ သၢႆသိုပ်ႇၶိူဝ်းၶုၼ် သုတ်းၵႂႃႇယဝ်ႉ။ ၵွပ်ႈၼၼ် ၸင်ႇလႆႈဢဝ် ၽွင်းမိူင်းလူင်သီႇၵေႃႉ သိုပ်ႇပုတ်ႈႁၢင်ႈ တၢင်မိူင်းၵႂႃႇယူႇ။ ထိုင်မႃး ဢေႇတီႇ 957 ၽွင်းမိူင်းလူင် ထဝ်ႈလဵၵ်း လႄႈ ၶၢင်ႁွပ်ႈ (ၶၢင်ႁွင်း) ၵႂႃႇႁႃၸဝ်ႈၶုၼ် မိူင်းႁိမိူင်းႁမ်းသေ လႆႈမႃးၶိူဝ်းၶုၼ် တႆး (ၶုၼ်တႆႇၶၼ်ႇ)လႄႈ ၸင်ႇမႃးၽွင်းငမ်း မိူင်းသႅၼ်ၸေႊယဝ့်။ မၼ်းၸဝ်ႈ ၸင်ႇၽႄဝၢၼ်ႈမိူင်းပၼ် လုၵ်ႈလၢၼ်မၼ်း ဢုပ်ႉမိူင်းတွၼ်ႈၽႂ်တွၼ်ႈမၼ်းလႄႈ လၢၼ်ၸၢႆးမၼ်း ဢၼ်ႁိၵ်ႈၸိုဝ်ႈဝႃႈ "တၢဝ်ႉငႃးလူမ်း"ၼၼ်ႉ လႆႈမႃးၼင်ႈဝၢၼ်ႈၵိၼ်မိူင်း မိူင်းမၢဝ်း တႄႇဢဝ် ဢေႇတီႇ 957 တေႃႇထိုင် 1057 ယဝ့်။ မိူဝ်ႈၼၼ်ႉ ၼႃႈတီႈ ဢၼ်တၢဝ်ႉငႃးလူမ်း ၵွၼ်းၸိုင်ႈၸိုင် ပဵၼ် မိူင်းမၢဝ်း၊ မိူင်းဝၼ်း၊ မိူင်းလႃႈ၊ မိူင်းတီး၊ ၸေႊၾၢင်၊ မိူင်းၶွၼ် ပဵၼ်ၸိူဝ်းၼႆႉယဝ်ႉ။ ႁေႃတၢဝ်ႉငႃးလူမ်း ပူၵ်းတင်ႈတီႈ ဝဵင်းမူၼ်းသေ ၼွၼ်းၽေးၵႂႃႇ မိူဝ်ႈဢေႇတီႇ 1057 ၼၼ်ႉယဝ်ႉ။
လုၵ်ႈၸၢႆးမၼ်းၸဝ်ႈ ဢၼ်ၸိုဝ်ႈဝႃႈ ၸဝ်ႈၶုၼ်တုမ်ႇ (ႁွင်ႉ) ၸဝ်ႈလူင်ႁူမ်ႇမိူင်း သိုပ်ႇပုတ်ႈႁၢင်ႈႁေႃ မိူင်းမၢဝ်းၵႂႃႇယူႇ။ မၼ်းၸဝ်ႈမီးဝႆႉ လုၵ်ႈသွင်ၵေႃႉ ၸိုဝ်ႈဝႃႈ ၸဝ်ႈၼၢင်းမွၼ်းလ လႄႈ ၸဝ်ႈၸၢႆးၶုၼ်ၵေႃႇလၢင်း။ မၼ်းၸဝ်ႈယိူင်းဢၢၼ်းဝႃႈ ႁႂ်ႈလႆႈပဵၼ် မိူင်းဢူၺ်းလီၵၼ်ၼႆသေ ၸင်ႇဢဝ်ၸဝ်ႈၼၢင်းမွၼ်းလ ၵူပ်ႉၵူႈပၼ် ၶုၼ်ပူးၵမ်ႇ ဢၼေႃႇရထႃႇ ၽွင်းမိူဝ်ႈ ၽႅဝ်မႃး ထုင်ႉမၢဝ်း ၶၢဝ်းတၢင်းၵႂႃႇဝႆႈငႃးၶမ်းၽြႃး တီႈမိူင်းလၢၼ်ႉၸဝ်ႈၼၼ်ႉယဝ်ႉ။ ဝၢႆးသေ ၸဝ်ႈၼၢင်းမွၼ်းလ လႆႈၵႂႃႇယူႇသဝ်း တီႈႁေႃပူးၵမ်ႇ ယွၼ်ႉပိူဝ်ႈ ၸဝ်ႈႁေႃၶမ်းပူးၵမ်ႇ ထၢင်ႇၽိတ်းလႄႈ ၽွင်းလိုပ်ႈၶိုၼ်းမႃး မိူင်းမၢဝ်းၼၼ်ႉ မၼ်းၼၢင်း ၸင်ႇမႃး ၼွၼ်းၽေးပႅတ်ႈ တမ်ႈတီႈ ဢုင်းပွင်ႇသီႇပေႃႉ ဝၢၼ်ႈမေႃႇၵိူဝ်ၼၼ်ႉယဝ်ႉ။ ၵေႃႉပဵၼ်ၼွင်ႉၸၢႆးမၼ်း ၶုၼ်ၵေႃႇလႅင်းၵေႃႈ လူင်းၵႂႃႇႁပ်ႉ ပီႈၼၢင်းမၼ်း လႆႈၵႂႃႇႁၼ် ပီႈၼၢင်းမၼ်း ၼွၼ်းၽေးလႄႈ မၼ်းၸၢႆးၵေႃႈ ႁူဝ်ၸႂ်တႅၵ်ႇသေ လႆႈၼွၼ်းၽေးၵႂႃႇယဝ်ႉ။ ယွၼ်ႉၼၼ် ၸဝ်ႈလူင်ႁူမ်ႇမိူင်း ဢမ်ႇမီးသၢႆသိုပ်ႇၶိူဝ်းၶုၼ်သေ ထိုင်မႃး ဢေႇတီႇ 1177 ၸဝ်ႈၽႃႉလူင် ႁူမ်ႇမိူင်း ၼွၼ်းၽေးၵႂႃႇလႄႈ ၶုၼ်တႆးပုင်ႇ (လုၵ်ႈၶုၼ်တႆႇၶၼ်ႇ) ၸင်ႇဢဝ် လုၵ်ႈၸၢႆးမၼ်း ၶုၼ်ၽၢင်ၶမ်း (မိူင်းသႅၼ်ၸေႊ) မႃးၼင်ႈဝၢၼ်ႈမိူင်းမၢဝ်းယဝ်ႉ။ ၶုၼ်ၽၢင်ၶမ်း ၸင်ႇၶၢႆႉ တႄႇၼင်ႈႁေႃ တမ်ႈတီႈ ဝဵင်းဝၢႆ မိူဝ်ႈ 1178 ၼၼ်ႉယဝ်ႉ။ ထိုင်မႃး 1189 ၶုၼ်ၽၢင်ၶမ်း ၶိုၼ်းမႃး တင်ႈဝဵင်းႁေႃၶမ်း တမ်ႈတီႈ ႁိမ်းၽင်ႇၼမ်ႉပေႃႈ ၽၢႆႇၸၢၼ်းဝၢၼ်ႈပၢင်ႇၶမ်းယဝ်ႉ။ ၶုၼ်ၽၢင်ၶမ်းၼႆႉ ႁိၵ်ႈၸိုဝ်ႈဝႃႈ ၸဝ်ႈလူင်မဵဝ်ႉပူင်ႇၼႆယဝ်ႉ။ မိူဝ်ႈပၼ်မၼ်းၸဝ်ႈၼၼ်ႉ မိူင်းမၢဝ်း၊ မိူင်းဝၼ်း၊ မိူင်းၼႃႈၸၼ်းတႃ၊ မိူင်းတီး၊ မိူင်းႁိုမ်း၊ ၸေႊၾၢင်၊ မိူင်းၶႂၢၼ်၊ မိူင်းၶိူဝ်း၊ မိူင်းယၢင်း၊ မိူင်းၶႃ၊ တႃယၸိူဝ်းၼႆႉ ပဵၼ်မိူင်း ယူႇတႂ်ႈၸွင်ႈ လူင်ႇလဵဝ်ႁူမ်ႈၵၼ် သဵင်ႈသဵင်ႈယဝ်ႉ။
မိူဝ်ႈဢေႇတီႇ 1253 ၼၼ်ႉ သိုၵ်းမုၼ်ႇၵူဝ်းၶဝ် မႃးတိုၵ်းမိူင်းလၢၼ်ႉၸဝ်ႈလႄႈ မိူင်းလၢၼ်ႉၸဝ်ႈ တႅၵ်ႈယၢႆႈသေ ၵူၼ်းၶိူဝ်းတႆး ၶၢႆႉလူင်းမႃး ၸွမ်းၼမ်ႉၶွင်၊ ၼမ်ႉၶူင်း ႁွတ်ႈထိုင်မႃး ၵုၼ်ဢေးသျႃး ၸဵင်ႇၸၢၼ်းဝၼ်းဢွၵ်ႇသေ တီႈထုင်ႉမႄႈၼမ်ႉ ၸဝ်ႈၽယႃးၼၼ်ႉ ၸင်ႇတင်ႈလႆႈ မိူင်းသုၵ်ႉၶေႃထႆးယဝ်ႉ။ ၶုၼ်ၽၢင်ၶမ်းတႄႉ ႁၼ်ထိုင်ဝႃႈ ၶႄႇၵေႃႈ ဢမ်ႇပႄႉမုၼ်ႇၵူဝ်း၊ လၢၼ်ႉၸဝ်ႈၵေႃႈ ဢမ်ႇပႄႉလႆႈ သိုၵ်းမုၼ်ႇၵူဝ်းလႄႈ မၼ်းၸဝ်ႈ ၵူဝ်ၵူၼ်းမိူင်း လူႉသုမ်းၼႆသေ ၸင်ႇဢမ်ႇတိုၵ်းမုၼ်ႇၵူဝ်း။ ယွမ်းၼွမ်းႁဵတ်း ဢူၺ်းလီလႄႈ မိူင်းမၢဝ်းၵေႃႈ ဢမ်ႇလႆႈတႅၵ်ႇယၢႆႈ။
မၼ်းၸဝ်ႈ မီးလုၵ်ႈယိင်းသီႇၵေႃႉ ၼၢင်းယေႈၶမ်းလူင်၊ ၼၢင်းဢီႇၶမ်းလႅင်၊ ၼၢင်းဢၢမ်ဢေႃး၊ ၼၢင်းသႅင်ဢႆႇသေတ ယွၼ်ႉပႆႇမီးလုၵ်ႈၸၢႆး တႃႇတေသိုပ်ႇပုတ်ႈႁၢင်ႈႁေႃလႄႈ ၸင်ႇၶိုၼ်းဢဝ်ၼၢင်းဢွၼ်ႇ ထႅင်ႈၵေႃႉၼိုင်ႈ ဢၼ်ပဵၼ်တႆးၵေႃႉ ၼၢင်းဢီႇၶမ်းလႅင်ၼၼ်ႉယဝ်ႉ။ ပေႃးဝႃႈ ၼၢင်းဢွၼ်ႇၼၼ်ႉ ၸပ်းတွင်ႉမႃးၼႆ ယွၼ်ႉပိူဝ်ႈ ပိူၼ်ႈသူၼ်းလႄႈ ၶုၼ်ၽၢင်ၶမ်း ထၢင်ႇၽိတ်း ၼၢင်းဢွၼ်ႇသေ ၸင်ႇလိုပ်ႈလူင်းႁေႃယဝ်ႉ။ ထိုင်မႃး ပီ 1290 တီႈဝၢၼ်ႈ ၼမ်ႉၵႆႇမေႃႇၼၼ်ႉ ၼၢင်းဢွၼ်ႇ ၸင်ႇလဵင်ႉလုၵ်ႈၸၢႆးဢွၼ်ႇ ၽႃၽႄသၢမ်ၵေႃႉ ၸိုဝ်ႈဝႃႈ ၶုၼ်ဢၢႆႈငၢမ်းမိူင်း၊ ၶုၼ်ယီႈၶၢင်ၶမ်း (သိူဝ်ၶၢၼ်ႇၾႃႉ)၊ ၶုၼ်သၢမ်လူင်ယဝ်ႉ။ ၶုၼ်ၽၢင်ၶမ်း ၼွၼ်းၽေးၵႂႃႇ မိူဝ်ႈဢေႇတီႇ 1295 သေ ဢမ်ႇမီးၽႂ် ပုတ်ႈႁၢင်ႈႁေႃလႄႈ ၽွင်းမိူင်းၶဝ် ၸင်ႇယုၵ်ႉဢဝ် ၼၢင်းဢီႇၶမ်းလႅင် ၶိုၼ်ႈပဵၼ် ၸဝ်ႈပိူင်ႇၼမ်ႉငမ်းလိၼ်ယဝ်ႉ။ မၼ်းၼၢင်း လႆႈပဵၼ်ၸဝ်ႈၼၢင်း 16 ပီသေ ၼွၼ်းၽေးၵႂႃႇ မိူဝ်ႈဢေႇတီႇ 1311 ၼၼ်ႉယဝ်ႉ။ တီႈမၢႆတွင်း မၢၵ်ႇႁိၼ် မွၼ်တိၼ်ႁေႃသဝ် ၸဝ်ႈၼၢင်းဢီႇၶမ်းလႅင် မီးဝႆႉ ႁိမ်းၽင်ႇၼမ်ႉပေႃႈ ဝဵင်းၼၢင်းၼၼ်ႉယူႇ။
- ၸဝ်ႈသိူဝ်ၶၢၼ်ႇၾႃႉ
ဝၢႆးၼၼ်ႉ ၵေႃႉပဵၼ်ၼွင်ႉၸၢႆး ႁူမ်ႈဢူႈ ဢမ်ႇႁူမ်ႈမႄႈ ဢၼ်ပဵၼ် ၶုၼ်ယီႈၶၢင်ၶမ်း ၸင်ႇၶိုၼ်ႈၼင်ႈ ပလၢင်ႇမိူင်းမၢဝ်းယဝ်ႉ။ မိူဝ်ႈဢေတီႇ 1311 တေႃႇထိုင် ဢေႇတီႇ 1364 ၼၼ်ႉ တီႈထုင်ႉမၢဝ်းၼႆႉ ယၢမ်ႈမီးမႃး ၸဝ်ႈႁေႃၶမ်း ၸိုဝ်ႈသဵင်လိုဝ်းလင်ၸဝ်ႈၼိုင်ႈ ႁိၵ်ႈၸိုဝ်ႈဝႃႈ ၸဝ်ႈသိူဝ်ၶၢၼ်ႇၾႃႉယဝ်ႉ။ လၵ်းထၢၼ် ဝဵင်းၵဝ်ႇ ၸဝ်ႈသိူဝ်ၶၢၼ်ႇၾႃႉၼၼ်ႉ လႆႈႁၼ်မီးဝႆႉတီႈ ၸႄႈလၢၼ်ႉ တေႃႇထိုင်ဝၼ်းမိူဝ်ႈၼႆႉ ယူႇ။ တီႈၼႂ်းပိုၼ်းမၢၼ်ႈၶဝ်တႄႉ တႅမ်ႈဝႆႉဝႃႈ ၸဝ်ႈသိူဝ်ၶၢၼ်ႇၾႃႉၼႆႉ ပဵၼ် "ၸဝ်ႈၵဝ်ႈသႅၼ်" (ကိုးသိန်း သခင် သိုခန်ဘွား) ပွင်ႇဝႃႈ ႁႅင်းသိုၵ်းမၼ်းၸဝ်ႈ မီးၵဝ်ႈသႅၼ်ၼႆယဝ်ႉ။ မၼ်းၸဝ်ႈၼႆႉ ၶႂၢၵ်ႈမိူင်းႁွတ်းထိုင် မိူင်းလၢဝ်း မိူင်းထႆး မိူင်းၶမဵၼ် မိူင်းမွၼ်း မိူင်းဢႃႇဝ မိူင်းၸႄႈၵႅင်း မိူင်းဝေႇသႃႇလီႇ မိူင်းဢႃႇသမ်ႇ မၼိပူႇ မိူင်းယူႇၼၼ်ႇ ပွတ်းၸၢၼ်းသေ တႄႇတင်ႈလႆႈ မိူင်းႁႅင်းယႂ်ႇ ၵိုၵ်းပိုၼ်းယဝ်ႉ။ ၸဝ်ႈႁေႃၶမ်း သိူဝ်ၶၢၼ်ႇၾႃႉ ၸၢမ်ႇပူႈၼွၼ်းၽေးၵႂႃႇ မိူဝ်ႈဢေႇတီႇ 1365 ၽွင်းဢႃႇယုလႆႈ 74 ၼၼ်ႉယဝ်ႉ။
- ပၢၼ်လုၵ်ႈလၢၼ် သိူဝ်ၶၢၼ်ႇၾႃႉ
မိူဝ်ႈဢေႇတီႇ 1365 တေႃႇ 1367 လုၵ်ႈၸၢႆးလူင် ၸဝ်ႈသိူဝ်ၶၢၼ်ႇၾႃႉ ၵေႃႉဢၼ်ၸိုဝ်ႈဝႃႈ ၸဝ်ႈၸႂ်ပဵမ်ႇၾႃႉ ႁိၵ်ႈၸိုဝ်ႈဝႃႈ သိူဝ်ပဵမ်ႇၾႃႉသေ ၼင်ႈႁေႃမိူင်းမၢဝ်းၵႂႃႇယဝ်ႉ။ ဝၢႆးၼၼ်ႉ လုၵ်ႈၸၢႆးမၼ်း ၸဝ်ႈၶုၼ်တၢႆႇပဵမ်ႇ ႁိၵ်ႈၸိုဝ်ႈဝႃႈ သိူဝ်ဝၢၵ်ႇၾႃႉသေ သိုပ်ႇၼင်ႈမိူင်းၵႂႃႇယူႇ။ မၼ်းၸဝ်ႈ လူလၢႆၶႃႈဝၢၼ်ႈၵူၼ်းမိူင်းၼႃႇလႄႈ မိူဝ်ႈ 1369 ၼၼ်ႉ ၶုၼ်သိုင်ႇၽွင်းမိူင်းၶဝ် တိၺွပ်းၽၼ်းတၢႆပႅတ်ႈယဝ်ႉ။ မိူဝ်ႈ 1369 တေႃႇ 1370 ၼၼ်ႉ သိူဝ်ၸိုၼ်ႈၾႃႉ (ၵေႃႉပဵၼ်ဢူႈဢၢဝ် သိူဝ်ဝၢၵ်ႇၾႃႉ၊ ၼွင်ႉၸၢႆးသိူဝ်ပဵမ်ႇၾႃႉ) သိုပ်ႇပုတ်ႈၼင်ႈႁေႃ တၼ်းလႆႈႁူၵ်းလိူၼ် ယွင်ႇယွင်ႇမႃႈမႃႈ ဢဝ်မိတ်ႈတႅင်းၶေႃးၸဝ်ႈၵဝ်ႇသေ ၼွၼ်းၽေးၵႂႃႇယဝ့်။
ဢေႇတီႇ 1370 မူးမၢတ်ႈၽွင်းမိူင်းၶဝ် ၸင်ႇၵႂႃႇႁႃၶႆႈ ငိူၼ်ႈၶိူဝ်းၶုၼ် ဢၼ်ပဵၼ် လုၵ်ႈၸၢႆးၸဝ်ႈၶုၼ်သၢမ်လူင်ယူႇ။ ၵႂႃႇထူပ်းမေးမၼ်း ၼၢင်းၵၢၼ်ႈၶမ်းသႅင်သေ မၼ်းၼၢင်းမီးဝႆႉ လုၵ်ႈၸၢႆးၵေႃႉၼိုင်ႈ ၸိုဝ်ႈဝႃႈ ၶုၼ်ဢၢႆႈပူးၶမ်းၼႆယဝ်ႉ။ ၶုၼ်ဢၢႆႈပူးၶမ်း ထဝ်ႈၼႃႇယဝ်ႉလႄႈ မၼ်းၸင်ႇဢဝ် လုၵ်ႈၸၢႆးမၼ်း ဢၼ်ၸိုဝ်ႈဝႃႈ ၶုၼ်ပူးၵေႃး ႁႂ်ႈၵႂႃႇၼင်ႈ မိူင်းမၢဝ်းယဝ်ႉ။ ၶုၼ်ပူးၵေႃး ၸင်ႇႁိၵ်ႈၸိုဝ်ႈဝႃႈ သိူဝ်ႁူမ်ႇၾႃႉၼႆသေ ၼင်ႈမိူင်းမၢဝ်းယဝ်ႉ။ မိူဝ်ႈၶိုၼ်ႈႁေႃၼၼ်ႉ ၽိတ်ႈမွၵ်ႈ ၸဝ်ႈၾႃႉ မိူင်းၵွင် မိူင်းယၢင်း မိူင်းၵႃလိုဝ်းသေတႃႉ ၸိူဝ်းၶဝ်ဝႆႉမဝ်သေ ဢမ်ႇမႃးၶိုၼ်ႈလႄႈ ၸဝ်ႈသိူဝ်ႁူမ်ႇၾႃႉ ၸင်ႇၵႂႃႇတိုၵ်း မိူင်းၸိူဝ်းၼၼ်ႉ တေႃႇပေႃးပႄႉယဝ်ႉ။ ၵူၺ်းၵႃႈ ၽွင်းမိူဝ်ႈ ၶုၼ်သိုၵ်းလူင် တၢဝ်ႉၽလေႃႇ တိုၵ်ႉၵႂႃႇမီးၼႃႈသိုၵ်း တီႈမိူင်းယၢင်းၼၼ်ႉ ၸဝ်ႈသိူဝ်ႁူမ်ႇၾႃႉ သမ်ႉလၵ်ႉၵူတ်ႉ မေးၶုၼ်သိုၵ်းလူင်လႄႈ ၶုၼ်သိုၵ်းလူင် တၢဝ်ႉၽလေႃႇ ၸႂ်လမ်သေ လုၵ်ႉမိူင်းယၢင်း ၶီႇသိုၵ်းမႃး မိူင်းမၢဝ်းယဝ်ႉ။ ၽွင်းၼၼ်ႉ ၸဝ်ႈၾႃႉသႅၼ်ဝီၵေႃႈ သမ်ႉဢဝ်သိုၵ်းၶိုၼ်ႈမႃး မိူင်းမၢဝ်းသေ ဢၢၼ်းတေမႃးႁၢမ်ႈသီးဝႃႈ ယႃႇပေၵူတ်ႉၼႃႈႁိူၼ်းပိူၼ်းၼႆလႄႈ ၸဝ်ႈသိူဝ်ႁူမ်ႇၾႃႉ သမ်ႉထၢင်ႇဝႃႈ သိုၵ်းသႅၼ်ဝီၵေႃႈ တေမႃး တိုၵ်းမၼ်းၼႆ ၸင်ႇပၢႆႈၵႂႃႇ မိူင်းသႅၼ်ယဝ်ႉ။
ၵမ်းၼၼ်ႉ ၶုၼ်သိုင်ႇၽွင်းမိူင်း မိူင်းမၢဝ်း ၸင်ႇၽွမ်ႉၵၼ် ဢဝ်ၸဝ်ႈၾႃႉသႅၼ်ဝီ ၶိုၼ်ႈၼင်ႈပလၢင်ႇ မိူင်းမၢဝ်း မိူဝ်ႈဢေႇတီႇ 1373 ယဝ်ႉ။ ႁေႃသႅၼ်ဝီၼၼ်ႉတႄႉ မၼ်းၸဝ်ႈထေႃပၼ် လုၵ်ႈၸၢႆးမၼ်း ၸဝ်ႈၶမ်းတိပ်ႇၾႃႉယဝ်ႉ။ တၢဝ်ႉၶၢၼ်မိူင်း ၸင်ႇႁိၵ်ႈၸိုဝ်ႈဝႃႈ ၸဝ်ႈသိူဝ်ယဵပ်ႇၾႃႉ ၼႆသေ ၶၢႆ့ႁေႃမိူင်းမၢဝ်း မႃးပၵ်း တမ်ႈတီႈ ဝၢၼ်ႈပူးၵမ်ႇယူႇ။ ၸိူဝ်ႈသိူဝ်ႁူမ်ႇၾႃႉ ဢၼ်ပၢႆႈၵႂႃႇ မိူင်းသႅၼ်ၼၼ်ႉ ၵႂႃႇထိုင်ၶျႅၼ်ႇတူႇ၊ ၸဝ်ႈလူင်မိူင်းၶျႅၼ်ႇတူႇ ၸင်ႇဢွၼ်မၼ်းၵႂႃႇၸူး တမ်ႈတီႈ ၸဝ်ႈႁေႃသႅင်ၶႄႇသေ ဢဝ်ၶွင်ၽၢၵ်ႇတွၼ်ႈ ပၼ်ၵူႈပိူင်ယဝ်ႉ။ ၸဝ်ႈႁေႃသႅင်ၶႄႇ ၸင်ႇၶၢၼ်းႁူဝ်သိုၵ်းလူင် ဝၢင်ႉသုင်ပိၼ်း ၶီႇသိုၵ်း ႁွတ်ႈထိုင် မိူင်းမၢဝ်းယဝ်ႉ။ လဵၼ်ႈလၢႆးၵူတ်ႉငွၵ်းသေ ဢဝ်တၢႆ ၸဝ်ႈသိူဝ်ယဵပ်ႇၾႃႉ ဢၼ်ပုတ်ႈၼင်ႈႁေႃ မိူင်းမၢဝ်းၼၼ်ႉယဝ်ႉ။ ၸဝ်ႈသိူဝ်ႁူမ်ႇၾႃႉလႄႈ ႁူဝ်သိုၵ်းၶႄႇ ဝၢင်ႉသုင်ပိၼ်း ၶီႇသိုၵ်း လူင်းတိုၵ်းပႃး သႅၼ်ဝီ၊ ၸဝ်ႈၾႃႉသႅၼ်ဝီ ၶမ်းတဵတ်ႇၾႃႉ ၶၢႆႉဢွၵ်ႇသႅၼ်ဝီ ႁဵတ်းသိုၵ်းမွတ်း တိုၵ်းၶိုၼ်းလႄႈ သိုၵ်းၶႄႇ လူႉယႂ်ႇတၢႆၼမ်တႄႉတႄႉ။ ဝၢႆးမႃး ၸဝ်ႈၾႃႉသႅၼ်ဝီ ႁဵတ်းလိၵ်ႈသူင်ႇထိုင် ၸဝ်ႈႁေႃသႅင်ၶႄႇ ႁႂ်ႈႁူႉလွင်ႈမၢၼ်ႇမႅၼ်ႈမၼ်းလႄႈ ၸဝ်ႈႁေႃသႅင်ၶႄႇ ၸင်ႇၸႂ်ႉၵိုတ်းသိုၵ်းသေ ၸႅၵ်ႇၽႄမိူင်း ဢဝ်ၼမ်ႉမၢဝ်းၶႅၼ်ႈဝႃႈ ၽၢႆႇၸၢၼ်းၼမ်ႉမၢဝ်း ႁႂ်ႈပဵၼ် မိူင်းသႅၼ်ဝီ၊ ၽၢႆႇႁွင်ႇၼမ်ႉမၢဝ်း ႁႂ်ႈပဵၼ်လိၼ် မိူင်းမၢဝ်းၼႆယဝ်ႉ။ ၸဝ်ႈသိူဝ်ႁူမ်ႇၾႃႉ ၼွၼ်းၽေးၵႂႃႇမိူဝ်ႈ ဢေႇတီႇ 1405 ၼၼ်ႉသေ မၼ်းၸဝ်ႈမီးဝႆႉ လုၵ်ႈၸၢႆးသွင်ၸၢႆး ၸိုဝ်ႈဝႃႈ သိူဝ်ၶီႇၾႃႉ လႄႈ သိူဝ်ငၢမ်ႇၾႃႉ။
ဢေႇတီႇ 1405 ၸဝ်ႈသိူဝ်ၶီႇၾႃႉ ပုတ်ႈၼင်ႈႁေႃမိူင်းမၢဝ်းယဝ်ႉ။ 1410 ႁေႃၶမ်းၶႄႇ ၶိူဝ်းမိင်ႇ ႁဵတ်းလိၵ်ႈ ႁွင်ႉမႃး ႁႂ်ႈမႃးၽၢၵ်ႇတွၼ်ႈ ၶူဝ်းၽၼ်ႇတႃႇ ၸိူင်ႉၼင်ႇ ပၢၼ်ပေႃႈၸဝ်ႈၼႆသေတႃႉ သိူဝ်ၶီႇၾႃႉလႄႈ သိူဝ်ငၢမ်ႇၾႃႉ ဢမ်ႇယွမ်းသေ ၶၢမ်ႇတိုၵ်းၶႄႇယဝ်ႉ။ ပွၵ်ႈၵမ်းၼိုင်ႈ သိုၵ်းၶႄႇ မႃးတိုၵ်းမိူင်းမၢဝ်းၼၼ်ႉ သွင်ၶႃပီႈၼွင်ႉ ဢွၼ်ဢဝ် သိုၵ်းမိူင်းမၢဝ်း လိုပ်ႈတိုၵ်းသိုၵ်းၶႄႇ ႁွတ်ႈၽႅဝ်ထိုင် မိူင်းလူင်လႄႈ သိုၵ်းၶႄႇ လူႉယႂ်ႇတၢႆၼမ်တႄႉတႄႉ။ ထိုင်မႃႈ 1420 ၸဝ်ႈႁေႃၶမ်းၶႄႇ ၶိူဝ်းမိင်ႇ ဢဝ်သိုၵ်းၶႄႇ ထႅင်ႈတင်းၼမ် လူင်းမႃးတိုၵ်း မိူင်းမၢဝ်းထႅင်ႈပွၵ်ႈသွင်။ ၼၼ်ႉၵေႃႈ သိုၵ်းမိူင်းမၢဝ်း ၵႅတ်ႇၶႄႁႄႉၵင်ႈလႆႈသေဢမ်ႇၵႃး လမ်းတိုၵ်းၶႄႇ ႁွတ်ႈၽႅဝ်ထိုင် ႁူဝ်ၶူင်းလႄႈ တိုၵ်းၵၼ် ၽၼ်းၵၼ် လိူတ်ႈပေႃးလႆၼွင်း ၼမ်ႉၶူင်းၼႆ ယဝ်ႉ။
ၸဝ်ႈႁေႃၶမ်းၶႄႇ ၶိုၼ်းၶွတ်ႇႁႅင်းထႅင်ႈ တင်းယႂ်ႇတင်းၼမ်သေ ဢမ်ႇၵႃး ယွၼ်းႁႂ်ႈသိုၵ်းသႅၼ်ဝီ မႃးတိုၵ်း မိူင်းမၢဝ်းၼင်ႇၼၼ် သိူဝ်ၶီႇၾႃႉၶႃပီႈၼွင်ႉၵေႃး ယွၼ်းတၢင်းၸွႆႈထႅမ် သိုၵ်းသႅၼ်ဝီ ႁႂ်ႈတိုၵ်းၶႄႇၼႆၼင်ႇၵဝ်ႇ။ ၽွင်းသိုၵ်းသႅၼ်ဝီ ၽႅဝ်ႁွတ်ႈ မိူင်းမၢဝ်းၼၼ်ႉ သိုၵ်းၶႄႇ ပေႃးႁုပ်ႈသိမ်းလႆႈ မိူင်းမၢဝ်းသေ ၸဝ်ႈသိူဝ်ၶီႇၾႃႉၶႃပီႈၼွင်ႉ ပၢႆႈၵႂႃႇတၢင်းမၢၼ်ႈမေႃႈ ၶိုၼ်ႈၸွမ်းႁူဝ်ၵဵဝ်သေ မိူဝ်းသေႃႉမႅပ်း တီႈႁူဝ်ၵွင် (ႁူးၵွင်း)ယူႇ။ ဝၢႆးၼႆႉ ငိၼ်းၶၢဝ်ႇဝႃႈ ၶႃပီႈၼွင်ႉ ၵႂႃႇမီးတီႈဢႃႇဝၼႆလႄႈ သိုၵ်းၶႄႇ တင်းသိုၵ်းသႅၼ်ဝီ ၸင်ႇလူင်းတင်ႈတပ်ႉ တီႈလွႆႁူဝ်ၸၢင်ႉ (ဆင်ခေါင်း) ႁိမ်းမေႇမီဝ်ႉသေ တႅမ်ႈလိၵ်ႈ ယွၼ်းၵႂႃႇ ႁႂ်ႈၶုၼ်ဢႃႇဝ ဢဝ်သွင်ပီႈၼွင်ႉ ဢၢပ်ႈပၼ်ၶဝ်၊ ပေႃးဢၢပ်ႈပၼ် တေဢဝ်မိူင်းမၢဝ်း ပၼ်ဢႃႇဝ ဢုပ်ႉၼႆယဝ်ႉ။ ၶုၼ်ဢႃႇဝၵေႃႈ ဢၢၼ်းတီႉဢဝ်ဢၢပ်ႈပၼ်လႄႈ ၸဝ်ႈသိူဝ်ငၢမ်ႇၾႃႉ ၸင်ႇဝႃး ၸဝ်ႈၵဝ်ႇ တိုၼ်းတေဢမ်ႇၶၢမ်ႇတၢႆ တႂ်ႈမိုဝ်းၽူႈၶဵၼ်ၼႆသေ ၵိၼ်ငူၼ်ႉၶႃႈတူဝ်တၢႆ ႁင်းၵူၺ်းၸဝ်ႈၵဝ်ႇ တီႈဢႃႇဝယဝ်ႉ။ သိုၵ်းၶႄႇၶဝ် ၸင်ႇဢဝ်တူဝ်တၢႆသိူဝ်ငၢမ်ႇၾႃႉ သူင်ႇမိူင်းပၼ် ၶုၼ်ႁေႃၶမ်းၶႄႇယဝ်ႉ။ သိူဝ်ၶီႇၾႃႉတႄႉ ၶိုၼ်းၶွၼ်ႈႁႅင်းသိုၵ်းသေ ယူႇၽၢႆႇတူၵ်းၼမ်ႉၵဵဝ် တိုၵ်းၶိုၼ်းၶႄႇၶဝ်ယူႇ။ ၶႄႇၵေႃႈ ယွၼ်ႉပိူဝ်ႈ ၶုၼ်ဢႃႇဝ ဢမ်ႇၸွႆႈၶဝ်လႄႈ ၶဝ်ဢမ်ႇၸၢင်ႈတီႉၺွပ်း သိူဝ်ငၢမ်ႇၾႃႉလႆႈ။ ၶႄႇၶဝ် တင်ႈတပ်ႉဝႆႉ ၽၢႆႇဢွၵ်ႇၵဵဝ် တင်းပီသေ ၵူၼ်းၶိူဝ်းတႆး တင်းၼမ်ၵေႃႈ ပၢႆႈသိုၵ်းပၢႆႈသိူဝ်သေ ဢွၼ်ၵၼ် ပၢႆႈၶိုၼ်ႈၸွမ်း ၼမ်ႉတႃႈလူင် (ၶျိၼ်းတုၼ်း) လႄႈ ႁွတ်ႈထိုင် မိူင်းဢႃႇႁူမ်ႇ ပုၼ်ႉယဝ်ႉ။ ထိုင်မႃး ပၢၼ်လုၵ်ႈၸၢႆး သိူဝ်ၶီႇၾႃႉၼၼ်ႉတႄႉ တင်းၶႄႇၵိုတ်းသိုၵ်းၵၼ်ၵႂႃႇၼႆယဝ်ႉ။ သၢႆသိုပ်ႇၶိူဝ်းၶုၼ် မိူင်းမၢဝ်းလူင် ဢၼ်ၸဝ်ႈသိူဝ်ၶၢၼ်ႇၾႃႉ ပူၵ်းတင်ႈမႃးၼၼ်ႉၵေႃႈ သုတ်းသဵင်ႈၵႂႃႇ တမ်ႈတီႈ ပၢၼ်သိူဝ်ငၢမ်ႇၾႃႉ လႄႈ သိူဝ်ၶီႇၾႃႉၼႆႉယဝ်ႉ။
ဝၢႆးၼၼ်ႉ ၵၢပ်ႈဝၢၼ်ႈပၢၼ်မိူင်း ပၢၼ်သိုပ်ႇပၢၼ် လႅၵ်ႈလၢႆႈၶၢႆႉထွၵ်ႇမႃး ဢိူင်ႇထုင်ႉမၢဝ်းၵေႃႈ လႆႈၽႃႇတတ်းလတ်းၺႃး ပၢၼ်ၶုၼ်ၵူႈပၢၼ်ပၢၼ် တေႃႇထိုင်ဝၼ်းမိူဝ်ႈၼႆႉယူႇ။ မၢင်ပွၵ်ႈၵေႃႈလီ မၢင်ပွၵ်ႈၵေႃႈၶီသေတႃႉ ဢၼ်မႃးပဵၼ် တၢင်းယူတ်းယႃပၼ်ၸႂ် ႁႂ်ႈၵတ်းယဵၼ်ၸိုၼ်ႈသႂ်ၼၼ်ႉတႄႉ ပဵၼ်ထမ်းတြႃးၽြႃးပဵၼ်ၸဝ်ႈၼႆ ၽႂ်တေဢမ်ႇထဵင်လႆႈ။
ပေႃးတူၺ်းဢဝ် ပိုၼ်းသႅၼ်ဝီဝႃႈၸိုင် တႆးႁဝ်း ယုမ်ႇယမ်ဝႃႈ ၸဝ်ႈၶုၼ်ဢုမ်ႈတိင်ႇ (ဢုတေႇၼ)ၼၼ်ႉ ပဵၼ်ၸၢဝ်းတႆးၼႆလႄႈ တႆးႁဝ်း လႆႈထူပ်းသႃႇသၼႃႇၽြႃးမႃး ၸဵမ်ၸဝ်ႉၼႆယူႇ။ တီႈၼႂ်းပိုၼ်းမိူင်းမိတ်ႈၵေႃႈ ဝႃႈဝႆ့ ၶိူဝ်းၶုၼ်မိူင်းမိတ်ႈ လုၵ်ႉတီႈၶိူဝ်းသႃႇၵီႇမႃးၼႆလႄႈ ႁဝ်းလႆႈထူပ်းသႃႇသၼႃႇမႃး ၸဵမ်ၸဝ်ႉၼႆယူႇ။ ပေႃးဢဝ်သိူၵ်ႈပိုၼ်း ၸဝ်ႈႁေႃၶမ်းၵဵင်းႁုင်ႈ (မိူင်းမိတ်ႈ) ဢၼ်ပဵၼ် ၸဝ်ႈၼၢင်းမျဝတီႇလႄႈ ၶုၼ်တွပ်ႉတႃပွင်ႇ (ၶုၼ်ႁေႃၶမ်းပိဝ်ႇ)ၼၼ်ႉဝႃႈၸိုင် ပဵၼ်မိူဝ်ႈပီသႃႇသၼႃႇ (101) မၼ်းၼၢင်း လႆႈပၢႆႈဢွၵ်ႇ မိူင်းသရေႇၶိတ်ႉတရႃႇ မႃးတႄႇပဵၼ် ၵွင်းမူးလႆႈလုၵ်ႈ (သားတော်ရဘုရား) တီႈဝဵင်းလိူဝ်ႇလႄႈ ၸိူဝ်းၼႆႉ ပဵၼ်သၢၵ်ႈသေႇ လွင်ႈတႆး မီးလွင်ႈၵိူဝ်းယမ် ၸၢဝ်းပုတ်ႉမႃး ၸဵမ်ၸဝ်ႉၼႆၼၼ်ႉယူႇ။ လိူဝ်သေၼၼ်ႉ မွၵ်ႈမိူဝ်ႈ ဢေႇတီႇ 1059/60 ပေႃးတူၺ်း ဢၼ်ၸဝ်ႈၼၢင်းမွၼ်းလ ဢဝ်ပီႇႁူမၼ်းၼၢင်း ထႃႇပၼႃႇ ႁဵတ်းပဵၼ်ၵွင်းမူး တီႈသူၺ်ႇၸႃႇယၢၼ်ႇ (ရွှေစာရံ နားဋောင်းကျချောင်း) ၼၼ်ႉၵေႃႈ ထၢင်ႇၸႅင်ႈၼႄ လွင်ႈဝႃႈ တႆးႁဝ်း ၵိူဝ်းယမ်ၸၢဝ်းပုတ်ႉမႃး ၸဵမ်ၸဝ်ႉၼႆယူႇ။
လွင်ႈသႃႇသၼႃႇ ပုတ်ႉထၸဝ်ႈ ပၵ်းသင်ႉမၼ်ႈၵိုမ်းတီႈထုင်ႉမၢဝ်းၼၼ်ႉ ဝတ်ႉမႁႃႇဝၼ်ႇ (ၵျွင်းႁွင်ႇ) ဝဵင်းမူႇၸေႊၼႆႉၵေႃႈ တေႃႈၶဝ်ႈပဵၼ် လၵ်းထၢၼ်သၢၵ်ႈသေႇ ပိူင်ၼိုင်ႈၼင်ႇၵဝ်ႇ။ မိူဝ်ႈပီ ၶရိတ်ႉ 1910 ၼီႈ ၸဝ်ႈၶုၼ်ၾၢင်ၶမ်းဢုမ်ႈမိူင်းသႅင် ၸင်ႇမႃးလူႇပၼ် ဢွင်ႈလိၼ် ဝတ်ႉမႁႃႇဝၼ်ႇ ယၢမ်းလဵဝ် တီႈပွၵ်ႉႁွင်ႇသေ ႁဵတ်းလူႇတၢၼ်းဝတ်ႉမႂ်ႇ မုင်းဝႃးႁၢင်ႈဢႅမ်ႇယဝ်ႉ။ မိူဝ်ႈ (8.3.1941) ၽႆးမႆႈဝတ်ႉလႄႈ ထိုင်မႃး 1943 ၶိင်းလွႆသူၺ်ႇၵျွင်း ဢွၼ်ႁူဝ်မႄးႁဵတ်းပဵၼ် ၵျွင်းယွတ်ႈမႂ်ႇလူင် သၢမ်လင်သေတႃႉ ဢမ်ႇတၼ်းလႆႈယၢတ်ႇၼမ်ႉ သမ်ႉၺႃးသိုၵ်းၵမ်ႇၽႃႇပွၵ်ႈသွင်လႄႈ ၽႆႈမႆႈပႅတ်ႈယဝ်ႉ။
1947 ၶိင်းလွႆသူၺ်ႇၵျွင်းလႄႈ ၶိင်းသႅင်ၶမ်းႁိူင်း (ပွၵ်ႉၵၢၼ်ႇ) မႄးၵုမ်းလူႇတၢၼ်း ၵျွင်းဢုတ်ႇလိၼ်ယဝ်ႉ။ ထိုင်မႃး 1971 ၸဝ်ႈၵိၼ်ဝဵင်း ၶိင်းလွႆသႅင်ၸၢမ်ႇထုၼ်း ၶိင်းသွႆႈသႅင် သၢမ်မွင်ႇ၊ ၶိင်းၶမ်းယွတ်ႈဢွင်ႇလ ဢွၼ်ႁူဝ်ၶိုၼ်းမႄးႁဵတ်းဝတ်ႉမုင်းလဵၵ်း သၢမ်လင်သေ ၸင်ႇတၢင်ႇၸိုဝ်ႈဝႃႈ "ဝတ်ႉမႁႃႇဝၼ်ႇ"ယဝ်ႉ။ ၸဝ်ႈၵႂၼ်းဝတ်ႉတႄႉပဵၼ် ၸဝ်ႈငမ်းပၢႆးလူင် ၸဝ်ႈသြႃႇပၺ်ႇၺႃႇသႃႇမိ (1912-1973) သေ ဢဝ်ထမ်းတြႃး ယႃယဵၼ်ပၼ် တၵႃႇဢိူင်ႇထုင်ႉမၢဝ်းတင်းသဵင်ႈယဝ်ႉ။ တႄႉဢဝ် 1973 မႃးတႄႉ ၸဝ်ႈသြႃႇၼရၼႃႇထ (မႁႃႇသတ်ႉထမ်ႇမၸေႃးတိၵထၸ) သိုပ်ႇဢဝ်ပုၼ်ႈၽွၼ်း သိုပ်ႇၵွၼ်းၼႃႈၵၢၼ် ဝတ်ႉမႁႃႇဝၼ်ႇယဝ်ႉ။
တမ်ႈတီႈ ဝတ်ႉမႁႃႇဝၼ်ႇၼႆႉ တႄႇၸဵမ် မိူဝ်ႈ 1971 ၼၼ်ႉ သြႃႇၸဝ်ႈလူင်ၶဝ်ၸဝ် ပၼ်ႁႅင်းလႄႈ ၸဝ်ႈၸၢင်းၼရၼႃႇထ (ၽူႈၵွၼ်းဝတ်ႉ ယၢမ်းလဵဝ်) ဢွၼ်ႁူဝ် သင်ႇၶႃႇၼုမ်ႇၶဝ်ၸဝ်ႈသေ ၽုၺ်ႇပၼ် ပၢင်သွၼ်လိၵ်ႈတႆး ပၢင်သွၼ်ၽိင်ႈငႄႈပုတ်ႉထ ၵူႈပီပီယဝ်ႉ။ မိူဝ်ႈႁဵတ်း ပွႆးလူင်းပၢင်ၼၼ်ႉ တႃႇတေပၼ် ၶူဝ်းတွၼ်ႈ လုၵ်ႈႁဵၼ်းၶဝ်ၼႆ သင်ႇၶႃႇၸဝ်ႈၶဝ် လႆႈၸႂ်ၵၼ်သေ ၽႄဢဝ် ၶူဝ်းလူႇၶဝ်ၸဝ်ႈ ၵမ်ႈၽွင်ႈ ဢဝ်ႁဵတ်းပဵၼ် ၶွင်ၽၢၵ်ႇလုၵ်ႈႁဵၼ်း ႁႂ်ႈပေႃးမီးၸႂ် ၶႂ်ႈသိုပ်ႇႁဵတ်းလိၵ်ႈ ၸိူဝ်ႉၶိူဝ်းၸဝ်ႈၵဝ်ႇယူႇ။ ႁဵတ်းၼၼ်သေ ဝၼ်းႁဵတ်းပွႆးလူင်းပၢင်ၼၼ်ႉ ၸင်ႇဢွၼ်ၵၼ် မၵ်းမၼ်ႈလိူၵ်ႈဢဝ် ဝၼ်းပီမႂ်ႇ ဝၼ်းၼိုင်ႈၼႆလႄႈ ၸင်ႇဢွၼ်လုၵ်ႈႁဵၼ်းဢွၼ်ႇၶဝ် ႁပ်ႉတွၼ်ႈပီမႂ်ႇ တီႈဝတ်ႉမႁႃႇဝၼ်ႇ (မူႇၸေႊ) ႁဵတ်းပွႆးတွၼ်ႈသူး လုၵ်ႈႁဵၼ်း ဢွင်ႇလိၵ်ႈ ၽိင်ႈငႄႈပုတ်ႉထယူႇ။ ဝၢႆးမႃး ပေႃႈမႄႈလုၵ်ႈဢွၼ်ႇၵေႃႈ မႃးၸွမ်း၊ ဝၢႆးမႃး ၵူၼ်းၼုမ်ႇၵူၼ်းထဝ်ႈ ၵူႈသႅၼ်းသႅၼ်းၵေႃႈ မႃးမူၼ်ႈၸွမ်း ပွႆးလူင်းပၢင်သွၼ် ပီၼိုင်ႈယဝ်ႉပီၼိုင်ႈ ၵွႆႈယူႇၵွႆႈၵိုၼ်းမႃး တိၵ်းတိၵ်းလႄႈ လုၵ်ႉတီႈ ပွႆးလူင်းပၢင်သွၼ် ၽိင်ႈငႄႈပုတ်ႉထ တီႈဝတ်ႉမႁႃႇဝၼ်ႇ (ၵျွင်းႁွင်ႇ) ဝဵင်းမူႇၸေႊသေ ၸင်ႇတေပဵၼ်မႃး ပွႆးပီမႂ်ႇတႆး ဢၼ်ဢွၼ်ၵၼ် ႁဵတ်းၸွတ်ႇတူဝ်ႈမိူင်းၼၼ်ႉယဝ်ႉ။
မူႇၸုမ်းၽိင်ႈငႄႈပုတ်ႉထ (ၵေႃၽႄ ငဝ်ႈငုၼ်းမုၵ်ႉၸုမ်းလူင် သင်ႇၶႃႇၸိုင်ႈတႆး) ဢၼ်တႄႇမႃး တီႈငဝ်ႈႁၢၵ်ႈပုတ်ႉထၼၼ်ႉၵေႃႈ လႆႈဝႃႈ လုၵ်ႉတီႈ ဝတ်ႉမႁႃႇဝၼ်ႇၼႆႉသေ ပဵၼ်ၵႂႃႇၼႆယူႇ။ ၵွပ်ႈၼႆ ဝတ်ႉမႁႃႇဝၼ်ႇၼႆႉ ၶဝ်ႈပဵၼ် ပတိရူႇပတေႇသ ပုၼ်ႈတႃႇ ၸိူဝ်ႉၶိူဝ်း ၽႃႇသႃႇ သႃႇသၼႃႇတႄႉတႄႉသေ မိူဝ်ႈပီ 2010 ၼၼ်ႉ လႆႈႁဵတ်းပဵၼ် ပွႆႈပၢၵ်ႇပီတဵမ် ပုၼ်ႈတႃႇဝတ်ႉမႁႃႇဝၼ်ႇယဝ်ႉ။
တီႈပၵ်းသဝ်းလႄႈ သဵၼ်ႈတႃႈသၢႆတၢင်း ၵပ်းသိုပ်ႇထတ်း
ပဵၼ်လႅၼ်လိၼ်ၵၢႆႇၵၼ် တင်းမိူင်းၶႄႇ ဢၼ်ဢဝ် မႄႈၼမ်ႉမၢဝ်း ၶႅၼ်ႈဝႆႉၼၼ်ႉယဝ်ႉ။ ဝဵင်းမူႇၸေႊၼႆႉ မီးၼႂ်းဝူင်ႈၵၢင် သၢႆၼၢင်ႁွင်ႇ 23 တီႇၵရီႇ 45 မိၼိတ်ႉလႄႈ 24 တီႇၵရီႇ 18 မိၼိတ်ႉ ဢိၵ်ႇလူၺ်ႈ သၢႆၶႂၢင်ဢွၵ်ႇ 87 တီႇၵရီႇ 45 မိၼိတ်ႉ လႄႈ 98 တီႇၵရီႇ 37 မိၼိတ်ႉၼၼ်ႉယဝ်ႉ။ ၽၢႆႇႁွင်ႇ မီးဝႆႉမိူင်းၶႄႇလႅင်၊ ၽၢႆႇၸၢၼ်း မီးဝႆႉၸႄႈဝဵင်းၵူတ်ႉၶၢႆ၊ ၽၢႆႇတူၵ်းသမ်ႉ မီးဝႆႉၸႄႈဝဵင်းၼမ်ႉၶမ်းသေ တၢင်းၵႂၢင်ႈၸႄႈဝဵင်း မီး 1308 လၵ်းပၼ်ႇႁွပ်ႈ (471074) ဢေႇၵ။ ဝဵင်းမူႇၸေႊၼႆႉ သုင်သေ ၼမ်ႉပၢင်ႇလၢႆႇ 2700 ပေႇ (822.96) မီႇတိူဝ်ႇယဝ်ႉ။ ဝဵင်းမူႇၸေႊၼႆႉ ၵႆယၢၼ် ဝဵင်းၼမ်ႉၶမ်း (17) လၵ်း၊ ၵႆယၢၼ် ဝဵင်းလႃႈသဵဝ်ႈ (110) လၵ်းသေ မီးသဵၼ်ႈတၢင်းၵႃး ၵပ်းသိုပ်ႇၵၼ်ဝႆႉယူႇ။
တီႈၸိူဝ်းၸိုဝ်ႈသဵင်ယႂ်ႇထတ်း
ဝဵင်းမူႇၸေႊၼႆႉ လုၵ်ႉတီႈ ၵၢတ်ႇတႂ်ႈမႆႉႁုင်းဢွၼ်ႇသေ ၵွႆႈယူႇၵွႆႈၵိုၼ်းမႃးလႄႈ ယၢမ်းလဵဝ် ပဵၼ်ဝဵင်းလူင်မႃး ဝဵင်းၼိုင်ႈယူႇ။ ၼႂ်းပီႁူဝ်ပၢၵ်ႇ 20 ၼၼ်ႉ ယွၼ်ႉပိူဝ်ႈ မိူင်းၶႄႇၵေႃႈ ၶိုၼ်ႈယႂ်ႇ လႅၵ်ႈလၢႆႈမႃးလႄႈ မူႇၸေႊ ဢၼ်ပဵၼ် ၽၵ်းတူမိူင်းၶႄႇၼၼ်ႉၵေႃႈ လႅၵ်ႈလၢႆႈၶိုၼ်ႈယႂ်ႇမႃး တင်းၼမ်ယဝ်ႉ။ ဢွင်ႈတီႈ ၸိုဝ်ႈသဵင်ယႂ်ႇတႄႉၵေႃႈ ပဵၼ်ဝတ်ႉမႁႃႇဝၼ်ႇ (ၵျွင်းႁွင်ႇ)၊ ဝတ်ႉၼၼ်ႇတဝၼ်ႇ (ၵျွင်းၸၢၼ်း)၊ ဝတ်ႉၵမ်ႇမထၢၼ်း (မႁႃႇၸီႇ)၊ ဝတ်ႉလွႆတိုင်ၶမ်း၊ ၵၢတ်ႇလူင်မူႇၸေႊ၊ လွႆပူဝ်ႇတႄး လႄႈ (105) လၵ်း ၸိူဝ်းၼႆႉယဝ်ႉ။ လွႆၵိဝ်ႇၼွၵ်ႇလႄႈ လွႆတႄးမိူင်း လွႆတိုင်ၶမ်း တႄႉ ပဵၼ်ဢွင်ႈတီႈ ယဵမ်ႈမုင်ႈသႃႇ ၼႂ်းထုင်ႉမၢဝ်းယဝ်ႉ။ ဝဵင်းမူႇၸေႊၼႆႉ ယွၼ်ႉပိူဝ်ႈပဵၼ် ၽၵ်းတူလႅၼ်လိၼ် မိူင်းၶႄႇမိူင်းမၢၼ်ႈလႄႈ ၵူၼ်းဢၼ်မႃးဢႅဝ်ႇလႄႇၵေႃႈ မီးၼမ်တႄႉတႄႉ။ ၵုၼ်ႇၵႃႉၶူဝ်းၶၢႆ တင်းသွင်မိူင်း ဢၼ်လႆၶဝ်ႈ လႆဢွၵ်ႇၼၼ်ႉ လႆႈဝႃႈၼမ်တႄႉတႄႉသေ ႁဵတ်းႁႂ်ႈပၢႆးမၢၵ်ႈမီး ပဵၼ်ၵၢၼ်ၶိုၼ်ႈယႂ်ႇၼင်ႇၵၼ် တင်းသွင်မိူင်းယဝ်ႉ။
ၶိူဝ်းၵူၼ်းထတ်း
ၶိူဝ်းၵူၼ်း ဢၼ်ယူႇသဝ်း တမ်ႈတီႈ မူႇၸေႊၸမ်ႉ တႆး၊ ပလွင်ႈ၊ ၶၢင်၊ မၢၼ်ႈ၊ ၶႄႇယူႇသဝ်းဝႆႉသေ ၵမ်ႉပႃႈၼမ် ပဵၼ်ၸၢဝ်းၶိူဝ်းတႆးယဝ်ႉ။ ဝၢႆးသေ ၽၵ်းတူမိူင်းၶႄႇ ပိုတ်ႇတၢင်းၵႃႉၶၢႆတေႃႇမိူင်းမၢၼ်ႈၸိုင် တမ်ႈတီႈ မူႇၸေႊၼႆႉ ၵူၼ်းၼႂ်းမိူင်းမၢၼ်ႈ ၵူႈဝဵင်းဝဵင်း ဢွၼ်ၵၼ် မႃးႁဵတ်းၵၢၼ်လႄႈ ၶိူဝ်းမၢၼ်ႈၵေႃႈ ႁူဝ်ၵူၼ်းၼမ်မႃးယူႇတႄႉတႄႉ။
ၵၢၼ်ပၢႆးမၢၵ်ႈမီးထတ်း
ၵၢၼ်ပိုၼ်ႉမိူင်းတႄႉ ပဵၼ်ၵၢၼ်ႁႆႈၵၢၼ်ၼႃးယဝ်ႉ။ ယွၼ်ႉပိူဝ်ႈ ပဵၼ်ၽၵ်းတူမိူင်း ဢၼ်ၵပ်းသိုပ်ႇ မိူင်းၶႄႇလႄႈ ၵၢၼ်ၵႃႉၶၢႆၼႆႉ ပဵၼ်ပိူင်လူင်မၼ်းယဝ်ႉ။ ၵုၼ်ႇၶူဝ်း ၼႂ်းမိူင်းမၢၼ်ႈ ဢၼ်ပဵၼ် ၶဝ်ႈသၢၼ်၊ ၶဝ်ႈၵၢပ်ႇ၊ ၶူဝ်းဢွၵ်ႇၼႂ်းသူၼ်ၼႂ်းႁိူၵ်ႈ တင်းသဵင်ႈ လုၵ်ႉၼႂ်းမိူင်းမၢၼ်ႈသေ သူင်ႇၶၢႆၼႂ်းမိူင်းၶႄႇယဝ်ႉ။ လိူဝ်သေၼၼ်ႉ ၶူဝ်းဢွၵ်ႇၼႂ်းၼမ်ႉ ပႃယဵၼ်၊ ၵုင်ႈၸိူဝ်းၼႆႉၵေႃႈ လုၵ်ႉမိူင်းမၢၼ်ႈ ၶဝ်ႈၵႂႃႇ ၼႂ်းမိူင်းၶႄႇယူႇ။ ၶူဝ်းမိူင်းၶႄႇ ဢၼ်သူင်ႇၶၢႆမိူင်းမၢၼ်ႈတႄႉ ပဵၼ်ၶိူင်ႈၸၢၵ်ႈၵူႈပိူင်ပိူင်၊ တၢင်းၵိၼ်တၢင်းယႅမ်ႉ ၵူႈၸိူဝ်ႉၸိူဝ်ႉ၊ ၶိူင်ႈၸႂ်ႉ ၼႂ်းႁိူၼ်း ၵူႈပိူင်ပိူင် လုၵ်ႉတီႈမိူင်းၶႄႇ သူင်ႇႁွတ်ႈထိုင်မူႇၸေႊသေ ၸင်ႇသိုပ်ႇသူင်ႇ ႁွတ်ႈထိုင်ၼႂ်းမိူင်းမၢၼ်ႈၵူႈတီႈယဝ်ႉ။
ၽိုၼ်ဢိင်ထတ်း
- ↑ (မေ ၂၀၁၅) သန်းခေါင်စာရင်း အစီရင်ခံစာ, ၂၀၁၄ ခုနှစ် လူဦးရေနှင့် အိမ်ထောင်စု သန်းခေါင်စာရင်း အစီရင်ခံစာ အတွဲ-၂. နေပြည်တော်: လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန, ၆၆.
- ↑ ခရိုင်မြေပုံ - ရှမ်းပြည်နယ် (တောင်ပိုင်း). မြန်မာသတင်းအချက်အလက် စီမံခန့်ခွဲမှုယူနစ် (စက်တင်ဘာ ၂၀၁၆). Archived from the original on 2017-06-25။ Retrieved on ၁၇ မတ် ၂၀၁၇။

robotstxt: allowed

filter: keep


text:
ႁူင်းႁဵၼ်းမႄႈ
ဢၼ်ပဵၼ်ၶေႃႈၵႂၢမ်း ႁူင်းႁဵၼ်းမႄႈ ဢမ်ႇၼၼ် ႁူင်းႁဵၼ်းမိူဝ်ႈဢွၼ်ႇ ၼၼ်ႉ ၶေႃႈၵႂၢမ်းငဝ်ႈတိုၼ်းမၼ်းၼႆႉ ပဵၼ် ၶေႃႈၵႂၢမ်းၽႃႇသႃႇလႅတ်ႇတိၼ်ႇ ဢၼ်ဝႃႈ "Alma mater" ၼႆယဝ်ႉ။ ပေႃးဢဝ်ၽႃႇသႃႇလႅတ်ႇတိၼ်ႇဝႃႈ alma ဢၼ်ဝႃႈၼႆႉ မီးတီႈပွင်ႇဝႃး ဢၼ်ႁႂ်ႈဢႁႃႇရတဵမ်ထူၼ်ႈ ဢမ်ႇၼၼ် ဢၼ်ႁၵ်ႉႁွမ်ပႅင်း ဝႃႈၼႆသေ mater ဢၼ်ဝႃႈၼႆႉၸမ်ႉ မီးတီႈပွင်ႇဝႃႈ မႄႈ ၼႆယဝ်ႉ။ ဢၼ်ပဵၼ် တူဝ်တၢင်ၼမ် ဢၼ်ၸႂ်ႉတိုဝ်းဢေႇတႄႉ ပဵၼ် almae matres ၼႆယဝ်ႉ။ ပွင်ႈၵႂၢမ်းဢၼ်ၼႆႉတႄႉ မိူဝ်ႈၵၢပ်ႈပၢၼ်ရေႃးမၶဝ် ပၢၼ် (ancient Rome) ၼၼ်ႉ ၸိူဝ်းပဵၼ် ၶုၼ်ၽီမႄႈ (mother goddess) ပိူင်လူင်မၼ်း မၢႆထိုင် ၸိူဝ်းပဵၼ် ၸီးရိတ်ႉ (Ceres) ဢမ်ႇၼၼ် ၸိတ်ႉပီႇလီ (Cybele)၊[1] ၼၼ်ႉသေ ဝၢႆး ၽႃႇသႃႇၶရိတ်ႉယၢၼ်ႇ ႁုမ်ႈမုၼ်းမႃး လႆႈမၢႆထိုင် ၸဝ်ႈမႄႈမေႇရီႇ (Virgin Mary) ၼၼ်ႉယဝ်ႉ။ ထိုင်ၵၢပ်ႈပၢၼ်ယၢမ်းလဵဝ်မႃးၸမ်ႉ ပွင်ႈၵႂၢမ်းဢၼ်ၼႆႉ ဢဝ်ၸႂ်ႉတီႈတူင်ႇဝူင်းပၢႆးပႆႇၺႃႇသေ မၢႆထိုင် ႁူင်းႁဵၼ်း ဢၼ်ၸဝ်ႈၵဝ်ႇၶိုၼ်ႈမႃး၊ ႁူင်းႁဵၼ်းဢၼ်လႆႈႁပ်ႉၸုမ်ႈၶူးမႃး၊ ၸိူဝ်းပဵၼ် ၶေႃးလဵၵ်ႉ၊ ၸၼ်ႉၸွမ်ၸိူဝ်းၼႆႉယဝ်ႉ။[2]
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ Shorter Oxford English Dictionary, 3rd edition
- ↑ "Alma mater" at Dictionary.com. Retrieved July 11, 2011.


text:
သိုၵ်းမၢၼ်ႈပလိၵ်ႈမၢၼ်ႈ ဝဵင်းၵဵင်းတုင် ၼိူဝ်သဵၼ်ႈတၢင်းလူင် တီႉလၢႆႈယႃႈမဝ်းၵမ် – ICE ယႃႇဢၢႆႉ Methamphetamine ၼမ်ႉၼၵ်း 120 kg တင်း ယႃၶေႊ Ketamine ၼမ်ႉၼၵ်း 59 kg ၶၼ်ငိုၼ်း ႁူမ်ႈတင်းမူတ်း ႁိမ်း 15000 သႅၼ်ပျႃး။
ဝၼ်းတီႈ 15/8/2022 ၼၼ်ႉ သိုၵ်းမၢၼ်ႈပလိၵ်ႈမၢၼ်ႈၵဵင်းတုင် တီႉလႆႈယႃႈ တီႈၵဵတ်ႉၵဵင်းၽွင်း တၢင်းၶဝ်ႈ ဢွၵ်ႇ ဝဵင်းၵဵင်းတုင် – တူၼ်ႈတီးတီႈၼိုင်ႈ၊ တီႉလႆႈယႃႈ တီႈၵူၼ်းၶီႇရူတ်ႉၶိူင်ႈ ၼႃႈလုမ်းၵဵပ်းၶွၼ်ႇ တီႈၼိုင်ႈ၊ တီႉလႆႈယႃႈတီႈ တၢင်းၶဝ်ႈဢွၵ်ႇ ၵဵင်းတုင် – တႃႈၶီႈလဵၵ်း ထူဝ်ႊၵဵတ်ႉၼမ်ႉပုင်ႇ ၼၼ်ႉတီႈၼိုင်ႈ – ဝၼ်းလဵဝ်တီႉလႆႈသၢမ်တီႈ ႁူမ်ႈၶၼ်ငိုၼ်းတင်းမူတ်း 14600 သႅၼ်ပျႃးပၢႆ။
ၵူၼ်းၵဵင်းတုင် ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ – “ယႃႈမဝ်းၵမ်ၼႆႉ မၼ်းလိူင်ႇတေႉလိူင်ႇဝႃႈဢေႃႈ။ ၵူၼ်းတေႃႉသူင်ႇၼၼ်ႉ လႅပ်ႈတေ ဢမ်ႇၸႂ်ႈ ၵူၼ်းၵဵင်းတုင် ၼင်ႇၵဝ်ႇ၊ လႅပ်ႈပဵၼ်ၵူၼ်းၵိၼ် ၸၢင်ႈတေႃႉသူင်ႈၵူၺ်း”- ဝႃႈၼႆ။
ၵူၼ်းၸိူဝ်းၺႃးတီႉၼၼ်ႉ ပဵၼ်ၸၢႆး တင်း 3 ၵေႃႉ ပဵၼ်ၵူၼ်းၼုမ်ႇ သႅၼ်းဢႃႇယုမွၵ်ႈ 20 ပၢႆ တင်းသၢမ်။ ယၢမ်းလဵဝ် သိုၵ်းမၢၼ်ႈ ပလိၵ်ႈမၢၼ်ႈ တီႉၶဝ်ၵုမ်းၶင်ဝႆႉတီႈ ႁူင်းပလိၵ်ႈၵဵင်းတုင်။
ၾၢႆႇယႃႈမဝ်းၵမ် ၸုမ်းသိုၵ်းမၢၼ်ႈယိုတ်းဢႃႇၼႃႇ CCDAC MYANMAR ဢွၵ်ႇၶၢဝ်ႇဝႆႉဝႃႈ ၼွၵ်ႈသေ ၵူၼ်းၸိူဝ်းတေႃႉယႃႈၺႃးတီႉယဝ်ႉ တေၶႆႈႁွႆးသေ သိုပ်ႇတီႉ ၵူၼ်းၸိူဝ်းၵဵဝ်ႇၶွင်ႈထႅင်ႈဝႃႈၼႆသေတႃႉ ၾၢႆႇပၵ်းတႃပႂ်ႉတူၺ်းယႃႈမဝ်းၵမ်ၸိုင်ႈတႆး SDW တႄႉဝႃႈသိုၵ်းမၢၼ်ႈ ဢဝ်ယႃႈမဝ်းၵမ် ပဵၼ်ၶိူင်ႈမိုဝ်း ၵၢၼ်မိူင်း မႃးပၢၼ်သိုပ်ႇပၢၼ်၊ သိုၵ်းမၢၼ်ႈဢမ်ႇတွၼ်ႉတီႉငဝ်ႈႁၢၵ်ႈတူၼ်ႈတေႃ တီႈမႃးယႃႈမဝ်းၵမ် သေပွၵ်ႈဝႃႈၼႆ။


text:
တီႇမူဝ်ႇၶရေႇသီႇ
တီႇမူဝ်ႇၶရေႇသီႇ (Democracy) တီႇမူဝ်ႇၶရေႇသီႇဢၼ်ဝႃႈၼႆႉ ၸၢဝ်းပၢႆးယုမ်ႇယမ်ၵေႃႈဢမ်ႇၸႂ်ႈ၊ ပၢႆးတၢင်းႁူႉႁၼ်ၵေႃႈဢမ်ႇၸႂ်ႈ၊ ပဵၼ်လၢႆးဢုပ်ႇပိူင်ႇ ဢၼ်ဢဝ်ၸႂ်ႉတႃႇပိူင်ႇၸိုင်ႈမိူ်င်းလႄႈ မူႇၸုမ်းၽုင်ၵူၼ်းႁဝ်းၼၼ်ႉယဝ်ႉ။ မိူၼ်ၼႂ်းၶေႃႈၵႂၢမ်းဢၼ်ဝႃႈ ဢရိတ်ႉသ်တူဝ်ႇၶရေႇသီႇ (Aristocracy)၊ ဢေႃႇတူဝ်ႇၶရေႇသီႇ (Autocracy)၊ ပျူႇရီႇယူႇၶရေႇသီႇ (Bureaucracy)၊ တီႇမူဝ်ႇၶရေႇသီႇ(Democracy)၊ ၸၵႂႃႇၶဝ်ၼၼ်ႉ ၶေႃႈပၢႆၵွႆဝႃႈ ၶရေႇသီႇ Cracy ၼႆၼၼ်ႉ တီႈပွင်ႇမၼ်းဝႃႈ ပဵၼ်လၢႆးဢုပ်ႇပိူင်ႇၼႆယူႇယဝ်ႉ။
လမ်းၼႂ်း[မႄးထတ်း | မႄးထတ်းငဝ်ႈငႃႇ]
ၵႂၢမ်းၼမ်း[မႄးထတ်း | မႄးထတ်းငဝ်ႈငႃႇ]
လၢႆးဢုပ်ႇပိူင်ႇၽွင်းငမ်းတီႇမူဝ်ႇၶရေႇသီႇဢၼ်ၼိုင်ႈ၊ ဢၼ်ၵူၼ်းတင်းလၢႆ လႆႈႁူႉဝႆႉဝႃႈ "တီႇမူဝ်ႇၶရေႇသီႇၵမ်းသိုဝ်ႈ" ၼႆၼၼ်ႉ ၸႃႉတႄႇပေႃႇပဵၼ်မႃး ၼႂ်းၸေႈမိူင်းဢွၼ်ႇတီႈမိူင်း ၵရိတ်ႉ (Greek) လႄႈ ရေႃးမ (Rome) ၶဝ် ၸဵမ်မိူဝ်ႈပူၼ်ႈမႃး 2500 ပီႊၼၼ်ႉယဝ်ႉ။ လၢႆးပိူင်ဢုပ်ႇပိူင်ႇၼၼ်ႉၼႆႉ မီးၽွၼ်းလီတႃႇၶႃႈဝၢၼ်ႈၵူၼ်းမိူင်းၽၵ်းၵႃႇၶဝ်ၼၼ်ႉတေႉယဝ်ႉၼႆ ၵူၼ်းတၢင်းၼမ် ႁပ်ႉၶၢမ်ႇယုမ်ႇယမ်ဝႆႉလႄႈ မိူင်းၼႂ်းလုမ်ႈၾႃႉၼိူဝ်လူၵ်ႈၶူင်းလူင်ၶဝ်ၼႆႉ ၸဵဝ်းလႄႈၼၢၼ်းဢွၼ်ၵၼ်ယိူင်းၸူးၶၢႆႉႁႃ လၢႆးပိူင်ဢုပ်ႇပိူင်ႇၽွင်းငမ်း ဢၼ်တိူဝ်းမီးသုၼ်ႇတီႇမူဝ်ႇၶရေႇသီႇၼၼ်ႉ ယူႇၵူႈၶၢဝ်းယၢမ်းယဝ်ႉ။ ၸိုင်ႈမိူင်းၸိူဝ်းလႆႈမီးတီႇမူဝ်ႇၶရေႇသီႇယဝ်ႉၼၼ်ႉ ယိူင်းဢၢၼ်းထိုင်တီႈ ၽဝပၢၼ်မူႇၸုမ်းၽုင်ၵူၼ်း ဢၼ်တေတိူဝ်းမီးလွၼ်ႉမွၼ်းတီႇမူဝ်ႇၶရေႇသီႇတဵမ်ထူၼ်ႈလီလိူဝ်ၼၼ်ႉလႄႈသင်၊ ၸိုင်ႈမိူင်းၸိူဝ်းပႆႇလႆႈမီးတီႇမူဝ်ႇၶရေႇသီႇၶဝ်ၼၼ်ႉသမ်ႉ ယိူင်းထိုင်တီႈပၢင်မူႇၸုမ်းၽုင်ၵူၼ်း ဢၼ်တီႇမူဝ်ႇၶရေႇသီႇႁိူဝ်ႈႁိူင်းမီးလႆႈၼၼ်ႉလႄႈသင်၊ ယဵပ်ႇယၢင်ႈၶိုၼ်ႈၸူးယူႇၵူႈၶၢဝ်းယၢမ်းယူႇယဝ်ႉ။ မူႇၸုမ်းၽုၵ်ၵူၼ်းမိူင်းၽွမ်ႉႁူမ်ႈ မိူင်းမႅၼ်ႇမႃႇၼႆႉၵေႃႈတေႃႈၼင်ႇၼၼ်။ ၸၢတ်ႈပၢၼ်ၽဝၵူၼ်းၸၢဝ်းၸိူဝ်ႉၶိူဝ်းမိူင်းတႆးႁဝ်းၶဝ်ၵေႃႈ ၸိုၼ်ႇတူဝ်ၶွၼ်ႈႁႅင်းယိူင်းၸူးသၢႆလႅင်းတီႇမူဝ်ႇၶရေႇသီႇၼၼ်ႉဝႆႉယူႇယဝ်ႉ။ မိူဝ်ႈပၢၼ်မိုၼ်ႇသိုၼ်းၵွၼ်ႇ ၼႂ်းမိူင်းၵရိတ်ႉလႄႈ ရေႃးမၶဝ်ၼႆႉ ယိပ်းတိုဝ်းလၢႆးတီႇမူဝ်ႇၶရေႇသီႇၵမ်းသိုဝ်ႈၼၼ်ႉလႄႈ လၢႆးပိူင်ႁဵတ်းသၢင်ႈမၼ်းသၢင်းလၢင်းဝႆႉယူႇၵေႃႈ၊ ဢၼ်ၸိုင်ႈမိူင်းၼႂ်းလုမ်ႈၾႃႉၶဝ် ၵျၢင်ႉၵမ်ယိပ်းတို်ဝ်းတီႇမူဝ်ႇၶရေႇသီႇယူႇၵၢပ်ႈပၢၼ်ဝၼ်းမိူ်ဝ်ႈၼႆႉတႄႉ ပဵၼ်လၢႆးပိူင်တီႇမူဝ်ႇၶရေႇသီႇတၢင်တူဝ်ၼၼ်ႉလႄႈ လွၵ်းပိူင်လၢႆးႁဵတ်းဢၼ်ၶွၵ်းယွၵ်းၶွၼ်ယွၼ်ယုင်ႈယၢင်ႈဝႆႉၵမ်ႈၽွင်ႈၼၼ်ႉလႆႈၶဝ်ႈၸိမ်ပႃးၸွမ်းမႃးယဝ်ႉ။ ၵၢပ်ႈပၢၼ်တီႇမူဝ်ႇၶရေႇသီႇတၢင်တူဝ်ၼႆႉ ပိူင်ၾၢင်ႁၢင်ႊတီႇမူဝ်ႇၶရေႇသီႇတႃႇတႅၵ်ႈၼိူင်းတူၺ်း (Comparative models) ၶဝ် ပေႃႇပဵၼ်မီးမႃးဢၼ်ၼိူင်ႈယဝ်ႉဢၼ်ၼိူင်လႄႈလွင်ႈထဵင်ထွင်ၵဵဝႅႇၵပ်းလူၺ်ႈ တီႇမူဝ်ႇၶရေႇသီႇၸႅတ်ႈဢမ်ႇၸႅတ်ႈၼႆၼၼ်ႉၵေႃႈ ၽုတ်းပေႃႇမီးမႃးၸွမ်းယဝ်ႉ။ ပိူဝ်ႈၼၼ်လႄႈ ၽူႈၸွပ်ႇသွၵ်ႈႁဵၼ်းႁႃၶဝ် ၸင်ႇၵုၺ်ႇဢွၵ်ႇမွၵ်ႇၼႄ “လၵ်းမၢႆတႅၵ်ႈၼိူင်း”( ) ၵမ်ႈၽွင်ႈဝႆႉပၼ်ယူႇယဝ်ႉ။ ၼႂ်းၵႃႈ “လၵ်းမၢႆတႅၵ်ႈၼိူင်း” တင်းလၢႆၼၼ်ႉဢၼ်ၽူႈၸွပ်ႇသွၵ်ႈႁဵၼ်းႁႃၵမ်ႉၼမ် ႁပ်ႉၶၢမ်ႇဝႆႉပဵၼ်တႃႇ “တီႈၼိူင်းတူၺ်းတီႇမူဝ်ႇၶရေႇသီႇ” (Democratic criteria) ၼၼ်ႉ-
- ၵ။ ႁႂ်ႈၵူၼ်းမီးသုၼ်ႇလႆႈတွတ်ႈၶႅပ်းၵၢင်ၸႂ်ၶဝ် လႆႈတွတ်ႈၶႅပ်းၵူႈၵေႃႉတင်းသဵင်ႈ။
- ၶ။ ႁႂ်ႈမီးလွင်ႈၽဵင်ႇပဵင်းၽၢႆႇပၢႆးမိူင်း ၼႂ်းၵႄႈၵူၼ်းမီးသုၼ်ႇလႆႈတွတ်ႈၶႅပ်းၵၢင်ၸႂ်ၶဝ်ၼင်ႇၵၼ်။ (Political Equality)
- င။ တႃႇၶွတ်ႇၽွတ်ႈပူၵ်းတင်ႈၸုမ်းလူင်ပွင်ၸိုင်ႈ ဢၼ်မၵ်းၶၢၼ်းဢႃႇၼႃႇဝႆႉပၼ်။ (Limited Government )
- ၸ။ ဢုပ်ႇပိူင်ၽွင်းငမ်း ၸွမ်းၼင်ႇပိူင်မၢႆမီႈၶွတ်ႇၽွတ်ႈဝၢၼ်ႈမိူင်း။ (Constitutionalism )
- သ။ ႁႂ်ႈသုၼ်ႇလႆႈထၢင်ႇႁၢင်ႈၵူၼ်းၵေႃႉတေႃႇၵေႃႉ တိူဝ်းၵႂၢင်ႈၶႂၢင်မႃး။ (External of Individual Liberty) ၸၵႂႃႇၸိူဝ်းၼႆႉယဝ်ႉ။
ပပ်ႉၽိုၼ်လဵပ်ႈႁဵၼ်းၼႆႉ တၵ်းၸၢင်ႈပဵၼ်ဢၼ်ၵမ်ႉထႅမ်ပၼ် ၽူႈၶဝ်ႈၸႂ်လဵပ်ႈႁဵၼ်းလွင်ႈ တီႇမူဝ်ႇၶရေႇသီႇၼၼ်ႉယူႇၼႆ ယုမ်ႇယမ်ဝႆႉယူႇ။ မိူၼ်ၼင်ႇႁဝ်းၶႃႈပီႈၼွင်ႉၸိူဝ်းႁူႉမေႃလိၵ်ႈတႆး ၸူဝ်းၵၼ်ၶဝ်ႈလေႇၼႂ်းသူၼ်မွၵ်ႇမၢၵ်ႇတူၼ်ႈမႂ်လိူင်ႇၸေးမဵဝ်းမၼ်းဝႆႉၼၼ်ႉၵူၺ်း။ ထုၵ်ႇမႅၼ်ႈၸႂ်ဢၢႆႁွမ်မဵဝ်းလႂ်၊ ၽႂ်သမ်ႉမၵ်ႉၼမ်ႉဝၢၼ်မၢၵ်ႇမဵဝ်းလႂ်၊ မိုတ်ႈၸႂ်တီႈယွတ်ႈတီႈမႂ်ၸိူင်ႉႁိုဝ်၊ တူၼ်ႈမႆႉသင်ၸႂ်ႉတီႈလႂ်တေလီ၊ မီးတီႈလႂ်တေထုၵ်ႇ၊ ၽုၵ်ႇတီႈလႂ်တေလႅပ်ႈၼႆၼၼ်ႉ ဢမ်ႇလိူဝ်သေၵၢင်ၸႂ်ၶႂ်ႈလႆႈၶႂ်ႈပဵၼ်ၽူႈၵေႃႉၶဝ်ႈလႄႇၸွမ်း ၼႂ်းသူၼ်ၵႂၢင်ႈလူင်ၼႆႉၼၼ်ႉယဝ်ႉ။ ဢၼ်ၶႃႈႁဝ်းယွၼ်းသူးပႂ်ႉမွင်းၼႆႉတႄႉ လဵပ်ႈႁဵၼ်းႁူႉႁၼ်ၸႅင်ႈလႅင်းလွင်းတၢင်းသၢင်းလၢင်းယဝ်ႉသေ ႁႂ်ႈၸၢဝ်းၸိူဝ်ႉၶိူဝ်းတႆး ၵူၼ်းမိူင်းတႆးႁဝ်းၶဝ် ပူၵ်းတင်ႈလႆႈၸၢတ်ႈၽဝပၢၼ်ၵူၼ်း တီႈလီထီႉသုတ်းၼၼ်ႉၼႆယူႇယဝ်ႉ။
ၵူၼ်းႁဝ်းၼႆႉ ယူႇသဝ်းၵေႃႉလဵဝ်ၶေႃၶေႃဢမ်ႇလႆႈ။ တေလႆႈၵွင်ႉၵၢႆႇၵပ်းသိုပ်ႇၵေႃႉၼိုင်ႈတင်းၵေႃႉၼိုင်ႈ၊ မူႇၸုမ်းၽုင်ၵူၼ်းဢၼ်ၼိုင်ႈတင်ဢၼ်ၼိုင်ႈ၊ မိူင်းၼိုင်ႈတင်းမိူင်းၼိုင်ႈ ႁဵတ်းၼၼ်ယူႇၸွမ်းၾိင်ႈပိူင်ပဵၼ်ပၢၼ်ၵူၼ်းႁဝ်းၼၼ်ႉယဝ်ႉ။ ပိူဝ်ႈၼၼ်လႄႈ တၢင်းလွတ်ႈလႅဝ်း (Free)။ တၢင်းၽဵင်ႇပဵင်း (Fair)။ တၢင်းတႅၵ်ႇလႅင်းသၢင်းလၢင်း (Frank)။ ၸိူဝ်းၼႆႉ လူဝ်ႇလႆႈပဵၼ်ၶူဝ်ၵၢႆႇသဵၼ်ႈတႃႈသၢႆတၢင်းႁဝ်းသေယဝ်ႉ ၵူၼ်းႁဝ်းၵူႈၵေႃႉ ႁႂ်ႈယဵပ်ႇယၢင်ႈၶိုၼ်ႈၸူးယိူင်းမၢႆတီႈလီ ဢၼ်မီးလွင်ႈမၢၼ်ႇမႅၼ်ႈၽဵင်ႇၽဵၼ်ႈၸွမ်းပိူင် (Justice)၊ လွင်ႈသုၼ်ႇလႆႈလွတ်ႈလႅဝ်း( Liberty)၊ လွင်ႈမီးတၢင်းၽဵင်ႇပဵင်းၵၼ် (Equality)၊ လွင်ႈမိုတ်ႈၵိုဝ်းႁၵ်ႉႁွမ်ၵၼ် ( Fraternity) ၼၼ်ႉလႆႈၼႆႉ လူဝ်ႇႁူႉလွင်ႈပွင်ႇလၢႆးသေ မေႃၸွမ်းၾိင်ႈပိူင်ၼၼ်ႉယဝ်ႉ။ ဢုပ်ႉပိူင်ႇၽွင်းငမ်းၸွမ်းပၵ်းပိူင် (Rule of Law) ၼႆႉပဵၼ်ငဝ်းၶၢမ်ႇပိုၼ်ႉမၼ်းယဝ်ႉ။ လွင်ႈငမ်းယဵၼ်(Peace) ၵေႃႈဢမ်ႇမီးဢမ်ႇပဵၼ်။
ၵွပ်ႈပိူဝ်ႈဢမ်ႇႁူႉလွင်ႈႁၼ်လၢႆး၊ ဢမ်ႇလူင်ႉလႅၼ်ၽၢႆႇပၢႆးမိူင်းလႄႈ ဢမ်ႇႁတ်းႁၢၼ်၊ တေႁဵတ်းဢၼ်လႂ်ၵေႃႈ “ၵူဝ်ၽိတ်း” ၼၼ်ႉမႃးတိတ်းတီႈၸႂ်လႄႈ ၸၢတ်ႈပၢၼ်ၽဝၸၢဝ်းၶိူဝ်းတႆးႁဝ်း ထိုင်ၸူဝ်ႈၵၢပ်ႈပီႊမိူင်းႁူဝ်ပၢၵ်ႇ 20 ပေႃးၸမ်သဵင်ႈၵေႃႈ ယင်းတိုၵ်ႉလႆႈၶၢမ်ႇတင်းမၵ်းမၢႆဝႃႈ ပဵၼ်ၵူၼ်းၶိူဝ်းဢွၼ်ႇ (Minority)၊ လႆႈပဵၼ်ၶိူဝ်းၵူၼ်းပႆႇၶိုၼ်ႈယႂ်ႇ၊ ၶိူဝ်းၼွႆႉၼႆယူႇ။ ပပ်ႉလဵပ်ႈႁဵၼ်းၽိုၼ်ၼႆႉ သင်ဝႃႈလႆႈမီးၼမ်ႉတွၼ်းၽွၼ်းလီတၢၼ်ႇမႅတ်ႇငႃးတႃပူဢွၼ်ႇယူႇၼႆၵေႃႈၸူမ်းယဝ်ႉ။ ပိၵ်ႉဝႃႈဢမ်ႇပၼ်ၽွၼ်းလီသင်လႆႈသေၵေႃႈ သင်ဝႃႈပဵၼ်မႃးမိူၼ်ၼင်ႇပူၵ်းတွႆႇတူင်ႉတိုၼ်ႇပၼ်ၼၼ်ႉၵေႃႈလီယူႇ။
မိူဝ်ႈပိၼ်ႇတႅမ်ႈၽၢႆႇတႆးၼႆႉ လႆႈယိပ်းၸႂ်ႉဝႆႉၶေႃႈၵႂၢမ်းဢၼ်ထၢင်ႇဝႃႈ တေသၢင်ႇထုၵ်ႇႁူႉလွင်ႈပွင်ႇၸႂ်ငၢႆႈ တႃႇမိူဝ်ႈလဵ်ပ်ႈႁဵၼ်းလွင်ႈတီႇမူဝ်ႇၶရေႇသီႇၼၼ်ႉယူႇ။ လိုၼ်းလၢႆးဝၢႆးၼႆႉမႃး သင်ဝႃႈႁၼ်မႅၼ်ႈၶေႃႈၶႅမ်ႉလႅပ်ႈလီတိူဝ်းၼၼ်ႉၵေႃႈ မႄးပိၼ်ႇၸႂ်ႉယိပ်းတိုဝ်းၵႂႃႇလႆႈယူႇယဝ်ႉ။ သင်ဝႃႈဢမ်ႇၸႅင်ႈလႅင်းသၢင်းလၢင်း မီးတၢင်းငမ်းငဝ်း ပဵၼ်လၢႆၸႂ်လၢႆၶေႃးဝႆႉၼႆၸိုင် တၢမ်တူဝ်ႁူပ်ႉထူပ်းထတ်းသၢင်တွင်ႈထၢမ်ၵေႃႈလီ၊ ဢဝ်လၢႆးပၢႆးၵၢႆႇသိုပ်ႇတိတ်းတေႃႇလၢႆးလႂ်ၵေႃႈလီ၊ ၸီႉၸမ်ႈမူၼ်ႉမႄးပၼ်တၢင်းႁၼ်ထိုင်တမ်ႈတီႈၶႃႈႁဝ်းသေၵမ်းၶႃႈ။
ပပ်ႉႁဵၼ်းၽိုၼ်ၼႆႉ ပႆႇဝႃႈထိူၵ်ႈလႆႈလွင်ႈတီႇမူဝ်ႇၶရေႇသီႇၼႆႉ ဝႃႈၸွတ်ႇပႃးၸေးယဝ်ႉၼႆလူးၵွၼ်ႇ။ ပဵၼ်ပပ်ႉၽိုၼ်ၸႃႉတႄႇသိုပ်ႇမိုတ်ႈပၼ် တႃႇၽူႈၸိူဝ်းလဵပ်ႈႁဵၼ်းတီႇမူဝ်ႇၶရေႇသီႇၶဝ်ၼၼ်ႉၵူၺ်း။ လၢႆးလဵပ်ႈႁဵၼ်းၼႄဝႆႉမၼ်းၸမ်ႉ ၸၵ်းၽႄဝႆႉမီးပွတ်းတွၼ်ႈၽႄ 3 တွၼ်ႈယူႇယဝ်ႉ။ ပွတ်းတွၼ်ႈ 1 ၼႆႉ သမ်ႉၶိုၼ်းၸႅၵ်ႇဝႆႉၵၼ် 5 ၵၼ်သေ တႅမ်ႈၼႄဝႆႉလွင်ႈၾိင်ႈပိူင်သၽေႃးတီႇမူဝ်ႇၶရေႇသီႇၵၢပ်ႈပၢၼ်ဝၼ်းမိူဝ်ႈၼႆႉၼၼ်ႉယဝ်ႉ။ ပွတ်းတွၼ်ႈ 2 ၼၼ်ႉသမ်ႉ ပႃးဝႆႉ 6 ၵၼ်သေ တႅမ်ႈၼႄဝႆႉလွင်ႈတၢင်းဢၼ်သၢၼ်ၶတ်းပႅၵ်ႇပိူင်ႈၵၼ်တင်းတီႇမူဝ်ႇၶရေႇသီႇလႄႈ ပိူင်ၽၢင်လွၵ်းလၢႆးပၢႆးမိူင်းဢၼ်တီႇမူဝ်ႇၶရေႇသီႇဢမ်ႇႁိူဝ်ႈႁိူင်းလႆႈၼၼ်ႉဝႆႉယဝ်ႉ။ ၼႂ်းပွတ်းတွၼ်ႈ 3 ၼႆႉသမ်ႉ လဵပ်ႈႁဵၼ်းဝႆႉလွင်ႈပိူင်ၽၢင်တီႇမူဝ်ႇၶရေႇသီႇလၢႆၸိူဝ်ႉလၢႆမဵဝ်းၶဝ်ၼၼ်ႉၼႄဝႆႉယူႇယဝ်ႉ။
ပပ်ႉၽိုၼ်ၼႆႉ လႆႈပိုင်ႈဢိင်တီႈပပ်ႉ (HISTORY OF POLITICAL THOUGHT ) လႄႈပပ်ႉၽိုၼ် ( ) ၼၼ်ႉႁဵတ်းပဵၼ်ငဝ်ႈပိုၼ်ႉသေယဝ်ႉ ဢဝ်လွင်ႈတၢင်းဢၼ်ႁဝ်းၶႃႈလႆႈလဵပ်ႈႁဵၼ်းဝႆႉၵမ်ႈၽွင်ႈၼၼ်ႉ ထႅမ်သႂ်ႇလေႃးမၢင်တီႈမၢင်ဢၼ်ၼၼ်ႉၶႃႈယဝ်ႉ။ လႆႈၶပ်ႉၶိုင်ပိၼ်ႇတႅမ်ႈ တၢင်းႁိုင်ၸမ်ၶၢဝ်းတၢင်းပီႊၼိူင်ႈယွမ်းယွမ်း။ ၼႂ်းၶၢဝ်းတၢင်းပိၼ်ႇတႅမ်ႈလိၵ်ႈၼႆႉ လႆႈႁူပ်ႉထူပ်းတွင်ႈထၢမ်တမ်ႈတီႈၽူႈလူင်ႉလႅင်းၶဝ်လႄႈသင်၊ လႆႈပိုင်ႈၸွႆႈထႅမ်ႁႃပၼ်ပပ်ႉၽိုၼ်ဢိင်လႄႈသင်၊ ၸွႆႈပေႃႉၶွမ်ႇပိဝ်ႉတိူဝ်ႇ၊ ၸွႆႈမေးထတ်းမႄးၶပ်ႉၶေႃႈၵႂၢမ်းသေ ၶပ်ႉၶိုင်ပဵၼ်ပပ်ႉလႄႈသင်၊ တမ်ႈတီႈၽူႈႁၵ်ႉၸိူဝ်ႈၸၢတ်ႈဝၢၼ်ႈမိူင်းႁဝ်း၊ တႆးၵေႃႉဢူၺ်းလီႁဝ်းၶဝ်ၼၼ်ႉ ၶႃႈႁဝ်းမီးတၢင်းၶွပ်ႈၸႂ်ယႂ်ႇၼမ်သေ ယွင်ႈယေႃးမၵ်းမၢႆဢဝ်ၵုင်ႇမုၼ်တႄႉတႄႉၶႃႈယဝ်ႉ။
ပိၼ်ႇတႅမ်ႈ
ထီးၶမ်း
ပီႊတႆး 2093
တွၼ်ႈၼိူင်ႈ[မႄးထတ်း | မႄးထတ်းငဝ်ႈငႃႇ]
ၵၼ်ၼိူင်ႈ[မႄးထတ်း | မႄးထတ်းငဝ်ႈငႃႇ]
မူႇၸုမ်းၽုင်ၵူၼ်းလႄႈတီႇမူဝ်ႇၶရေႇသီႇ[မႄးထတ်း | မႄးထတ်းငဝ်ႈငႃႇ]
တီႇမူဝ်ႇၶရေႇသီႇ[မႄးထတ်း | မႄးထတ်းငဝ်ႈငႃႇ]
တီႇမူဝ်ႇၶရေႇသီႇဢၼ်ဝႃႈၼႆႉ ၸၢဝ်းပၢႆးယုမ်ႇယမ်ၵေႃႈဢမ်ႇၸႂ်ႈ၊ ပၢႆးတၢင်းႁူႉႁၼ်ၵေႃႈဢမ်ႇၸႂ်ႈ၊ ပဵၼ်လၢႆးဢုပ်ႉပိူင် ဢၼ်ဢဝ်ၸႂ်ႉတိုဝ်းတႃႇဢုပ်ႉပိူင်ႇၸိုင်ႈမိူင်းလႄႈမူႇၸုမ်းၽုင်ၵူၼ်းႁဝ်းၼၼ်ႉယဝ်ႉ။ မိူၼ်ၼင်ႇၼႂ်းၶေႃႈၵႂၢမ်းဢၼ်ဝႃႈ
တီႇမူဝ်ႇၶရေႇသီႇၵမ်းသိုဝ်ႈ[မႄးထတ်း | မႄးထတ်းငဝ်ႈငႃႇ]
တီႈၵၢၼ်ၶုၼ်ၽွင်းငမ်းမိူင်းၼၼ်ႉ ဢမ်ႇဢဝ်ၸုမ်းၾၢႆႇပၢႆးမိူင်းဝႆႉပဵၼ်ၵႄႈၵၢင်မၼ်းသင်သေ ဢဝ်ၵူၼ်းမိူင်းၶဝ်ၶဝ်ႈဢုပ်ႉပိူင်ႇၵမ်းလဵဝ်ၼၼ်ႉ ႁွင်ႉဝႃႈ တီႇမူဝ်ႇၶရေႇသီႇၵမ်းသိုဝ်ႈ(Direct demorcracy)ၼႆယဝ်ႉ။ မိူဝ်ႈပၢၼ်တီႇမူဝ်ႇၶရေႇသီႇ ၸင်ႇႁႃႁိူဝ်ႁိူင်း မႅၼ်ႈမိူဝ်ႈ BC 500 တီႈၼႂ်းမိူင်းဢွၼ်ႇ "ၵရိၵ်ႉ" ၶဝ်ယိပ်းတိုဝ်းၼၼ်ႉ ပဵၼ်လၢႆးပိူင်ဢုပ်ႉပိူင်ႇ တီႇမူဝ်ႇၶရေႇသီႇၵမ်းသိုဝ်ႈၼႆႉယဝ်ႉ။ တီႇမူဝ်ႇၶရေႇသီႇၵမ်းသိုဝ်ႈၼႆႉ ယိပ်းတိုဝ်းလႆႈမႅၼ်ႈမိူဝ်ႈ ႁူဝ်ၵူၼ်းဢေႇ၊ လၢႆးၵပ်းသိုပ်ႇတိတ်းတေႃႇၵၼ်ၵေႃႈငၢႆႈၼၼ်ႉၵွၺ်း။ မိူဝ်ႈႁူဝ်ပၢၵ်ႇပီႊ 17 -18 ၼၼ်ႉ မိူင်းဢမႄးရီးၵႂ်း ယိပ်းတိုဝ်းလၢႆးၼႆႉမႃးယူႇယဝ်ႉ။ မိူင်းၸိူဝ်းဢၼ်ႁူဝႅၵူၼ်းမီးဢေႇၵမ်ႈၽွင်ႈ ဢၼ်တိုၵ်ႉယိပ်းတိုဝ်းလၢႆးပိူင်တီႇမူဝ်ႇၶရေႇသီႇၵမ်းသိုဝ်ႈ ၸိူင်ႉၼင်ႇဝႃႈမႃးၼႆႉၵေႃႈ တိုၵ်ႉလႆႈႁၼ်ႁၢၼ်ႉတေၢႆဝၼ်းမိူဝ်ႈၼႆႉယူႇ။ ၸေႊတွၼ်ႊၼႂ်းမိူင်းဢိင်ႇၵလႅၼ် ၼႃႈလိၼ် "ဝူၺ်းလ်" (Wale)ၼၼ်ႉလႄႈသင် ၊ ၸေႊမိူင်းဢွၼ်ႇ ဢၼ်မီးၼႂ်းမိူင်းႁူမ်ႈတုမ်ႊဢမႄးရီးၵႂ်းၶဝ်ၼၼ်ႉလႄႈသင်၊ ၸေႊမိူင်း "ၵႅၼ်ႇတွၼ်"(Canton) ၼႂ်းမိူင်းႁူမ်ႈတုမ်ႊ သဝိတ်ႉၸိူဝ်းလႅၼ်း(Switzerland)ၶဝ်ၼၼ်ႉလႄႈသင် ယင်းတိုၵ်ႉယိပ်းတိုဝ်းလၢႆးၼႆႉဝႆႉယူႇ။
မိူင်းယႂ်ႇမိူင်းလူင် ဢၼ်ႁူဝ်ၵူၼ်းၶဝ်မီးၼမ်တင်းသဵင်ႈၼႆႉ ယိပ်းတိုဝ်းလၢႆးပိူင်တီႇမူဝ်ႇၶရေႇသီႇတၢင်တူဝ်ယဝ်ႉ။ ၵမ်ႈၽွင်ႈ ယင်းယိပ်းတိုဝ်းလၢႆးပိူင်ၽွင်းငမ်း ဢၼ်ပၼ်ႁႂ်ႈၵူၼ်းမိူင်းၶဝ်ႈၸိမ်ၸွမ်းၼၼ်ႉယူႇ။ လၢႆးၼႆႉၸမ်း ပဵၼ် "လၢႆးၵဵပ်းဢဝ်ၵၢင်ၸႂ်ၵူၼ်းမိူင်း" (Referendum)ပဵၼ်လၢႆးဢၼ်ၼႂ်းမိူင်း သဝိတ်ႉၸိူဝ်းလႅၼ်း၊ မိူင်းၾရင်ႇသဵတ်ႈ၊ မိူင်းတဵၼ်းမၢၵ်ႉ၊ မိူင်းဢေႃးသထြီးယႃး လႄႈ မိူင်းဢမႄးရီးၵႂ်းၶဝ် တိုၵ်ႉယိပ်းတိုဝ်းဝႆႉၵမ်ႈၼမ်ယူႇ။ လွင်ႈၵဵပ်းၵၢင်ၸႂ်ၵူၼ်းမိူင်းဢၼ်ဝႃႈၼႆႉ တီႈၼိူဝ်လွင်ႈပၢႆးမိူင်း ဢၼ်ၸၢင်ႊလူဝ်ႇၵဵဝ်ႇၵပ်းၼၼ်ႉ ဢဝ်လၢႆးပိူင်တီႇမူဝ်ႇၶရေႇသီႇၵမ်းသိုဝ်ႈသေ တုင်းႁပ်ႉၶၢမ်ႇဢဝ်ၶေၢႈတႅပ်းတတ်းမၼ်းၼၼ်ႉယဝ်ႉ။
တီႈမူဝ်ႇၶရေႇသီႇတၢင်တူဝ်[မႄးထတ်း | မႄးထတ်းငဝ်ႈငႃႇ]
ၸိုင်ႈမိူင်းလူင် ဢၼ်မီးႁူဝ်ၼပ်ၵူၼ်းၼမ်ၼၼ်ႉ တႃႇႁႂ်ႈပၼ်ၵူၼ်းမိူင်းၶဝ်တင်းသဵင်ႈ ၶဝ်ႈပႃးတီႈလၢႆးပိူင်တီႇမူဝ်ႇၶရေႇသီႇၵမ်းသိုဝ်ႈၼႆႉ မီးတၢင်းယၢပ်ႇၽိုတ်ႇတင်းၼမ်လႄႈ ၶဝ်ၸင်ႇလႆႈႁဵတ်းဢွၵ်ႇလၢႆးပိူင်ၵဵပ်းဢဝ်ၽူႈတၢင်တူဝ် ဢၼ်ၸႅတ်ႈၸၢင်ႇၼၼ်ႉသေ ၽွင်းငမ်းမိူင်းလႄႈ ၸင်ႇလႆႈႁွင်ႉဝႃႈ "တီႇမူဝ်ႇၶရေႇသီႇတၢင်တူဝ်" ၼႆယဝ်ႉ။
ဢၼ်လႆႈယိပ်းတိုဝ်းတီႇမူဝ်ႇၶရေႇသီႇတၢင်တူဝ်ၼႆႉ လွင်ႈတၢင်းဢၼ်လိုၵ်ႉလမ်ႇမၼ်းတႄႉ ယွၼ်ႉဝႃႈၵူၼ်းမိူင်းမီးၼမ်လၢႆၼႃႇၼၼ်ႉယဝ်ႉ။ ပိူဝ်ႈၼၼ်လႄႈ ၼင်ႇႁိုဝ်တေဢမ်ႇတုမ်ႉတိူဝ်ႉမႅၼ်ႈ သုၼ်ႇတီႇမူဝ်ႇၶရေႇသီႇၼႆႉ လၢႆးၽွတ်ႈႁႅၼ်းမၼ်း လမ်ႇလွင်ႈဝႆႉတေႉတေႉယူႇယဝ်ႉ။ လၢႆးၽွတ်ႈႁႅၼ်း ဢွင်ႈတီႈၶုၼ်ၽွင်းမိူင်းၵူႊၸၼ်ႉၸၼ်ႉၼၼ်ႉ တေလႆႈႁႂ်ႈမီးဝႆႉၽူႈတၢင်တူဝ်ၵူၼ်းမိူင်းၶဝႅၼၼ်ႉယဝ်ႉ။ ပေႃးၵုမ်ႇပဵၼ်ၽူႈတၢင်တူဝ်ၸဝ်ႈမီးဢႃႇၼႃႇၶဝ်လႄႈတၢမ်တူဝ်ၶဝ်ၼၼ်ႉၵွၺ်းၸိုင် မၼ်းဢမ်ႇၸႂ်ႈ တီႇမူဝ်ႇၶရေႇသီႇသေ တေပဵ်လၢႆးပိူင်ၽွငမ်းငမ်းၸဝ်ႈဢႃႇၼႃႇၵႅမ်တူဝ်ၼၼ်ႉယဝ်ႉ။ လိူဝႅသေမိူင်းၸိူဝ်းဢၼ်လႆႈလၢတ်ႈၼေမႃးဝႃႈ ၶဝ်တိုၵ်ႉယိပ်းတိုဝ်းလၢႆးတီႇမူဝ်ႇၶရေႇသီႇၵမ်းသိုဝ်ႈယူႇၼႆႉၼၼ်ႉ ၼႂ်းမိူင်းလုမ်ႈၾႃႉဝၼ်းမိူဝ်ႈၼႆႉၼႆႉ ယိပ်းတိုဝ်း "လၢႆးပိူင်တီႇမူဝ်ႇၶရေႇသီႇတၢင်တူဝ်"ဝႆႉယူႇယဝ်ႉလႄႈ ဢၼ်တေလဵပ်ႈႁဵၼ်းလွင်ႈတီႇမူဝ်ႇၶရေႇသီႇၼႆႉၸမ်း တေလႆႈႁဵၼ်းလွင်ႈ "တီႇမူဝ်ႇၶရေသီႇတၢင်ႇတူဝ်" ၼၼ်ႉၵမ်ႈပႃႈၼမ်ယူႇယဝ်ႉ။ တီႈပွင်ႇဢၼ်ၶႂ်ႈဝႃႈၼႆႉၸမ်း တေလႆႈလဵပ်ႈႁဵၼ်း လွင်ႈဢၼ်ဝႃႈ မၼ်းပဵၼ်ၽူႈတၢင်တူဝ်ၵူၼ်းမိူင်းၸႂ်ႈဢမ်ႇၸႂ်ႈ၊ ငဝ်းလၢႆးတႃႇပၼ်ႁႂ်ႈလႆႈတၢင်တူဝ်ၼၼ်ႉ မီးဢမ်ႇမီး ၸၵႂႃႇၸိူဝ်းၼႆႉ ႁဵတ်းပဵၼ်ငဝ်ႈငႃႇၶၢမ်ႇပိုၼ်ႉသေ ၸၢမ်းလၢမ်းထတ်းတူၺ်းလွင်ႈတၢင်းလၢႆးဢုပ်ႉပိူင်ႇတီႇမူဝ်ႇၶရေႇသီႇၼၼ်ႉယူႇယဝ်ႉ။ ၵွပ်ႈၼၼ်ႉလႄႈ တေလႆႈႁၼ်လွၵ်းလၢႆးတီႇမူဝ်ႇၶရေႇသီႇလႄႈ လွင်ႈလႆႈတၢင်တူဝ်၊ ဢိၵ်ႇပႃးလွင်ႈငဝ်းလၢႆးတႃႇတၢင်တူဝ်လႆႈၶဝ် ၵွင်ႉၵၢႆၵၼ်ဝႆႉၸိူဝ်ႉၼင်ႇႁိုဝ်ၼႆၼၼ်ႉယဝ်ႉ။
ပိုၼ်းလၢႆးပိူင်တၢင်တူဝ်လႆႈပေႃႇပဵၼ်မႃး[မႄးထတ်း | မႄးထတ်းငဝ်ႈငႃႇ]
ၵဵဝ်ႇလွင်ႈၼႆႉ မီးဝႆႉလွင်ႈတၢင်းလီလႆႈထဵင်ၵၼ်ၼၼ်ႉယူႇတင်းၼမ်။ တီႇမူဝ်ႇၶရေႇသီႇၼႆႉ တင်ႈတႄႇႁိူဝ်ႈႁိူင်းမႃးၼႂ်းမိူင်း "ၵရိၵ်ႉ" လႄႈ "ရေႃးမ" ၶဝ်ၼႆၵေႃႈ လွင်ႈဝႆႉၽူႈတၢင်တူဝ် ၼႂ်းၶႂၢင်ႈၵၢၼ်ပၢႆးမိူင်းၼၼ်ႉ ၸွင်ႇၶဝ်ပွင်ႇၸႂ်ႁိုဝ်ဢမ်ႇပွင်ႇၸႂ်ၼႆ ၽႂ်ၵေႃႈဢမ်ႇႁူႉလႆႈ။ ၶေႃႈၵႂၢမ်းဢၼ်ၵူၼ်းတင်းၼမ်ႁူႉဝႆႉ ဢၼ်ဝႃႈ "ရီႇပရီႇသႅၼ်ႇတေးတိပ်ႉ" (Representative)ဢၼ်ပဵၼ်ၵႂၢမ်းဢိင်းၵလဵတ်ႈၼႆႉ လုၵ်ႉတီႈလိၵ်ႈ "လႅတ်ႉတိၼ်ႇ" ၶဝ်ဢၼ်ဝႃႈ "ရီႇပရီႇသႅၼ်းတႃး"( Representare)ၼၼ်ႉသေ တႄႇပဵ်မႃးလႄႈ ၼႂ်းၶေႃႈၵႂၢမ်းပၢႆးမိူင်းၵူၼ်းၶိူဝ်းၵရိၵ်ႉၶဝ်မိူဝ်ႈၵွၼ်ႇၼၼ်ႉ ဢမ်ႇလႆႈလဵပ်ႈႁဵၼ်းႁၼ်မႅၼ်ႈၼႆ "ၽူႈမေႃၸွပ်ႇသွၵ်ႈႁဵၼ်းႁႃ" ၶဝ် ၸီႉၸမ်ႈၼေဝႆႉၼင်ႇၼႆယဝ်ႉ။
လႆႈႁၼ်ဝႃႈ မိူင်းယူးရူပ်ႉပၢၼ်ၵၢင်(Medieval Europe)ၶဝ်တႄႇၸႂ်ႉတိုဝ်း လၢႆးပိူင်တၢင်တူဝ်ၼႆႉမႃးၼႆယူႇယဝ်ႉ။ မႅၼ်ႈမိူဝ်ႈၸႅတ်ႈထၢမ်ႈဢမူႉတီႇလုမ်းၶုၼ်ႁေႃၶမ်းလႄႈ တီႈႁူင်းဝတ်ႉဝႆႈသႃၶဝ်ၼၼ်ႉ ဝႆႉၽူႈတၢင်တူဝ်သေ ႁဵတ်းသၢင်ႈၵႂႃႇယူႇယဝ်ႉ။ လုၵ်ႉတီႈၼၼ်ႉသေ ဝၢႆးမႃးတီႈၼႂ်းၼႃႈဝၢၼ်ႈၵၢၼ်သူၼ်၊ ထိုင်ပႃးၼႂ်းၼႃႈတီႈၵၢၼ်ပၢႆးမိူင်း - ႁဵတ်းၼႆသေလႄႈ လိုၼ်းလၢႆးဝၢႆးမႃး ဢဝ်ၵေႃႉတၢင်တူဝ်ၶဝ် မႃးႁူမ်ႈႁွမ်းၵၼ် ၶွတ်ႇၽွတ်ႈပဵၼ်မူႇၸုမ်းမႃးယူႇယဝ်ႉ။ တေလႆႈဝႃႈ ၵၢၼ်မိူင်းၶိုၼ်ႈၸၼ်ႉသင်မႃးဝႃႈၼႆၵေႃႈ မၼ်းပဵၼ်ယွၼ်ႉလူၺ်ႈႁူဝ်ၵူၼ်းၼမ်မႃးၼၼ်ႉၵွၺ်း။ မိူဝ်ႈယၢမ်းၼင်ႇၼၼ် ၼႂ်းမူႇၸုမ်းတၢင်တူဝ်ၼႆႉ ၶဝ်ႈပႃးဝႆႉ ၽူႈတၢင်တူဝ်းၶိူဝ်းၸဝ်ႈၶႆႇၾႃႉၶုၼ်မိူင်းၶဝ်၊ ၽူႈတၢင်တူဝ်ဝတ်ႉဝႆႉသႃ(Church)ၶဝ်၊ ၽူႈတၢင်တူဝ်ၸေႊတွၼ်ႊလႄႈဢိူင်ႇဝၢၼ်ႈၶဝ်ၸိူဝ်းၼႆယူႇယဝ်ႉ။ ပေႃးဢဝ်ပၢႆးမိူင်းဝၼ်းမိူဝ်ႈၼႆႉတႅၵ်ႈၼိူင်းသေလၢတ်ႈၸိုင် ၽူႈတၢင်တူဝ်ၸိူဝ်းၼၼ်ႉၸမ်း ဢမ်ႇၸႂ်ႈၽူႈတၢင်တူဝ်ၵူၼ်းမိူင်းဢၼ်ၸႅတ်ႈၸၢင်ႇ။ ပိၵ်ႉသမ်ႉဝႃႈ လႆႈလဵပ်ႈႁဵၼ်းႁၼ်ဝႃႈ မိူဝ်ႈယၢမ်းၼင်ႇၼၼ် တေမၵ်းမၢႆဝႃႈ ပဵၼ်လူင်ပွင်ၸိုင်လၢႆးတၢင်တူဝ် (Representative Government)ဝႆႉယဝ်ႉၼႆၵေႃႈ ပဵၼ်ယၢပ်ႇဝႆႉၼင်ႇၵဝ်ႇ။
လွင်ႈပၢႆးဝူၼ်ႉႁၼ်ထိုင်ထိပ်ႉပရႄႇပၢၼ်မႂ်ႇလႆႈႁိူဝ်ႈႁိူင်းမႃး[မႄးထတ်း | မႄးထတ်းငဝ်ႈငႃႇ]
လွင်ႈပၢႆးဝူၼ်ႉႁၼ်ထိုင်ထိပ်ႉပရႄႇပၢၼ်မႂ်ႇ လႆႈႁိူဝ်ႈႁိူင်းမႃးမိူဝ်ႈႁူဝ်ပၢၵ်ႇပီႊ 18-19 The Rise of Modem Liberalism, 18-19 century
လွင်ႈဢၼ်တၢင်းဝူၼ်ႉႁၼ်ထိုုင် လိပ်ႉပရႄႇပၢင်ႁူဝ်ပၢၵ်ႇပီႊ 18 - 19 ႁိူဝ်ႈႁိူင်းမႃးၼၼ်ႉ မႃးပဵၼ်ဢၼ်ၵမ်ႉၵႅမ်လၢႆးပိူင်ႇတီႇမူဝ်ႇၶရေႇသီႇၼၼ်ႉတေႉယဝ်ႉ။ ယိူင်းဢၢၼ်းတႃႇၶွတ်ႇၽွတ်ႈလူင်ပွင်ၸိုင်ႈ ဢၼ်မၵ်းၶၢၼ်းဢႃႇၼႃႇဝႆႉပၼ်ၼၼ်ႉလႂ်၊ တႃႇၽေႃႇၼမ်ႉၽေႃႇတူဝ်လွၵ်းလၢႆးၽွင်းငမ်းၸွမ်းပိူင်မီႈၽွတ်ႈဝၢၼ်ႈမိူင်းၼၼ်ႉလႂ်၊ တႃႇပူၵ်းတင်ႈမူႇၸုမ်းၽုင်ၵူၼ်း ဢၼ်တေႁႂ်ႈၵူၼ်းၵေႃႉလႂ်ၵေႃႉၼၼ်ႉ မီးသုၼ်ႇလႆႈသုၼ်ႇပဵၼ်ၼၼ်ႉလႂ် ၸၵႂႃႇၸိူဝ်းၼႆႉ မႃးပဵၼ်တီႈလမ်ႇလွင်ႈ “ပၢႆးဝူၼ်ႉႁၼ်ထိုင်လိပ်ႉပေႃႇရႄႇ” ၼၼ်ႉယူႇယဝ်ႉ။ ၵၢပ်ႈပၢၼ်မိူင်းမိူဝ်ႈလဵဝ်ၼႆႉၵေႃႈ ယင်းလႆႈဢဝ်လွင်ႈၸိူဝ်းၼၼ်ႉ မႃးႁဵတ်းပဵၼ်တီႈတႅၵ်ႈၼိူင်း တႃႇထတ်းတူၺ်းလူင်ပွင်ၸိုင်ႈ လွင်ႈဝႃႈၶဝ်ပဵၼ်လၢႆးပိူင်တီႇမူဝ်ႇၶရေႇသီႇႁိုဝ်ဢမ်ႇပဵၼ်-ၼႆၼၼ်ႉလူးၵွၼ်ႇယဝ်ႉ။ ပိူဝ်ႈၼၼ်လႄႈ တီႇမူဝ်ႇၶရေႇသီႇဢၼ်ႁိူဝ်ႈႁိူင်းယူႇဝၼ်းမိူဝ်ႈၼႆႉၼႆႉ ၸင်ႇလႆႈႁွင်ႉႁဵၵ်းၸိုဝ်ႈဝႃႈ “လိပ်ႉပရႄႇတီႇမူဝ်ႇၶရႄႇသီႇ”(Liberal Democracy) ၼႆယဝ်ႉ။ မိူဝႅႈယိပ်းတိုဝ်းတီႇမူဝ်ႇၶရေႇသီႇၼၼ်ႉ ႁဵတ်းၸွမ်းၼင်ႇလွၼ်ႉၵႅၼ်သၽေႃးၶၢမ်ႇပိုၼ်ႉလိပ်ႉပရႄႇ (Concepts Liberalism) ၼၼ်ႉယဝ်ႉ။ ဢၼ်ဢွၼ်ၵၼ်ႁွင်ႉဝႃႈ တီႇ မူဝ်ႇၶရေႇသီႇၸႅတ်ႈၸၢင်ႇၼႆယူႇၼၼ်ႉ တေလႆႈႁူႉပွင်ႇဝႃႈပဵၼ် “လိပ်ႉပရႄႇတီႇမူဝ်ႇၶရေႇသီႇ” ၼႆယူႇယဝ်ႉ။ ပုၼ်ႈတႃႇတေဢဝ်လၢတ်ႈတႅၵ်ႈၶေႃႈၼႆႉၵေႃႈ “တီႇမူဝ်ႇၶရေႇသီႇၵူၼ်းမိူင်း” (People Democracy) ၼႆလႄႈသင်၊ “တီႇမူဝ်ႇၶရေႇသီႇမႂ်ႇ” (New Democracy) ၼႆလႄႈသင် ၸင်ႇလႆႈၵိုၵ်းပႃးမီးမႃးၸွမ်းၵၼ်ဝႆႉယူႇယဝ်ႉ။
ပၢႆးဝူၼ်ႉႁၼ်ထိုင်လိပ်ႉပရႄႇၼႆႉ တႄႇႁိူဝ်ႈႁိူင်းမႃးမိူဝ်ႈႁူဝ်ပၢၵ်ႇပီႊ 18 ၸမ်သုတ်း၊ မႅၼ်ႈမိူဝ်ႈလွင်ႈလုၵ်ႉၽိုၼ်ႉမိူင်းၾရင်ႇသဵတ်ႈ (France) လႄႈလွင်ႈလုၵ်ႉၽိုၼ်ႉမိူင်းဢမေႇရိၵၼ်ႇ(American) ၶဝ်ယဝ်ႈတူဝ်ႈသေလႄႈ ထိုင်မႃးပၢၼ်ၶိုင်ႈၵၢင်ႁူဝ်ပၢၵ်ႇပီႊ 19 ၼၼ်ႉၵွၼ်ႇ ၸင်ႇၵိုမ်းၶိူင်ႇႁိူဝ်ႈႁိူင်းမႃးယူႇယဝ်ႉ။ မိူဝ်ႈယၢမ်းၼၼ်ႉ ၵူၼ်းၸိူဝ်းယူႇသႃႇၵိၼ်လူမ်ၶဝ်တီႈမိူင်းဢိင်ႇၵလၢၼ်ႇၼႆႉ တေႃႇသူႈတွပ်ႇထဵင်ၶႄႉၶႅင်ႇၼိူဝ်ဢႃႇၼႃႇၶုၼ်ႁေႃၶမ်းၼၼ်ႉသေ လၢႆးဝူၼ်ႉႁၼ်ထိုင်လိပ်ႉပရႄႇလႆႈတႄႇႁိူဝ်ႈႁိူင်းမႃးယူႇယဝ်ႉ။ ႁၢၼ်ႉတေႃႇထိုင်ႁူဝ်ပၢၵ်ႇပီႊ 19 တႄႇၼၼ်ႉ ၶိူဝ်းၸဝ်ႈၶႆႇၾႃႉၶုၼ်မိူင်းၶဝ်ၼႆႉ တိုၵ်ႉယိပ်းၸိၵ်းဝႆႉၾၢႆႇပၢႆးမၢၵ်ႈမီး။ ပၢႆးၽွင်းငမ်းမိူင်းၶဝ်ၼၼ်ႉဝႆႉလႆႈယူႇ၊ ထိုင်ပၢၼ်ၶိုင်ႈၵၢင်ႁူဝ်ပၢၵ်ႇပီႊ 19 မႃးၼႆႉ ၵၢၼ်ငၢၼ်းပၢႆးၸၢၵ်ႈၶိုၼ်ႈယႂ်ႇႁိူဝ်ႈႁိူင်းမႃးၼႃႇလႄႈ ၽူႈႁူႉႁၼ်လူင်ႉလႅၼ်ႇၶဝ်၊ ၽူႈၵတ်ႉၶႅၼ်ႇၶဝ်၊ ၵူၼ်းႁဵတ်းၵၢၼ်ၶဝ်-ၸၵႂႃႇထၢၼ်ႈၵူၼ်းေၸးမဵဝ်းမၼ်းမႃးသေဢွၼ်ၵၼ်သၢၼ်ၶတ်းၽိုၼ်ႉဝၢႆႇ လွင်ႈၸဝ်ႈၶႆႇၾႃႉၵိၼ်မိူင်းၶဝ်ယိပ်းၸိၵ်းတီႈလွၵ်းပၢႆးမိူင်းဝႆႉၼၼ်ႉလႄႈ။ ပၢႆးဝူၼ်ႉႁၼ်ထိုင်လိပ်ႉပရႄႇ ၸင်ႇတိူဝ်းၶိူင်ႇၵိုမ်းမႃးၼၼ်ႉယဝ်ႉ။ လိပ်ႉပရႄႇဢၼ်ဝႃႈၼႆႉပဵၼ်ပၢႆးႁၼ်ဢၼ်ဢဝ်လွင်ႈလွတ်ႈလႅဝ်းသုၼ်ႇၵေႃႉလႂ်ၵေႃႉၼၼ်ႉ ဝႆႉပဵၼ်လွင်ႈယႂ်ႇထီႉသုတ်းၼၼ်ႉယဝ်ႉ။ တီႇမူဝ်ႇၶရေႇသီႇဢၼ်ဝႃႈၼႆႉၸမ်း မၵ်းမၼ်ႈႁပ်ႉႁွင်းလွင်ႈသုၼ်ႇလႆႈၽဵင်ႇပဵင်းၵၼ်သေဢမ်ႇၵႃး တီႈၵၢၼ်ပၢႆးမိူင်းၼၼ်ႉေၵႃႈ ဢမ်ႇၸႅၵ်ႇၽႄၼိူဝ်ႉႉလိူတ်ႈၸၢဝ်းၶိူဝ်းသင်သေ မီးသုၼ်ႇႁူမ်ုႈႁွမ်းႁဵတ်းသၢင်ႈၸွမ်းၵၼ်ၼၼ်ႉယဝ်ႉ။ ယွၼ်ႉၼၼ်လႄႈ လိပ်ႉပရႄႇတီႇမူဝ်ႇၶရေႇသီႇၼႆႉ ပဵၼ်လၢႆးပိူင်ၽွင်းငမ်းလႄႈ လၢႆးပိူင်ပၢႆးမိူင်းဢၼ်ထုၵ်ႇမႅၼ်ႈၵိုင်ႇလႅပ်ႈတင်းမူႇၸုမ်းၽုင်ၵူၼ်းႁဝ်းၼၼ်ႉလႄႈလိုၼ်းလၢႆးဝၢႆးမႃးၼႆႉ တၵ်းတေၶဝ်ႈပုတ်ႈတၢင်တီႈပၢႆးမိူင်းလုမ်ႈၾႃႉလူင်ႁဝ်းၼႆႉၵႂႃႇဢမ်ႇႁၢင်ႉၼႆ ၽူႈမေႃၸွပ်ႇသွၵ်ႈႁဵၼ်းႁႃဢမေႇရိၵၼ်ႇFrancis Fukuyama တႅမ်ႈၼႄဝႆႉၼႂ်းပပ်ႉမၼ်း ဢၼ်မီးၸိုဝ်ႈဝႃႈ “ပဵၼ်လႅၼ်သုတ်းပိုၼ်းမိူင်းၼၼ်ႉႁႃႉ?” The End of History? 1989 ၼႆၼၼ်ႉယူႇယဝ်ႉ။ ၵူၺ်းၵႃႈ ၼႂ်းၽူႈႁူႉႁၼ်လူင်ႉလႅၼ်ႇၶဝ်ၼႆႉ တိုၵ်ႉမီးလွင်ႈတၢင်းလီလႆႈထဵင်ၵၼ် တီႈၼိူဝ်လွင်ႈတၢင်းၵမ်ႈၽွင်ႈ ဢၼ်မၼ်းတႅမ်ႈဝႆႉၼႂ်းပပ်ႉမၼ်းၼၼ်ႉယူႇ။ တီႈၼႂ်းမိူင်းဝၼ်းတူၵ်းၶဝ်ၼႆႉတႄႇ လွၼ်ႉၵႅၼ်သၽေႃးလိပ်ႉပရႄႇၼႆႉ ပဵၼ်ဢၼ်ၵမ်ႉၵႅမ်ပၼ်လၢႆးပိူင်ပၢႆးမိူင်းတီႇမူဝ်ႇၶရေႇသီႇဝႆႉယူႇဢၼ်ဝႃႈၼၼ်ႉ လႆႈႁၼ်သၵ်းလႅင်းလႅင်းဝႆႉယူႇယဝ်ႉ။
ၸုမ်းမီးၽွၼ်းမိူၼ်ၵၼ်ၶဝ်လႄႈသဵင်ႁူဝ်ၸႂ်ၵူၼ်းမိူင်း[မႄးထတ်း | မႄးထတ်းငဝ်ႈငႃႇ]
ၸုမ်းမီးၽွၼ်းမိူၼ်ၵၼ်ၶဝ်လႄႈသဵင်ႁူဝ်ၸႂ်ၵူၼ်းမိူင်း Interest Groups and Public Opinion တီႇမူဝ်ႇၶရေႇသီႇဢၼ်ဝႃႈၼႆႉ ပဵၼ်လၢႆးပိူင်ဢုပ်ႇပိူင်ႇၵူၼ်းမိူင်းတင်းလၢႆၼႆၼၼ်ႉလႄႈ သဵင်ႁူဝ်ၸႂ်ၵူၼ်းမိူင်းၼႆႉ ပဵၼ်တီႈလမ်ႇလွင်ႈထီႉသုတ်းမၼ်းယဝ်ႉ။ ၵူၺ်းၵႃႈ တႃႇတေႁုပ်ႈၸူႉသဵင်ႁူဝ်ၸႂ်ၵူၼ်းမိူင်း၊ ၵၢင်ၸႂ်ၵူၼ်းမိူင်း မႃးမၢၵ်းမၼ်ႈၽဵၼ်ဢၼ်လဵဝ်ၵၼ်ဢၼ်ဝႃႈၼၼ်ႉ ယၢပ်ႇဝႆႉယူႇ။ ပိူဝ်ႈမီးၸၢဝ်းၶိူဝ်းလၢႆမဵဝ်း၊ ၸၼ်ႉထၢၼ်ႈလၢႆပိူင်၊ လွင်ႈယုမ်ႇယမ်ၵိူဝ်းလီလၢႆသႅၼ်းဝႆႉလႄႈ တႃႇတေဢွၵ်ႇၼႄသဵင်ႁူဝ်ၸႂ်ၵူၼ်းမိူင်းသဵင်လဵဝ်ၵၼ်ဢၼ်ဝႃႈၼၼ်ႉ တိုၼ်းယၢပ်ႇဝႆႉယူႇယဝ်ႉ။ ပိူဝ်ႈၼင်ႇၼၼ်လႄႈၵူၼ်းၸိူဝ်းမီးၽွၼ်းမိူၼ်ၵၼ်ၶဝ်ၼၼ်ႉ ၶွၼ်ႈတုမ်ၵၼ်သေပဵၼ်မူႇပဵၼ်ၸုမ်းမႃး၊ ဢွၼ်ၵၼ်ၶဝ်ႈမႃးၼႂ်းလွၵ်းပိူင်ပၢႆးမိူင်းၼၼ်ႉယဝ်ႉ။
ၼႂ်းမူႇၸုမ်းၽုင်ၵူၼ်းႁဝ်းၼႆႉ လိူဝ်သေၸၼ်ႉထၢၼ်ၵူၼ်းၼၼ်ႉ ဢၼ်ၸၢဝ်းၶိူဝ်းဢမ်ႇမိူၼ်ၵၼ်လႄႈ ၸၢဝ်းယုမ်ႇယမ်ၵိူဝ်းလီဢမ်ႇမိူၼ်ၵၼ်ၼႆႉ မႃးပဵၼ်လွင်ႈၶွင်ႉၶမ်ဢၼ်လိုၵ်ႉဢၼ်ၶိုၵ်ႉလူင်ၼႂ်းၵၢၼ်ပၢႆးမိူင်းၼၼ်ႉယဝ်ႉ။ မိူၼ်ၼင်ႇၼႂ်းမိူင်းၽွမ်ႉႁူမ်ႈ “သူဝ်ႇဝီယႅတ်ႉရႃႇသျူး” ၼႆႉ ၽူႈဢွၼ်ႁူဝ်ၶွမ်ႇမိဝ်ႇၼိတ်ႉ Communist ၶဝ် ဢဝ်တင်းႁၼ်ထိုင်ဢၼ်ဝႃႈ “ပေႃးၵႄႈၶႆလႆႈလွင်ႈၶွင်ႉၶမ်ၸၼ်ႉထၢၼ်ႈၵူၼ်းယဝ်ႉၸိုင် လွင်ႈၶွင်ႉၶမ်ၸဝ်းၶိူဝ်းၼၼ်ႉၵေႃႈ မိူၼ်ၼင်ႇၵႄႈၶႆလႆႈယဝ်ႉၼၼ်ႉယဝ်ႉ” ဝႃႈၼႆသေ ၶတ်းၸႂ်ၵႄႈလိတ်ႈလွင်ႈသုၵ်ႉယုင်ႈၶွင်ႉၶမ် ၵဵဝ်ႇလူၺ်ႈၸၢဝ်းၶိူဝ်းၼႂ်းမိူင်းၶဝ်ၼၼ်ႉမႃးယူႇယဝ်ႉ။ ဢၼ်မိူင်းသူဝ်ႇဝီႇယႅတ်ႉရႃႇသျူး လႆႈတႅၵ်ႇၽၢတ်ႇၽႄပဵၼ်မိူင်း 15 မိူင်းၼၼ်ႉမႃးတၢင်းပဵၼ်သၢၵ်ႈသေႇဢၼ်ဝႃႈ “ဢဝ်လွင်ႈႁၼ်ထိုင်တေၵႄႈလိတ်ႈပၼ်ၾၢႆႇလွင်ႈၶွင်ႉၶမ်ၸၼ်ႉထၢၼ်ၵူၼ်းၼႆႉပၢႆးလဵဝ်သေ ဢၢၼ်းၵႄႈလိတ်ႈလွင်ႈသုၵ်ႉယုင်ႈၶွင်ႉၶမ်ၸၢဝ်းၶိူဝ်းၼႆႉ ဢမ်ႇပဵၼ်လႆႈယဝ်ႉ” ၼႆၼၼ်ႉယဝ်ႉ။ ဢိင်ၼိူသ်ၼႆႉသေလႄႈ ၼွၵ်ႈသေဢၼ်ဝႃႈ “ၸၼ်ႉထၢၼ်ပၢၼ်ၵူၼ်း” ၼၼ်ႉ ပိူင်ၾၢင်ႁၢင်ႈလၢႆၸိူသ်ႉလၢႆပိူင်ၵေႃႈ ယင်းၶဝ်ႈပႃးမီးဝႆႉၼႂ်းၶႂၢင်ႉတၢင်းႁၼ်ပၢႆးမိူင်းယူႇယဝ်ႉၼႆတၵ်းလႆႈမၵ်းမၢႆပၼ်ဢမ်ႇႁၢင်ႉယဝ်ႉ။ ပိူင်ၾၢင်ႁၢင်ႈလၢႆၸိူဝ်ႉလၢႆပိူင်ၶဝ်ဢၼ်ဝႃႈၼႆႉ ဢိင်ၼိူသ်ပုၼ်ႈပၢင်မီးမိူၼ်ၵၼ်ၼၼ်ႉသေလႄႈ ၽွတ်ႈပဵၼ်မူႇ၊ ပဵၼ်ၸုမ်း ၶဝ်ႈပႃးၼႂ်းပၢႆးမိူင်းၼၼ်ႉဝႆႉယဝ်ႉ။
ၸုမ်းမီးၽွၼ်းမိူၼ်ၵၼ်ၶဝ်ၵမ်ႈၽွင်ႈၼႆႉ ၸၢင်ႈၵႂႃႇႁူမ်ႈငမ်းမႅၼ်ႈပေႃႇလသီႇလူင်ပွင်ၸိုင်ႈၼၼ်ႉသေ ယွၼ်ႉလူင်ပွင်ၸိုင်ႈၼႆႉ ဢမ်ႇလႅၵ်ႈလၢႆႈၶၢမ်ႈပူၼ်ႉလွင်ႈႁူမ်ႇငမ်းၶဝ်ၼၼ်ႉလႄႈၵမ်ႈၽွင်ႈထတ်းသၢင်ဝႃႈ တေၸၢင်ႈမႃးတုမ်ႉတိူဝ်ႉမႅၼ်ႈလွင်ႈၽဵင်ႇပဵင်း သုၼ်ႇလႆႈသုၼ်ႇပဵၼ်ၵူၼ်းၼၼ်ႉယဝ်ႉၼႆ ၸီႉၸၢမ်းၼႄဝႆႉယူႇယဝ်ႉ။ ပိူဝ်ႈၼၼ်လႄႈ တႃႇငူပ်ႉငိထိင်းသိမ်းဝၼ်လွင်ႈဢမ်ႇၽဵင်ႇပဵင်းၵၼ်လႆႈၼႆႉ ထုၵ်ႇလီတိူသ်းဢၢပ်ႈပၼ်ဢႃႇၼႃႇသုၼ်ႇႁဵတ်းလႆႈလူင်ပွင်ၸိုင်ႈၼၼ်ႉယူႇယဝ်ႉၼႆသေ-ၵမ်ႈၽွင်ႈၼႆႉ မီးလွင်ႈၶႂ်ႈပဵၼ်တုၵ်းယွၼ်းမႃးယူႇယဝ်ႉ။ ပေႃးပဵၼ်ၼၼ်မႃးၸိုင် ၸၢင်ႈမေႃပဵၵ်ႇပိူင်ႈၵၼ်တင်းဢၼ်ဝႃႈ “ဢႃႇၼႃႇၽွင်းငမ်းၼႆႉ တေလႆႈလုၵ်ႉတီႈၵူၼ်းမိူင်းမႃး” ၼႆၼၼ်ႉသေလႄႈ မၢင်ပွၵ်ႈၼႆႉၸၢင်ႈႁိူင်းၵိူင်းၸူးၾၢႆႇလၢႆးပိူင်ၸဝ်ႈဢႃႇၼႃႇၵႅမ်တူဝ်ၼၼ်ႉယူႇယဝ်ႉ။ လွင်ႈဢၼ်လွၵ်းလၢႆးပိူင်ဢုပ်ႉပိူင်ႇၽွင်းငမ်းတၢင်ႇမဵဝ်းၶဝ် ဢမ်ႇပွႆႇၶႂၢင်ႉပၼ်လႆႈၼၼ်ႉ ၸၢင်ႈလႆႈႁၼ်မီးၼႂ်းလၢႆးပိူင်တီႇမူဝ်ႇၶရေႇသီႇၼၼ်ႉယူႇ။ ၵွပ်ႈၼၼ်လႄႈ လွင်ႈၶွင်ႉၶမ်ၸၢင်ႈမီးမႃးၼႂ်းမူႇၸုမ်းၽုင်ၵူၼ်းႁဝ်းယွၼ်ႉၸုမ်းမီးၽွၼ်းမိူၼ်ၵၼ်ၼၼ်ႉဝႃႈၼႆၵေႃႈ ယင်းမီးဝႆႉလၢႆးပိူင်တႃႇတေၵႄႈလိတ်ႈၼင်ႇၼၼ်ဝႆႉယူႇလႄႈ ၵူၼ်းၵမ်ႈၽွင်ႈတႄႉဢမ်ႇႁၼ်ထိုင်ဝႃႈ တေၸၢင်ႈတုမ်ႉတိူသ်ႉမႅၼ်ႈလၢႆးဢုပ်ႉပိူင်ႇတီႇမူဝ်ႇၶရေႇသီႇၼၼ်ႉၼႆသင်။ ၼႂ်းလၢႆးပိူင်ပၢႆးမိူင်းလႄႈ လၢႆးဢုပ်ႇပိူင်ႇမဵဝ်းလႂ်သေမဝ်ႇဝႃႈ ၸုမ်းဢၼ်မီးၽွၼ်းမိူၼ်ၵၼ်ၶဝ် တၵ်တေၵိုၵ်းႁွမ်းမီးၸွမ်းဝႆႉယူႇႁဵတ်းၼၼ်ယဝ်ႉ။
ၸုမ်းဢၼ်မီးၽွၼ်းမိူၼ်ၵၼ်ၶဝ်ဢၼ်ဝႃႈၼၼ်ႉ ပိူင်လူင်ၶႂ်ႈယိူင်းဝႃႈ ပဵၼ်ၸုမ်းဢိင်ၼိူသ်ပၢႆးမၢၵ်ႈမီးသေ ၽွတ်ႈႁႅၼ်းပဵၼ်ၸုမ်းမႃးၼၼ်ႉယဝ်ႉ။ ၸုမ်းၸိူသ်းဢၼ်ဢိင်ၼိူသ်လွင်ႈပၢႆးၵၢၼ်ၵူၼ်း မိူၼ်ၼင်ႇၾၢႆႇၸၢဝ်းၵိူသ်းလီ၊ ၸိူသ်ႉၶိူသ်း သီၽိဝ်ၼိူသ်ႉၼင်သေ ၽွတ်ႈပဵၼ်ၸုမ်းဝႆႉၼၼ်ႉႁွင်ႉႁိၵ်းဝႃႈ “ၸုမ်းပႅၵ်ႇပိူင်ႈတီႈပၢႆးၵၢၼ်ၵူၼ်း” (Social Cleavages) ၶဝ်ၼႆယူႇယဝ်ႉ။ လွင်ႈၸုမ်းဢၼ်မီးၽွၼ်းမိူၼ်ၵၼ်ၶဝ်ၼၼ်ႉလႄႈ ၸုမ်းပႅၵ်ႇပိူင်ႈတီႈပၢႆးၵၢၼ်ၵူၼ်းၶဝ် လႆႈၶဝ်ႈၸိမ်ပႃးၼႂ်းပၢႆးမိူင်းမႃးၼၼ်ႉ ႁွင်ႉႁိၵ်းၸိုသ်ႈဝႃႈ “ၸုမ်းပႅၵ်ႇပိူင်ႈတီႈပၢႆးမိူင်း” ( Political Cleavages ) ၼႆယူႇယဝ်ႉ။ ၼႆႉပဵၼ်ၽူႈလူင်ႉလႅၼ်ႇၾၢႆႇပၢႆးမိူင်း။ ၾၢႆႇပၢႆးၵၢၼ်ၵူၼ်းၶဝ်မၵ်းမၢႆဝႆႉပၼ်ၼၼ်ႉယဝ်ႉ။ လွင်ႈ “ၸုမ်းဢၼ်တူၺ်းပုၼ်ႈသုၼ်ႇတူဝ်ၵဝ်ႇ” ၶဝ်လႆႈၶဝ်ႈပႃးၼႂ်းၶႂၢင်ႉပၢႆးမိူင်းၼၼ်ႉလူင်ပွင်ၸိုင်ႈၼႆႉ လႆႈတမ်းၽႅၼ်ပေႃႇလသီႇ ဢၼ်သၢင်ႇထုၵ်ႇတႃႇၽွၼ်းလီပုၼ်ႈပၢင်ႈမၢၵ်ႈမီးၶဝ်ၼၼ်ႉ 3 သဵၼ်ႈသၢႆသေ ၵွင်ႉၵၢႆႇၵပ်းပၼ်လၢႆးၵၢၼ်ၵႂႃႇယူႇယဝ်ႉ လၢႆးၵၢၼ်ၼၼ်ႉသမ်ႉ-
- ႁႂ်ႈတိတ်းတေႃႇၵပ်းသိုပ်ႇၵၼ်တင်းထၢၼ်ႈ(ထႃႇၼ) ၾၢႆႇလူင်ပွင်ၸိုင်ႈဝႆႉ။
- ႁႂ်ႈႁူမ်ႇငမ်းၼိူသ်ၸုမ်းပႃႇတီႇပၢႆးမိူင်းၶဝ်ဝႆႉ။
- ႁႂ်ႈႁူမ်ႇငမ်းသဵင်ႁူဝ်ၸႂ်ၵူၼ်းမိူင်း ၵၢင်ၸႂ်ၵူၼ်းမိူင်းၼၼ်ႉသေ လိင်ႉလၢႆးမၼ်ႈတိတ်းတေႃႇဝႆႉ။
တီႈမူဝ်ႇၶရေႇသီႇလႄႈမူႇၸုမ်းၽုင်ၵူၼ်းၼမ်လၢႆ[မႄးထတ်း | မႄးထတ်းငဝ်ႈငႃႇ]
တီႇမူဝ်ႇၶရေႇသီႇလႄႈမူႇၸုမ်းၽုင်ၵူၼ်းၼမ်လၢႆ Democracy and Plural Society ၸုမ်းဢၼ်မီးၽွၼ်းမိူၼ်ၵၼ်ၶဝ်တင်းၼမ်ၼႆႉ ၶဝ်ႈပႃးၸိမ်ၸွမ်းၼႂ်းၶႂၢင်ႉၵၢၼ်ပၢႆးမိူင်းလႄႈၼႂ်းမူႇၽုင်ၵူၼ်းႁဝ်းဝႆႉ ၼင်ႇလၢတ်ႈၼႄမႃးပႃႈၼိူဝ်ၼႆႉယူႇယဝ်ႉ။ လွင်ႈၶွင်ႉၶမ်တင်းလူင်တင်းလၢႆၵေႃႈ သိုပ်ႇလၢမ်းတၢမ်းပုတ်ႈၵၼ်သေ ပေႃႇပဵၼ်မီးမႃးယူႇႁဵတ်းၼၼ်ယဝ်ႉ။ ၼႂ်းလၢႆးပိူင်ပၢႆးမိူင်းတီႇမူဝ်ႇၶရေႇသီႇၼႆႉ တႃႇၵႄႈလိတ်ႈလွင်ႈၶွင်ႉၶမ်ၸိူဝ်းၼၼ်ႉ လႆႈႁဵတ်းႁႃလၢႆးတင်ဢၼ်ဝႃႈ“ၵွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇ” (Constructional Democracy )ဢၼ်ပဵၼ်လၢႆးၸၢင်ႈတၢင်တူဝ်လႆႈၵၢင်ၸႂ်တင်းသဵင်ႈၼၼ်ႉယူႇယဝ်ႉ။ လွၵ်းလၢႆးၼၼ်ႉၸမ်း-တီႈၵႄႈၵၢင်မူႇၸုမ်းတင်းလၢႆၼၼ်ႉလႄႈသင်၊ တီႈၵႄႈၵၢင်ၵူၼ်းၸၢဝ်းၶိူသ်းဢမ်ႇမိူၼ်ၵၼ်ၶဝ်ၼၼ်ႉလႈသင်၊ တီႈၵႄႈၵၢင်ၵူၼ်းၸၢဝ်းယုမ်ႇယမ်ၵိူသ်းလီပႅၵ်ႇပိူင်ႈၵၼ်ၼၼ်ႉလႄႈသင်၊ တီႈၵႄႈၵၢင်ၵူၼ်းၸိူသ်းတၢင်းဝူၼ်ႉႁၼ်ပၢႆးမိူင်းဢမ်ႇမိူၼ်ၵၼ်ၶဝ်ၼၼ်ႉလႄသင်၊ ၼင်ႇႁိုဝ်ၵူၼ်းၾၢႆႇပႃႈၼမ် ဢမ်ႇလႆႈၵႂႃႇပေႉၵိၼ်ၵူၼ်းၾၢႆႇပႃႈဢေႇၼၼ်ႉ ဝႆႉလၢႆးၶပ်ႉၶိုင်လႄႈ လွင်ႈပူင်တမ်ႈတီႈၶိုၵ်ႉတွၼ်းမၼ်းသေ ယိပ်းတိုဝ်းလၢႆး ”ၵွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇ” ၼၼ်ႉယူႇယဝ်ႉ။
မိူင်းၸိူသ်းဢၼ်ပဵၼ်ၵူၼ်းၸၢဝ်းၶိူသ်းဢမ်ႇမိူၼ်ၵၼ်ၶဝ်ယူႇသဝ်းဝႆႉၼၼ ်ႉဢဝ်လၢႆးတီႇမူဝ်ႇၶရေႇသီႇယူဝ်းယူဝ်းဢၼ်ဝႃႈ “ဢဝ်ၵၢင်ၸႂ်ၵူၼ်းၾၢႆႇပႃႈၼမ်ၽွင်းငမ်းသေ ပႃႇၸႃးၼပ်ႉထိုဝ်တီႈၼိူသ်ၵၢင်ၸႂ်ၵူၼ်းၾၢႆႇပႃႈဢေႇ” ၼႆၼၼ်ႉသေ ဢၢၼ်းတေၵႄႈလိတ်ႈလွင်ႈၶွင်ႉၶမ်ၵႂႃႇၼႆႉ ဢမ်ႇပႆႇၵုမ်ႇထူၼ်ႈထိုင်တီႈလႆႈလူးၵွၼ်ႇ။ မၼ်းတေၵႂႃႇမိူၼ်ၼင်ႇ ၵိူတ်ႇလဵင်ႉဢွၵ်ႇထၢတ်ႈၸႂ်ၸၢဝ်းၶိူသ်းပူၼ်ႉလႅၼ်(Extreme Nationalism ) ၼၼ်ႉသေ လိုၼ်းလၢႆးဝၢႆးမႃး ၸၢင်ႈပဵၼ်ၶဵၼ်လူင်တုမ်ႉတိူသ်ႉမႅၼ်ႈလွင်ႈၽွမ်ႉႁူမ်ႈၸိုင်ႈမိူင်းမႃးယူႇယဝ်ႉ။
ၼႂ်းမိူင်းၽွမ်ႉႁူမ်ႈ“သူဝ်ႇဝီယႅတ်ႈ” ၼႆႉ ၶဝ်ဢဝ်လၢႆးပၢႆးမိူင်း“ၶွမ်ႇမိဝ်ႇၼိတ်ႉ” ၼၼ်ႉဢၢၼ်းၵႄႈလိတ်ႈလွင်ႈၶွင်ႉၶမ်ၸၢဝ်းၶိူသ်းၶဝ်ၼႆၵေႃႈဢမ်ႇလႆႈလႄႈ ဝၢႆးမႃးၸၢဝ်းၶိူသ်းၸိူသ်းမီးထၢတ်ႈၸႂ်ၸိူသ်ႉၶိူသ်းပူၼ်ႉလႅၼ်ၶဝ်ၼၼ်ႉ ဢွင်ႇပေႉၶွမ်ႇမိဝ်ၼိတ်ႉၶဝ်ၵႂႃႇယဝ်ႉ။ ဢၼ်မိူင်း“သူဝ်ႇဝီႇယႅတ်ႉ” လႆႈတႅၵ်ႇယၢႆႈၵႂႃႇၼႆႉ ဢမ်ႇၸိုသ်ႈဝႃႈတီႇမူဝ်ႇၶရေႇသီႇဢွင်ႇပေႉ၊ ပဵၼ်တင်းဝူၼ်ႉႁၼ်ထိုင်ပၢႆးထၢတ်ႈၸႂ်ၸၢဝ်းၶိူသ်းၼၼ်ႉဢွင်ႇပေႉၵႃႇၼၼ်ႉယဝ်ႉ- ၼႆသေၽူႈၸွပ်ႉသွၵ်ႈႁဵၼ်းႁႃၵမ်ႈၽွင်ႈၶဝ် ထတ်းသၢင်ဝႆႉၼင်ၼႆယူႇယဝ်ႉ။ မိူင်း “သဝိတ်ႉၸိူသ်းလႅၼ်း” ၼႆႉ ၵူၼ်းၸိူသ်းၶိူသ်းယႂ်ႇ 4 ၶိူသ်းၶဝ်ၵူၼ်းဢမ်ႇၵႃး မီးၵူၼ်းၸၢဝ်းၶိူသ်းဢမ်ႇမိူၼ်ၵၼ်ၶဝ် ယူႇသဝ်းႁူမ်ႈၵၼ်ဝႆႉယဝ်ႉ။ မိူင်း “သဝိတ်ႉၸိူသ်းလႅၼ်း” သမ်ႉလႆႈႁၼ်ၶဝ်ယိပ်းတိုဝ်းလၢႆး “ၶွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇ” တႅတ်ႈတေႃးလီငၢမ်းသေလႄႈ ၵႄႈလိတ်ႈလႆႈလွင်ႈၶွင်ႈၶမ်ၸၢဝ်းၶိူသ်းၶဝ်ၼၼ်ႉယူႇယဝ်ႉ။ ၼႂ်းမိူင်းယူးရူပ်ႇ Europe ၶဝ်ၼၼ်ႉၵေႃႈ ယိပ်းတိုဝ်းလၢႆးၶွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇၼႆႉ တႅတ်ႈတေႃးလီငၢမ်းသေ ထိင်းသိမ်းႁႂ်ႈမိူင်းၶဝ်ၵိုမ်းၶိူင်ႇဝႆႉလႆႈၼၼ်ႉယူႇယဝ်ႉ။
တီႈမူဝ်ႇၶရေႇသီႇလႄႈလွင်ႈၽဵင်ႇပဵင်းတီႈၶႂၢင်ႇပၢႆးမိူင်း[မႄးထတ်း | မႄးထတ်းငဝ်ႈငႃႇ]
တီႇမူဝ်ႇၶရေႇသီႇလႄႈလွင်ႈၽဵင်ႇပဵင်းတီႈၶႂၢင်ႉၵၢၼ်ပၢႆးမိူင်း Democracy and Political Equality ၼႂ်းလၢႆးပိူင်ပၢႆးမိူင်းတီႇမူဝ်ႇၶရေႇသီႇၼႆႉ ၵူၼ်းၵူႈၵေႃႉတေလႆႈမီးလွင်ႈၽဵင်ႇပဵင်းတီႈၶႂၢင်ႉပၢႆးမိူင်းၼၼ်ႉယူႇယဝ်ႉ။ “လွင်ႈၽဵင်ႇပဵင်းတီႈၶႂၢင်ႉပၢႆးမိူင်း” ဢၼ်ဝႃႈၼၼ်ႉပဵၼ်ႁိုသ်? တေလႆႈဢဝ်ဢၼ်လႂ်ၼိူင်ႈတူၺ်းသေ သမ်ႉတေလႆႈႁဵတ်းႁိုသ်တႅၵ်ႈၼိူင်းတူၺ်း? ၸၢင်ႈမီးၶေႃႈထၢမ်မႃးၼင်ႇၼႆယူႇ။
ဢၼ်ၽူႈႁူႉႁၼ်လူင်ႉလႅၼ်ႇၶဝ်ၽုၺ်ႇဝႆႉတီႈပွင်ႇဢၼ်ငၢႆႈမၼ်းၼၼ်ႉၸမ်း လွင်ႈၽဵင်ႇပဵင်းတီႈၶႂၢင်ႉပၢႆးမိူင်းဢၼ်ဝႃႈၼႆႉ “ၵူၼ်းၵေႃႉမီးသုၼ်ႇတွတ်ႈၶႅပ်းၵၢင်ၸႂ်ၵူႈၵေႃႉၼႆႉ လႆႈတွတ်ႈၶႅပ်းၵၢင်ၸႂ်ၵေႃႉၶႅပ်းၼင်ႇၵၼ်သေ ၶႅပ်းၵၢင်ၸႂ်ၵူႈၶႅပ်းၼႆႉ ၼမ်ႉၼၵ်းၵႃႈၶၼ်မၼ်းတေလႆႈၽဵင်ႇပဵင်းၵၼ်” ဝႃႈၼႆယဝ်ႉ။ ဢမ်ႇလႆႈၸႅၵ်ႇၽႄၸၢဝ်းၶိူသ်း၊ ယိင်းၸၢႆး၊ ၽၢၼ်မီး၊ လွင်ႈၵိူသ်းလီ၊ လွင်ႈယုမ်ႇယမ်ပၢႆးမိူင်းၸိူသ်းၼၼ်ႉလႄႈသင်သေယဝ်ႉလႄႈ မိူၼ်ၼင်ႇဝႃႈမႃး လွင်ႈၼမ်ႈၼၵ်းၵႃႈၶၼ်ၶႅပ်းမႄးတေလႆႈၽဵင်ႇပဵင်းၵူၺ်းသေဢမ်ႇၵႃး လွင်ႈယႃႇႁႂ်ႈလႆႈမီးတၢင်းလွၵ်ႇငိုတ်ႈ တဵၵ်းတဵင်ယိပ်းၸိၵ်းၵၼ် တီႈတေတွတ်ႈၶႅပ်းၵၢင်ၸႂ်ၼၼ်ႉၼႆၵေႃႈ ဢမ်ႇမီးဢမ်ႇပဵၼ်ယဝ်ႉ။
မိူင်းၵမ်ႈၽွင်ႈၼႆႉ ၵူၼ်းမီးသုၼ်ႇတွတ်ႈၶႅပ်းၵၢင်ၸႂ်ၼင်ႇၵၼ်ၵေႃႈ ဢမ်ႇမီးသုၼ်ႇလႆႈၶႅပ်းၵၢင်ၸႂ်ၼမ်ဢေႇတၢၼ်ၵၼ်။ ၸႅၵ်ႇၽႄထၢၼ်ႈၵူၼ်း၊ ၽူႈၽွင်းငမ်းမိူင်း၊ ၽူႈမီးပၺႃႇ၊ ၵူၼ်းမီး ၵူၼ်းၽၢၼ်၊ ၵူၼ်းထၢမ်းၵၢၼ်ၶုၼ်၊ ၵူၼ်းႁဵတ်းၵၢၼ်၊ ၵူၼ်းႁဵတ်းႁႆႈၼႃး-ၸၵႂႃႇၼႆသေ ယိပ်းတိုသ်းလၢႆးဢၼ်ၸႅၵ်ႇၽႄထၢၼ်ႈၵူၼ်းသေ လႆႈတွတ်ႈၶႅပ်းၵၢင်ၸႂ်ၼၼ်ႉယဝ်ႉ။ လၢႆးၼၼ်ႉၸမ်းႁွင်ႉဝႃႈ “လၢႆးပိူင်တွတ်ႈၶႅပ်းၵၢင်ၸႂ်ၵွၼ်ႈၵိူင်း” (Weighted Voting System ) ၼႆယူႇယဝ်ႉ။ လၢႆးပိူင်တွတ်ႈၶႅပ်းမႄးၵွၼ်းၵိူင်းၼႆႉ ဢမ်ႇပၼ်လွင်ႈၽဵင်ႇပဵင်းတီႈၶႂၢင်ႉပၢႆးမိူင်းၼၼ်ႉလႆႈ။
ဢၼ်လၢတ်ႈမႃးပႃႈၼိူသ်ၼႆႉ ပဵၼ်လွင်ႈၽဵင်ႇပဵင်းတႃႇၵူၼ်းၵေႃႉလႂ်ၵေႃႉၼၼ်ႉယူႇယဝ်ႉ။ တႃႇႁႂ်ႈၸၢဝ်းၶိူသ်းၽႂ်မၼ်း မီးသုၼ်ႇႁဵတ်းလႆႈၽဵင်ႇပဵင်းၵၼ်၊ တႃႇႁႂ်ႈသုၼ်ႇႁဵတ်းလႆႈၽူႈၸၢႆးၽူႈယိင်းၽဵင်ႇပဵင်းၵၼ်-ၸၵႂႃႇၸိူသ်းၼႆႈၼၼ်ႉသမ်ႉ တေလႆႈတႅမ်ႈမၢႆပူင်တမ်းလွင်ႈၶိုၵ်ႉတွၼ်းမၼ်းပၼ်တီႈၼႂ်းမူႇၸုမ်းၽုင်ၵူၼ်း ဢၼ်ၸၢပ်ႈလူၺ်ႈၵၼ်ၶဝ်ၼၼ်ႉ ၸွမ်းၼင်ႇငဝ်းလၢႆးဢၼ်တေငၢမ်ႇမႅၼ်ႈၸိုင်ႈမိူင်းၼၼ်ႉယူႇယဝ်ႉ။
လုၵ်ႉဢဝ်တီႈလႆႈထဵင်ထွင်ၽဵင်ပဵင်း/ဢမ်ႇၽဵင်ႇပဵင်းၼႆၼၼ်ႉသေ လွင်ႈၶွင်ႉၶမ်ပၢႆးမိူင်းၵမ်ႈၽွင်ႈ ၸၢင်ႈပေႃႇပဵၼ်မႃးၵူႈမိုသ်ႉၵူႈဝၼ်းယူႇယဝ်ႉ။ ပေႃးပဵၼ်သၢႆငၢႆငဝ်းလၢႆးၼင်ႇႁိုဝ်ၸင်ႇဝႃႈလႆုမီးလွင်ႈၽဵင်ႇပဵင်းဢၼ်ဝႃႈၼၼ်ႉ တႃႇတေၸီႉၸမ်ႈၼႄတႅတ်ႈတႅတ်ႈတေႃးတေႃးၼႆႉ မီးလွင်ႈယၢပ်ႇယူႇ။ ၽူႈၸွပ်ႇသွၵ်ႈႁဵၼ်းႁႃမီးပၺႃႇၾၢႆႇပၢႆးၵၢၼ်ၵူၼ်း (Social Scientist) ၶဝ်ဝႃႈတႄႉ-“ၵဵဝ်ႇလူၺ်ႈတၢင်းၶွင်ႉၶမ်တီႈၼိူသ်လွင်ႈၽဵင်ႇပဵင်းၵၼ်ၼၼ်ႉၼႆႉ သွၵ်ႈႁႃငဝ်းလၢႆးတၢင်းတႃႇတေၵႄႈလိတ်ႈပၼ် ႁႂ်ႈယဝ်ႉတူဝ်ႈသုတ်းႁၢႆၵႂႃႇၼၼ်ႉၼႆၵေႃႈ တၵ်းတေဢမ်ႇၸၢင်ႈလႆႈႁၼ်လႆႈထူပ်း” ဝႃႈၼႆယဝ်ႉ။ ယွၼ်ႉဝႃႈ လွင်ႈၽဵင်ႇပေင်းတီႈၶႂၢင်ႉၵၢၼ်မိူင်းဢၼ်ဝႃႈၼႆႉ မၼ်းတိူသ်းၵေဝ်ႇၵပ်းတီႈတူၼ်ႈၸႂ်လႆႈတုမ်ႉယွၼ်ႈႁပ်ႉၶၢမ်ႇၼၼ်ႉသေ ဢမ်ႇမိူၼ်ၼင်ႇငဝ်းလၢႆးတႂၢၵ်ႈပၢႆးၼပ်ႉဢၼ်ဝႃႈ မိူၼ်ၵၼ်ၽဵင်ၵၼ် တၢၼ်ႇၵၼ်ၼႆၼၼ်ႉယဝ်ႉ။ “ၵူၼ်းႁဝ်းၼႆႉ တႄႇႁူၵ်းၾင်ႉႁႄႇမႃးၼင်ႇၵၼ်သေ မီးလွင်ႈထၢင်ႇႁၢင်ႈလွတ်ႈလႅဝ်းၵူႈၵေႃႉဝႆႉၼင်ႇၵၼ်ၼၼ်ႉယဝ်ႉ” ၼႆၽူႈၵေႃႉတႅမ်ႈၶေႃႈပိုၼ်ၽၢဝ်ႇလွင်ႈလွတ်ႈလႅဝ်းဢမေႇရိၵၼ်ႇ Thomas Jeyfersom 1743-1826 တႅမ်ႈမၢႆဝႆႉၼင်ႇၼႆယဝ်ႉ။ တႃႇၵူၼ်းႁဝ်းၵူႈၵေႃႉၼႆႉ တေလႆႈမီးလွင်ႈႁွင်းႁပ်ႉ (ဢႃႇမၶၢမ်ႇ) လွင်ႈသုၼ်ႇႁဵတ်းလႆႈၽဵင်ႇပေင်းၵၼ်ၼၼ်ႉၵူၺ်းလႄႈ ပေႃးတေဢဝ်ငဝ်းလၢႆးပၢႆးၼပ်ႉၼၼ်ႉတမ်းသေ ဢၢၼ်းၽႃႇၵၢင်ဝၢင်းၶိုင်ႈၸွမ်းတၢင်းၼမ်တၢင်းဢေႇမၼ်းၼႆၼၼ်ႉတႄႉ တိုၼ်းဢမ်ႇလႆႈလႃးလႃး။ လၢႆးပိူင်တီႇမူဝ်ႇၶရေႇသီႇၼႆႉၸမ်း တေႁွင်းႁပ်ႉဝႆႉပၼ်တႃႇလွင်ႈလႆႈၽဵင်ပေင်းၵၼ် တီႈၶႂၢင်ႉပၢႆးမိူင်းၼၼ်ႉၵူၺ်းယဝ်ႉ။ ပုၼ်ႈတႃႇႁဵတ်းႁႂ်ႈလွင်ႈမၢၵ်ႈမီးလႄႈ ၶိူင်ႈလူဝ်ႇၵၢင်ၸႂ်ၵူၼ်းႁဝ်းတၢင်ႇၸိူသ်ႉတၢင်ႇမဵဝ်းႁႂ်ႈတဵမ်ထူၼ်ႈ (ဢမ်ႇၼၼ်) ႁႂ်ႈမီးလွင်ႈႁွင်းႁပ်ႉလႆႈၼၼ်ႉ မၼ်းဢမ်ႇၸႂ်ႈပုၼ်ႈၽွၼ်းပိူင်လူင်တီႇမူဝ်ႇၶရေႇသီႇၼၼ်ႉ။ ပဵၼ်ပုၼ်ႈၽွၼ်းမူႇၸုမ်းၽုင်ၵူၼ်း ၸိူသ်းႁွမ်းပႃးၸွမ်း တီႈဢၼ်ယိပ်းတိုသ်းတီႇမူဝ်ႇၶရေႇသီႇၼၼ်ႉယဝ်ႉ။ တီႇမူဝ်ႇၶရေႇသီႇဢၼ်ဝႃႈၼႆႉ မၼ်းပဵၼ်လၢႆးဢုပ်ႉပိူင်ႇၽွင်းငမ်းၼၼ်ႉၵူၺ်း။ မၼ်းဢမ်ႇၸႂ်ႈတၢင်းယိုၼ်ႈႁပ်ႉ “တီႇဢူဝ်ရီႇ” Theory တႃႇႁႂ်ႈၵူၼ်းႁဝ်းလႆႈမၢၵ်ႈမီးလႄႈ လႆႈၶိုၼ်ႈယႂ်ႇၽဵင်ႇပဵင်းတၢၼ်ႇၵၼ်ၼၼ်ႉ။ (ပိူင်တႅၵ်ႈမၼ်းၸမ်ႉ ၸိုင်ႈမိူင်းဢၼ်ယိပ်းတိုသ်းတီႇမူဝ်ႇၶရေႇသီႇၵူၼ်းမိူင်းဝႆႉယူႇၼၼ်ႉ ပုၼ်ႈတႃႇ တေဢႃႉမႃႉၶၢမ်ႇလႄႈၽေႃႇၼမ်ႉၽေႃႇတူဝ်ပၼ် ႁႂ်ႈၵူၼ်းမိူင်းလႆႈမၢၵ်ႈမီးလီပဵၼ်ၽဵင်ႇပဵင်းၼင်ႇၵၼ်ၼႆႉ-ၶဝ်လႆႈဢဝ်ဝႃႇတၶွမ်ႇမိဝ်ႇၼိတ်ႉလႄႈ လၢႆးပိူင်ပၢႆးမိူင်း၊ လၢႆးပိူင်ပၢႆးမၢၵ်ႈမီး လၢႆးပိူင်ၶွတ်ႇၽွတ်ႈၸုမ်းလူင်ပွင်ၸိုင်ႈ ဢၼ်ဢဝ်ဝႃႇတၶွမ်ႇမိဝ်ႇၼိတ်ႉတႄႇငဝ်ႈ ပူၵ်းတင်ႈဝႆႉၸိူဝ်းၼၼ်ႉသေလႄႈ ႁဵတ်းသၢင်ႈၶိုင်ပွင်ၵႃႇၼၼ်ႉယဝ်ႉ)။
လၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ[မႄးထတ်း | မႄးထတ်းငဝ်ႈငႃႇ]
လၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ Democracy “လၢႆးပိူင်ဢုပ်ႉပိူင်ႇၽွင်းငမ်းတီႇမူဝ်ႇၶရေႇသီႇၼႆႉ ပဵၼ်လၢႆးလီတီႈသုတ်းပိူၼ်ႈယဝ်ႉ။ ၵွပ်ႈသင်ၼႆၸိုင်-ၵွပ်ႈဝႃႈလၢႆးပိူင်ဢုပ်ႉပိူင်ႇၽွင်းငမ်းတၢင်ႇဢၼ်ၸိူဝ်းၼၼ်ႉ ႁၢႆႉလိူဝ်သေလၢႆးပိူင်ဢုပ်ႉပိူင်ႇၽွင်းငမ်းတီႇမူဝ်ႇၶရေႇသီႇၼၼ်ႉယဝ်ႉ” ၼႆသေ ၵေႃႉဢၼ်ပဵၼ်ၸွမ်ၽွင်းမိူင်းလူင်ဢွၼ်တၢင်းသုတ်းမိူဝ်ႈပၢၼ်မိူင်းဢိၼ်းတီႇယိူဝ်းတႄႇလႆႈလွတ်ႈလႅဝ်းသဝ်းၶေႃ ဢၼ်ႁွင်ႉၸိုသ်ႈဝႃႈ “ၼႄႇရူး” (Jawaharlal Nehru 1889-1954 ) ၼၼ်ႉ ယၢမ်ႈလၢတ်ႈၼင်ႇၼႆယဝ်ႉ။ တေႃႇထိုင်ႁၢၼ်ႉၼႆႉၵေႃႈယွၼ်ႉပိူၼ်ႈႁပ်ႉၶၢမ်ႇဝႃႈ လၢႆးပိူင်ဢုပ်ႉပိူင်ႇတီႇမူဝ်ႇၶရေႇသီႇၼႆႉ ၶႅမ်ႉလီလိူဝ်လၢႆးဢုပ်ႉပိူင်ႇၽွင်းငမ်းတင်းလၢႆၼၼ်ႉၼႆလႄႈ ၸင်ႇဝႃႈ ၶတ်းၸႂ်တႃႇလႅၵ်ႈလၢႆႈယိူင်းထိုင်တီႇမူဝ်ႇၶရေႇသီႇၼၼ်ႉယူႇယဝ်ႉ။ ၽူႈၵေႃႉမီးပၢႆးဝူၼ်ႉႁူႉႁၼ်ၶဝ်လႄႈ ၵူၼ်းမိူင်းၶဝ်ၵမ်ႈၽွင်ႈ ယၢမ်ႈၵႆႉလၢတ်ႈဝႃႈ လၢႆးပိူင်ဢုပ်ႉပိူင်ႇၽွင်းငမ်း ဢၼ်ၶႅမ်ႉလိူသ်တီႇမူဝ်ႇၶရေႇသီႇၼႆႉမီးယူႇ-ဝႃႈၼႆ။ ဢၼ်ၶဝ်ဝႃႈၼၼ်ႉမႅၼ်ႈယူႇႁိုဝ်? ၽိတ်းႁိုဝ်? ၼႆ တႃႇၸီႉၸမ်ႈသေတွပ်ႇထဵင်ၶိုၼ်းတႄႉၵေႃႈယၢပ်ႇယူႇ။ ယွၼ်ႉသင်ပေႃးႈၼႆၸိုင်-ယွၼ်ႉပိူဝ်ႈတီႇမူဝ်ၶရေႇသီႇၼႆႉ ဢမ်ႇၸႂ်ႈလၢႆးဢုပ်ႇပိူင်ႇၽွင်းငမ်းဢၼ်တဵမ်ထူၼ်ႈၵူႈပိူင်ၼၼ်ႉလႄႈသင်၊ ဢဝ်လၢႆးဢုပ်ႉပိူင်ၼၼ်ႉသေ ၵႄႈလိတ်ႈလွင်ႈၶွင်ႉၶမ်ၵမ်ႈၽွင်ႈပႆႇလႆႈၼၼ်ႉၵေႃႈ ၵိုတ်းမီးဝႆႉယူႇၼၼ်ႉလႄႈသင်-ၸိူသ်းၼႆႉ မႃးပဵၼ်လွင်ႈတၢင်းယွၼ်ႉဝႃႈ လၢႆးပိူင်ဢၼ်တေၶႅမ်ႉလႅပ်ႈလီလိူသ်သေတီႇမူဝ်ႇၶရေႇသီႇ ၸၢင်ႈတေပေႃႇဢွၵ်ႇမႃးမႂ်ႇမႂ်ႇထႅင်ႈယူႇၼႆၼၼ်ႉယဝ်ႉ။ ပဵၼ်ႁိုဝ်ၵေႃႈယႃႇ တႃႇပၢၼ်မိူင်းမိူသ်ႈၼႆႉၼႆႉ ပႆႇၽႅဝ်ႁွတ်ႈလႆႈတီႈပၢၼ်လၢႆးဢုပ်ႇပိူင်ႇၽွင်းငမ်း ဢၼ်ၶႅမ်ႉလႅပ်ႈလီသေလၢႆးပိူင်တီႇမူဝ်ႇၶရေႇသီႇဢၼ်ဝႃႈၼၼႆႉတႄႉ လပ်ႉလွင်းဝႆႉယူႇ။ ပႆႇၸၢင်ႈမေႃၵုၺ်ႉဢွၵ်ႇႁၼ်ၺႃးဢၼ်ဝႃႈၼၼ်ႉၵေႃႈလပ်ႉလွင်းယူႇ။ ပိူသ်ႈၼၼ်လႄႈ ဢဝ်တီႈယူပ်ႈယွမ်းတီႇမူဝ်ႇၶရေႇသီႇၼၼ်ႉဢၼ်ၵူၺ်ႊသေဢၢၼ်းတေပိုၼ်ႉပႅတ်ႈ ဢမ်ႇၼၼ် သၢၼ်ၶတ်းလၢႆးဢုပ်ႉပိူင်ႇၽွင်းငမ်းတီႇမူဝ်ႇၶရေႇသီႇၼႆတႄႉပႆႇသၢင်ႇထုၵ်ႇၵိုင်ႇထိူၵ်ႈႁဵတ်းၼင်ႇၵဝ်ႇ။ ႁူႉတိူၵ်ႈဝႃႈ တေလႆႈယူႇသဝ်းၵိၼ်သၢင်ႈၸွမ်းလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇၼၼ်ႉသေ ၶဝ်ႈပႃးၼႂ်းလၢႆးပိူင်ဢုပ်ႇပိူင်ႇၽွင်းငမ်းတီႇမူဝ်ႇၶရေႇသီႇၼၼ်ႉဢမ်ႇၵၢတ်ႈယဝ်ႉ၊ ဢမ်ႇႁၢင်ႉယဝ်ႉ။
လၢႆးၵျၢင်ႉတၢင်းၵမ်တီႇမူဝ်ႇၶရေႇသီႇဢၼ်ဝႃႈၼႆႉ တေလႆႈႁူႉပွင်ႇၼင်ႇႁိုဝ်? ၵမ်ႈၽွင်ႈတေတွပ်ႇၵႄႈဝႃႈ- “ဢဝ်ၵၢင်ၸႂ်ၵူၼ်းၽၢႆႇပႃႈၼမ်ၼၼ်ႉဢုပ်ႉပိူင်ႇၽွင်းငမ်းသေ ပႃႇၸႃးၼပ်ႉထိုသ်ၵၢင်ၸႂ်ၽၢႆႇပႃႈဢေႇ” ၼႆႉ ပဵၼ်လၢႆးၵျၢင်ႉတၢင်းၵမ်တီႇမူဝ်ႇၶရေႇသီႇယဝ်ႉ-တေဝႃႈၼႆယူႇ။ ပေႃးၼပ်ႉသွၼ်ႇဢဝ်တီႈၸမ်ၸမ်တႄႉ မၢၼ်ႇမႅၼ်ႈၸိုဝ်ႈၸႂ်ႈယူႇယဝ်ႉ။ ၵူၺ်းၵႃႈ လီလႆႈၾၢင်ႉလွင်ႈဢၼ်ဝႃႈၵၢၼ်လိုၵ်ႉလမ်ႇလိူဝ်သေလွင်ႈၼၼ်ႉၵေႃႈ ပႃးဝႆႉတင်းၼမ်လူင်ယူႇၼႆၼၼ်ႉယဝ်ႉ။ ထုၵ်ႇလီၵုၺ်ႉဢွၵ်ႇသွၵ်ႈႁႃယိပ်းတိုသ်းၵႂႃႇယူႇ။
တီႇမူဝ်ႇၶရေႇသီႇဢၼ်ဝႃႈၼႆႉ ၸႂ်ႉႁႂ်ႈဢဝ်လၢႆးငမ်းယဵၼ်သေလႄႈ ၵႄႈလိတ်ႈလွင်ႈၶွင်ႉၶမ်ၶဝ်ၼၼ်ႉယဝ်ႉ။ ယႃႇပေႁႂ်ႈလွင်ႈၶွင်ႉၶမ်လႆႈပေႃႇပဵၼ်မီးမႃးၼႆၼၼ်ႉ လၢႆးပိူင်ပၢႆးမိူင်း၊ ပၢႆးဢုပ်ႉပိူင်ႇၽွင်းငမ်းလၢႆးလႂ်ၵေႃႈ တေႁၢမ်ႈသီးဝႆႉဢမ်ႇၸႂ်ႈ။ တေဢဝ်လၢႆးလႂ်ၵႄႈလိတ်ႈလွင်ႈၶွင်ႉၶမ်ဢၼ်ဝႃႈၼႆၼၼ်ႉၵူၺ်း ဢၼ်တေပဵၼ်ဢႃမၶၢမ်ႇႁဵတ်းႁႂ်ႈလၢႆးပိူင်ပၢႆးမိူင်းလႄႈ လၢႆးပိူင်ပၢႆးဢုပ်ႇပိူင်ႇၽွင်းငမ်းၶိူင်ႇၵိုမ်းလႆႈၼၼ်ႉယဝ်ႉ။ တႃႇႁႂ်ႈတီႇမူဝ်ႇၶရေႇသီႇႁိူသ်ႈႁိူင်းၼႆၼၼ်ႉ မၼ်းၵႂႃႇၵဵဝ်ႇၵၼ်တင်းဢၼ်ဝႃႈ မူႇၸုမ်းၽုင်ၵူၼ်းႁဝ်းႁပ်ႉၶၢမ်ႇယုမ်ႇယမ်တီႈၼိူသ် “သၽေႃးတီႇဢူဝ်ႇရီႇၶေႃႈၵိၼ်ၵႅၼ်ႇၶႂၢင်ႉပၢႆးၵၢၼ်ၵူၼ်း” (Social Contract Theory ) ၼႆၼၼ်ႉယဝ်ႉ။ ၵူၼ်းႁဝ်းၼႆႉ ယူႇၵေႃႉလဵဝ်ၶေႃၶေႃၵူၺ်းဢမ်ႇလႆႈ။ ၼင်ႇႁဝ်းလႆႈၶၢမ်ႇၸႃးသုၼ်ႇလႆႈသုၼ်ႇပဵၼ်ႁဝ်းၼၼ်ႉ ႁဝ်းလႆႈမီးလွင်ႈတႃႇပႂ်ႉပႃးထိင်းသိမ်းပုၼ်ႈၽွၼ်း ယႃႇပၼ်လုတ်ႈပၼ်ႁၢမ်းၼၼ်ႉယူႇယဝ်ႉ။ ပေႃးၼၼ်ၸင်ႇပဵၼ်ၵူၼ်းမေႃယူႇသဝ်းၵိၼ်သၢင်ႈၼႂ်းမူႇၸုမ်းၽုင်ၵူၼ်းသေ မေႃၸွမ်း “သၽေႃးတီဢူဝ်ႇရီႇၶေႃးၵိၼ်ၵႅၼ်ႇၶႂၢင်ႉပၢႆးၵၢၼ်းမိူင်း” ၼၼ်ႉၼႆယဝ်ႉ။ ပေႃးတေၵုမ်ႇဢဝ်လွင်ႈတၢင်းၶႂ်ႈလႆႈၶႂ်ႈပဵၼ်ပုၼ်ႈတူဝ်ၵဝ်ႇၼၼ်ႉဝႃႈဢၼ်လဵဝ်ၵူၺ်းၸိုင် လူဝ်ႇလႆႈယူႇၽၢႆႇၼွၵ်ႈမူႇၸုမ်းၽုင်ၵူၼ်း (ဢၼ်မီၶေႃႈၵိၼ်ၵႅၼ်ႇၵၼ်ဝႆႉ)ၼၼ်ႉဢဝ်ယဝ်ႉ။ ၵူၼ်းႁဝ်ႊၵေႃႉလႂ်သေဢမ်ႇဝႃႈ မိူသ်ႈယူႇသဝ်းၵိၼ်သၢင်ႈၼႂ်းမူႇၽုင်ၵူၼ်းႁဝ်းယူႇၼႆႉသုၼ်ႇလႆႈသုၼ်ႇပဵၼ်လႄႈပုၼ်ႈၽွၼ်း (Right and Obligation ) သွင်ပိူင်ၼႆႉ လူဝ်ႇမေႃယွၼ်ႇယၢၼ်းၶိုင်ႁႃၵၼ်သေ ယိပ်းၸႂ်ႉပႂ်ႉပႃးဝႆႉၼၼ်ႉယဝ်ႉ။ ပေႃးႁဵတ်းၼၼ်ၸင်ႇၶူပ်းငၢမ်ႇမႅၼ်ႈသၽေႃးလၢႆးဢုပ်ႉပိူင်ႇတီႇမူဝ်ႇၶရေႇသီႇၼၼ်ႉသေ ထုၵ်ႇမႅၼ်ႈလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇၼၼ်ႉယဝ်ႉ။ ၵူၼ်းႁဝ်းၵူႈၵေႃႉၼႆႉ မီးၸႂ်ၶႂ်ႈတၢင်ႇလၢတ်ႈၼႄလွင်ႈၼမ်ႉၸႂ်ၸဝ်ႈၵဝ်ႇသေ ၶႂ်ႈတုၵ်းယွၼ်းႁႂ်ႈလႆႈႁဵတ်းၸွမ်းၵႂႃႇၼၼ်ႉယူႇယဝ်ႉ။ ၵၢပ်ႈပၢၼ်မိူင်းတီႇမူဝ်ႇၶရေႇသီႇၼႆႉ မီးဝႆႉသုၼ်ႇတႃႇတၢင်ႇလၢတ်ႈၼႄၼမ်ႉၸႂ်ႁဝ်းတဵမ်တဵမ်ထူၼ်ႈထူၼ်ႈလႆႈယူႇ။ ၵူၺ်းၵႃႈ တႃႇႁႂ်ႈၵူၼ်းၵူႈၵေႃႉလႆႈႁဵတ်းၸွမ်းၼင်ႇၵၢင်ၸႂ်မၼ်းမီးၼၼ်ႉ ဢမ်ႇပဵၼ်လႆႈ ။ ၵၢင်ၸႂ်ၵူၼ်းၼႆႉ ပႅၵ်ႇပိူင်ႈၵၼ်လၢႆဢၼ်လၢႆမဵဝ်းဝႆႉလႄႈ ၸင်ႇလႆႈဢဝ်ၵၢင်ၸႂ်ၵူၼ်းတၢင်းၼမ် ဢၼ်ၵူၼ်းၽၢႆႇပႃႈၼမ်ႁပ်ႉၶၢမ်ႇၼၼ်ႉ ဝႆႉပဵၼ်တႃႇႁဵတ်းသၢင်ႈယဝ်ႉ။ ပေႃးပဵၼ်ၼၼ်မႃး ၵၢင်ၸႂ်ၵူၼ်းၽၢႆႇပႃႈဢေႇၼၼ်ႉသမ်ႉတေၵိုတ်းဝႆႉယူႇ။ ၵူၼ်းၽၢႆႇပႃႈဢေႇၶဝ်ၼၼ်ႉ ပိၵ်ႉဝႃႈဢမ်ႇငၢမ်ႇမႅၼ်ႈၵၢင်ၸႂ်ၶဝ်ၼႆၵေႃႈ တေႃႈတေလႆႈႁူမ်ႈႁွမ်းႁဵတ်းႁဵတ်းသၢင်ႈၸွမ်း၊ ယိပ်းတိုဝ်းၸွမ်းၵၢင်ၸႂ်ၵူၼ်းပႃႈၼမ်ၼၼ်ႉယဝ်ႉ။ ဢၼ်ၼႆႉၼႆႉ ပဵၼ်ပုၼ်ႈၽွၼ်းလူဝ်ႇလႆႈၸွမ်းတီႈၼႂ်းမူႇၸုမ်းၽုင်ၵူၼ်းဢၼ် “သၽေႃးတီႇဢူဝ်ႇရီႇၶေႃႈၵိၼ်ၵႅၼ်ႇၶႂၢင်ႇပၢႆးၵၢၼ်ၵူၼ်း” ၶႂ်ႈပွင်ႇဝႃႈၼၼ်ႉယဝ်ႉ။
ၽူႈလူင်ႉလႅၼ်ႇမီးပၢႆးဝူၼ်ႉႁၼ်ထိုင်ပၢႆးမိူင်းပၢၼ်ပီႊမိူင်းႁူဝ်ပၢၵ်ႇ 20 ၶဝ်တႅမ်ႈဢွၵ်ႇၼႄဝႆႉဝႃႈ-လွင်ႈဝႃႈလီလႆႈပၼ်ၶႂၢင်ႉယိပ်းတိုသ်းသုၼ်ႇလႆႈသုၼ်ႇပဵၼ်လွတ်ႈလွတ်ႈလႅဝ်းလႅဝ်း ႁင်းၽႂ်မၼ်းႁင်းမၼ်းယူႇၼႆၼႆႉ ပဵၼ်တၢင်းလွတ်ႈလႅဝ်း ဢၼ်မီးသၽေႃးမေႃလူလႅဝ်ၼၼ်ႉ-ဝႃႈၼႆယဝ်ႉ။ တၢင်းဝူၼ်ႉၶႆႈၸႂ်ဢၼ်ၼႆႉ လႆႈႁၼ်ဝႃႈမႃးပဵၼ်လွင်ႈထႅမ်ႁႅင်းပၼ် “လၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ” လႄႈ “သၽေႃးတီႇဢူဝ်ႇရီႇၶေႃႈၵိၼ်ၵႅၼ်ႇၶႂၢင်ႉပၢႆးၵၢၼ်ၵူၼ်း” ၼၼ်ႉယူႇယဝ်ႉ။
ၵွမ်ႉဝႃႈၵျၢင်ႉၵမ်ႁဵတ်းၸွမ်းလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ ဢႃၼ်ဝႃႈဢဝ်ၵၢင်ၸႂ်ၵူၼ်းတင်းလၢႆဢုပ်ႇပိူင်ႇၼႆၼၼ်ႉသေ တေလႆႈဝႃႈ ပႃႇၸႃးၼပ်ႉထိုဝ်တီႈၵၢင်ၸႂ်ၵူၼ်းၽၢႆႇပႃႈဢေႇၼၼ်ႉယဝ်ႉ-ၼႆတႄႉ ပႆႇလႆႈဝႃႈထိူၵ်ႈလူးၵွၼ်ႇ။ လွင်ႈဢဝ်ၵၢင်ၸၸႂ်ၵူၼ်းတင်းလၢႆသေ ဢုပ်ႉပိူင်ႇၽွင်းငမ်းၼၼ်ႉ ၸၢင်ႈမေႃၸပ်းၽၢႆႇဝၢႆႇၸူး “လွင်ႈၵူၼ်းတင်းၼမ်ၶဝ်လူလၢႆၸႂ်ႉၵိၼ်ဢႃႇၼႃႇႁႅင်းပွင်” Majority Tyranny သေၽွင်းငမ်းၼၼ်ႉယဝ်ႉ။ ၵိုင်ႇလီလႆႈႁႃလွၵ်းလၢႆးဢၼ်တေဝႃႈထိူၵ်ႈလႆႈ လွင်ႈဝႃႈမီးတၢင်းပႃႇၸႃးၼပ်ႉထိုဝ်တီႈၼိူသ်ၵၢင်ၸႂ်ၵူၼ်းပႃႈဢေႇၶဝ်ဢမၢၼ်ႇယူႇၼႆၼၼ်ႉလူးၵွၼ်ႇယဝ်ႉ။ တီႈမူႇၸုမ်းၽုင်ၵူၼ်း ဢၼ်ပဵၼ်တီႇမူဝ်ႇၶရေႇသီႇၵမ်ႈၽွင်ႈၼၼ်ႉတႄႉ လႆႈႁၼ်ၶဝ်တႄႇယိပ်းတိုဝ်းႁဵတ်းသၢင်ႈလွၵ်းလၢႆးၼၼ်ႉယူႇ။ ပၢၼ်မိူဝ်ႈပီႊႁူဝ်ပၢၵ်ႇ 19 ၸမ်တေသုတ်းသေင်ႈၼၼ်ႉ လႆႈႁၼ် “မိူင်းယယူးရူပ်ႇ” ၶဝ်ၵမ်ႈၽွင်ႈယိပ်းတိုဝ်းလၢႆးဢၼ်ဝႃႈ “တီႇမူဝ်ႇၶရေႇသီႇႁဵတ်းၼင်ႇၵၢင်ၸႂ်မီးၼမ်ဢေႇ” (Consensus Democracy) ဢၼ်ဝႃႈၼၼ်ႉသေ ပၼ်ႁႂ်ႈၵၢင်ၸႂ်ၵူၼ်းပႃႈဢေႇၶဝ် လႆႈၶဝ်ႈပႃးၸွမ်းမိူဝ်ႈတေတမ်းဝၢင်းၶေႃႈတႅပ်းတတ်းၼၼ်ႉယူႇယဝ်ႉ။ မီးသုၼ်ႇလႆႈၸႂ်ႉတိုဝ်းမိူဝ်ႈတေတမ်းဝၢင်းလွင်ႈတႅပ်းတတ်းပေႃႇလသီႇၼၼ်ႉမႃးယူႇ။ လၢႆးၼႆႉၸမ်း ၶႅပ်းၵၢင်ၸႂ်ၵူၼ်းၽၢႆႇပႃႈဢေႇၶဝ်ၼႆႉဢမ်ႇလႆႈၶၢမ်ႇတင်းပိုၼ်ႉပႅတ်ႈၵႂႃႇလုမ်းလုမ်းၼၼ်ႉယဝ်ႉ။ ဢၼ်ထုၵ်ႇလီဢဝ်ၼိူင်ႈၵၼ်သေလဵပ်ႈႁဵၼ်းၸွမ်း “တီႇမူဝ်ႇၶရေႇသီႇႁဵတ်းၼင်ႇၵၢင်ၸႂ်မီးၼမ်ဢေႇ” ၼၼ်ႉမီးဝႆႉ “တီႇမူဝ်ႇၶရေႇသီႇဢဝ်ၵေႃႉပေႉဝႃႈဢေႇၼၼ်ႉလုမ်းလုမ်းသေ ႁဵတ်းၼင်ၵၢင်ၸႂ်ၵူၼ်းပႃႈၼမ်ၵႂႃႇတိၵ်းတိၵ်းၼၼ်ႉယဝ်ႉ။ ယွၼ်ႉပိူဝ်ႈဝႃႈၵမ်ႈၽွင်ႈသမ်ႉထတ်းသၢင်ဝႃႈ လၢႆးတီႇမူဝ်ႇၶရေႇသီႇဢၼ်ၼၼ်ႉၼႆႉ ပဵၼ်ၵူၼ်းတင်းလၢႆၶဝ်လူလၢႆၸႂ်ႉၵိၼ်ဢႃႇၼႃႇၼၼ်ႉဝႃႈၼင်ႇၼႆလႄႈ တီႇမူဝ်ႇၶရေႇသီႇႁဵတ်းၼင်ႇၵၢင်ၸႂ်မီးၼမ်ဢေႇၼၼ်ႉ ၸင်ႇလႆႈၽုတ်းပေႃႇယိပ်းတိုဝ်းမႃးယဝ်ႉ-ၼႆယူႇယဝ်ႉ။
ၼင်ႇႁိုဝ်ၵၢင်ၸႂ်ၵူၼ်းၽၢႆႇပႃႈဢေႇၶဝ်ၼၼ်ႉ ပေႃးလႆႈၶဝ်ႈပႃးၸွမ်းတီႈလိုၵ်ႉလမ်ႇၶိုၵ်ႉတွၼ်းမိူၼ်ၼင်ႇတီႈတေတမ်းဝၢင်းၶေႃႈတႅပ်းတတ်းၼၼ်ႉလႆႈၼႆလႄႈ ၸင်ႇလႆႈသွၵ်ႈႁႃႁၼ်လၢႆး “ၶွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇ” ၼၼ်ႉမႃးယူႇယဝ်ႉ။ တီႇမူဝ်ႇၶရေႇသီႇႁဵတ်းၼင်ႇၵၢင်ၸႂ်မီးၼမ်ဢေႇၼၼ်ႉလႄႈ “ၶွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇ” ၼႆႉမီးတၢင်းၵပ်းၵၢႆႇၵၼ်ဝႆႉသေ ပဵၼ်ဢၼ်ၼႄႉၼမ်းၼႄလွင်ႈဝႃႈ ၼပ်ႉထိုဝ်တီႈၼိူဝ်ၵၢင်ၸႂ်ၵူၼ်းပႃႈဢေႇၶဝ်ၼၼ်ႉယဝ်ႉ။
တီႇမူဝ်ႇၶရေႇသီႇဢၼ်ဝႃႈၼႆႉ ဢဝ်လၢႆးငမ်းယဵၼ်ၵႄႈလိတ်ႈတၢင်းၶွင်ႉၶမ်ၶဝ်ၼၼ်ႉ ႁဵတ်းပဵၼ်ၶဝ်ႈၶၢမ်ႇပိုၼ်ႉသေ ယိူင်းၸူးထိုင်တီႈပၢႆးမိူင်းလႄႈ ပၢႆးတိတ်းတေႃႇၵၢႆႇသိုပ်ႇၵူၼ်းႁဝ်း ဢၼ်မီးလွင်ႈတၢင်းမၢၼ်ႇမႅၼ်ႈၽဵင်ႇပဵင်းၵၼ်ၼၼ်ႉယူႇယဝ်ႉ။ ိၵၢင်ၸႂ်ၵူၼ်းၽၢႆႇပႃႈဢေႇၶဝ် လႆႈၶၢမ်ႇတၢင်းပိုၼ်ႉပႅတ်ႈဝႆႉၸူဝ်ႈၵႅပ်ႉၸူဝ်ႈၵမ်းၵေႃႈ ဢမ်ႇၵိုင်ႇထိူၵ်ႈလုတ်ႈႁၢမ်း တႃႇၸွမ်းလၢႆးပိူင်တီႇမူဝ်ႇၶရေႇသီႇၼၼ်ႉၼင်ႇၵဝ်ႇ။ လၢႆးဢၼ်တေပိုၼ်ႉပႅတ်ႈၵၢင်ၸႂ်ၵူၼ်းၽၢႆႇပႃႈဢေႇၶဝ်တေႃႇၸူဝ်ႈတေႃႇပၢၼ်ၼၼ်ႉၵေႃႈ ဢမ်ႇလီပဵၼ်။ ၸင်ႇဝႃႈ တီႇမူဝ်ႇၶရေႇသီႇႁဵတ်းၼင်ႇၵၢင်ၸႂ်မီးၼမ်ဢေႇလႄႈ ၶွၼ်ႇသူဝ်ႇၸီႇရေးသျိၼ်းတီႇမူဝ်ႇၶရေႇသီႇၶဝ်ၼႆႉ ပဵၼ်သၢၵ်ႈသေႇတီႈယိပ်းတီႈၵႅမ်းယိပ်းတိုဝ်းမႃးယဝ်ႉၼၼ်ႉယဝ်ႉ။ တီႇမူဝ်ႇၶရေႇသီႇၼႆႉမီး “လၢႆးတၢင်း” လႄႈ “ငိူၼ်ႈငႂ်ႈ” ဢၼ်ဢဝ်လၢႆးငမ်းယဵၼ်သေႁဵတ်းႁႃလွင်ႈၵႄႈၶႆမၼ်းယူႇၼၼ်ႉလႄႈ တၵ်းတေၸၢင်ႈသွၵ်ႈႁႃၵုၺ်ႉဢွၵ်ႇႁၼ်မႅၼ်ႈလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ ဢၼ်တိူဝ်းမီးတြႃးမၢၼ်ႇမႅၼ်ႈၽဵင်ႇပဵင်းၼၼ်ႉယဝ်ႉ။
သၽေႃးလွင်ႈတဝ်ႉၶဵင်ႇၶတ်းၶိုၼ်းလႄႈလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ[မႄးထတ်း | မႄးထတ်းငဝ်ႈငႃႇ]
သၽေႃးလွင်ႈတဝ်ႉၶဵင်ႇၶတ်းၶိုၼ်းလႄႈလၢႆးၵျၢင်ႉတၢင်းၵမ်တီႇမူဝ်ႇၶရေႇသီႇ Political Opposition with Democratic Ethic လၢႆးပိူင်ဢုပ်ႇပိူင်ႇတီႇမူဝ်ႇၶရေႇသီႇၼႆႉ ပဵၼ်လၢႆးပိူင်ၵူၼ်းမိူင်းတင်းလၢႆ ပဵၼ်ၸဝ်ႈပိူင်ႇဢႃႇၼႃႇၽွင်းငမ်းၼၼ်ႉယဝ်ႉ။ တႃႇႁႂ်ႈၵူၼ်းၵေႃႉလဵဝ် ဢမ်ႇၼၼ် ၵူၼ်းၸုမ်းယွပ်းဢွၼ်ႇဢၼ်ၼိူင်ႈလႆႈသုမ်ႇငမ်းၸိၵ်းပၢႆးဢုပ်ႇပိူင်ႇၽွင်းငမ်းၼၼ်ႉ လၢႆးပိူင်တီႇမူဝ်ႇၶရေႇသီႇၼႆႉ ဢမ်ႇပၼ်ၶႂၢင်ႉပဵၼ်လႆႈ။ ပုၼ်ႈတႃႇတေဢုပ်ႇပိူင်ႇၽွင်းငမ်းၽုင်ၵူၼ်းႁဝ်းၼႆႉ ဢႃႇၼႃႇဢုပ်ႇပိူင်ႇၽွင်းငမ်းၼၼ်ႉ တေလႆႈၸႅၵ်ႇၽႄၽႄႈၸွတ်ႇဝႆႉၼႂ်းမူႇၸုမ်းၽုင်ၵူၼ်းၼၼ်ႉယူႇယဝ်ႉ။ ပေႃးၼၼ်ၸင်ႇပဵၼ်လၢႆးဢုပ်ႉပိူင်ႇတီႇမူဝ်ႇၶရေႇသီႇၼႆယဝ်ႉ။ ၼႆႉပဵၼ်လွင်ႈၸႅၵ်ႇၽႄဢႃႇၼႃႇဝႆႉၸွမ်းလၢႆးပိူင်ဢုပ်ႉပိူင်ႇတီႇမူဝ်ႇၶရေႇသီႇၼၼ်ႉယဝ်ႉ။ လုၵ်ႉတီႈလၢႆးၸႅၵ်ႇၽႄဝႆႉဢႃႇၼႃႇၼႂ်းၵူၼ်းမိူင်းၼၼ်ႉသေ လိုၼ်းလၢႆးဝၢႆးမႃး လႆႈယိပ်းၸႂ်ႉလၢႆးၸႅၵ်ႇၽႄဝႆႉၼႂ်းၸုမ်းၽၢႆႇပႃႇတီႇပၢႆးမိူင်းၶဝ်ၼၼ်ႉယဝ်ႉ။ ဢၼ်ဝႃႈ ပႃႇတီႇလႆႈပဵၼ်လူင်ပွင်ၸိုင်ႈၽွင်းငမ်းမိူင်း ( Governing Party)၊ ပႃႇတီႇယူႇၽၢႆႇၶတ်းၶိုၼ်း (Opposition Party) ၼႆသေၶဝ်ႈပႃးမီးဝႆႉၼႂ်းလုၵ်ႉတေႃႇပႃႇလီႇမၼ်ႇၼၼ်ႉၼႆႉ ပဵၼ်ဢၼ်ၸီႉၼေဝႆႉဝႃႈ ၸႅၵ်ႇၽႄဢႃႇၼႃႇၽွင်းငမ်းဝႆႉၼၼ်ႉယူႇယဝ်ႉ။ ၼႆႉပဵၼ်လၢႆးပိူင်တီႇမူဝ်ႇၶရေႇသီတၢင်တူဝ် ဢၼ်ႁိူဝ်ႈႁိူင်းဝႆႉၼႂ်းမိူင်းလုမ်ႈၾႃႉႁဝ်းပၢၼ်ယၢမ်းလဵဝ်ၼႆႉယဝ်ႉ။ ပိူဝ်ႈၼၼ်လႄႈ မိူင်းၸိူဝ်းယိပ်းတိုဝ်းတီႇမူဝ်ႇၶရေႇသီႇၶဝ်ၼႆႉ ၸင်ႇလႆႈၶူင်သၢင်ႈႁဵတ်းဝႆႉလၢႆးပၢႆးမိူင်း ဢၼ်ၸႅၵ်ႇၽႄဢႃႇၼႃႇဝႆႉ ၼႂ်းၵႄႈၸုမ်းၽၢႆႇပႃႇတီႇဢၼ်ႇလႆႈပဵၼ်လူင်ပွင်ၸိုင်ႈၽွင်းငမ်းမိူင်းလႄႈ ၸုမ်းပႃႇတီႇယူႇၽၢႆႇၶတ်းၶိုၼ်းၶဝ်ဝႆႉႁဵတ်းၼၼ်ယဝ်ႉ။ ပႅင်ႇသေမိူင်းၸဝ်ႈဢႃႇၼႃႇၵႅမ်တူဝ်ၶဝ်ၼၼ်ႉ မီးပႃႇတီႇလႆႈပဵၼ်လူင်ပွင်ၸိုင်ႈၽွင်းငမ်းလႄႈပႃႇတီႇၽၢႆႇသၢၼ်ၶတ်းၶိုၼ်းၶဝ်ဝႆႉယူႇယဝ်ႉ။ ၸုမ်းၶတ်းၶိုၼ်းၵႆႉၸၢင်ႈမီးတင်းၼမ်လူင်ယူႇယဝ်ႉ။ ၼႂ်းၶႂၢင်ႉလၢႆးပိူင်ဢုပ်ႉပိူင်ႇတီႇမူဝ်ႇၶရေႇသီႇၼႆႉ လွင်ႈၶတ်းၶိုၼ်းၼႆႉ လီလႆႈပဵၼ်ၼင်ႇႁႃလၢႆးတၢင်းတၢင်ႇဢၼ်သေ ၵႄႈၶႆၼႄတူၺ်း (Alternative Solution ) ၼၼ်ႉယူႇယဝ်ႉ။ ဢၼ်ၶႂ်ႈဝႃႈတႄႉ မိူၼ်ၼင်ႇဝႃႈပႃႇတီႇပဵၼ်လူင်ပွင်ၸိုင်ႈၼႆႉ ႁဵတ်းၽိတ်းယဝ်ႉၼႆသေလႄႈ ပေႃးတေထတ်းသၢင်ၶတ်းၶိုၼ်ႊးၸိုင်တေလႆႈမီးလၢႆးတၢင်းဢၼ်ထၢင်ႇဝႃႈတေမၢၼ်ႇမႅၼ်ႈၼၼ်ႉသေ လႆႈတၢင်ႇၼႄၸွမ်းၼၼ်ႉယဝ်ႉ။ သင်ၸိူဝ်ႉဝႃႈ ဢမ်ႇၸီႉၸမ်ႈၼႄလႆႈတၢင်းတၢင်ႇဢၼ်ၼင်ႇၼၼ်ႉေသ တွပ်ႇထဵင်ၶတ်းၶိုၼ်ႊၼႆၸိုင်မၼ်းဢမ်ႇမႅၼ်ႈလၢႆးၶတ်းၶိုၼ်း ဢမ်ႇမႅၼ်ႈဝွင်ႇတီႇမူဝ်ႇၶရေႇသီႇၼၼ်ႉယဝ်ႉ။ လွင်ႈတွပ်ႇထဵင်ၶတ်းၶိုၼ်ႊ ဢဝ်ပႃးလၢႆးတၢင်းတၢင်ႇဢၼ်ၸီႉၼႄပႃးၸွမ်းၼၼ်ႉၵွၼ်ႇ ၸင်ႇမႅၼ်ႈဝွင်ႇသေ မႃးပဵၼ်ဢၼ်ၵမ်ႉၵႅမ် ႁႂ်ႈလၢႆႈပၢႆးမိူင်းတီႇမူဝ်ႇၶရေႇသီႇၶိူင်ႇၵိုမ်းၼၼ်ႉလႆႈယဝ်ႉ။ ပေႃးဢမ်ႇၼၼ်တႄႉ ၼႂ်းၵႄႈပႃႇတီႇဢၼ်လႆႈပဵၼ်လူင်ပွင်ၸိုင်ႈလႄႈ ပႃႇတီႇယူႇၽၢႆႇၶတ်းၶိုၼ်းၶဝ် ၸၢင်ႈၵႆႉၵႆႉပေႃႇပဵၼ်လွင်ႈလၢႆႈပၢႆးမိူင်ႊတၢင်းတိူၵ်ႈ (Political Deadlock ) ၼၼ်ႉသေ မိူၼ်ၵၼ်တင်းႁဵတ်းႁႃလၢႆးၸဝ်ႈဢႃႇၼႃႇၵႅမ်တူဝ်ၶဝ်ၼၼ်ႉၵူၺ်း။ မဵဝ်းၸဝ်ႈဢႃႇၼႃႇၵႅမ်တူဝ်ၶဝ်ၼႆႉ ပႂ်ႉငွႆးႁွႆးပိူၼ်ႈယူပ်ႈယွမ်းၼင်ႇၼၼ်ဝႆႉယူႇတႃႇသေႇၼၼ်ႉယဝ်ႉ။ ပၢၼ်မိူဝ်ႈပႆႇထိုင်သိုၵ်းၵမ်ႇၽႃႇ (လုမ်ႈၾႃႉ) ပွၵ်ႈသွင် မႅၼ်ႈမိူဝ်ႈ (AD-1918-1933) ၼီႈၼၼ်ႉ မိူဝ်းၵျိုဝ်ႇမၼီႇ (မိူဝ်ႈၼႆပဵၼ် Federal Republic of Germany ) ၼႆႉ ယၢမ်ႈပဵၼ်မိူင်း "ၸွမ်ၸိုင်ႈဝႆႇမႃႇ) Wei mar Republic ၼႆယူႇယဝ်ႉ။ မိူဝ်ႈပၢၼ်ၼၼ်ႉ ယွၼ်ႉဝႃႈၶဝ်ဢမ်ႇၸွမ်းလၢႆးတဝ်ႉၶဵင်ႇၶတ်းၶိုၼ်းဢၼ်မႅၼ်ႈဝွင်ႇ ဢၼ်ဢဝ်လၢႆးတၢင်ႇဢၼ်ၸီႉၸမ်ႈၼႄပႃးၸွမ်းဝႆႉၼၼ်ႉလႄႈ မိူၼ်တင်းၵႂႃႇလႆႈၵမ်ႉၵႅမ်ႁႅင်းၸဝ်ႈဢႃႇၼႃႇၵႅမ်တူဝ် "ႁိတ်ႇတလိူဝ်” ၽုတ်းပေႃႇမႃးၼၼ်ႉယဝ်ႉ။ ပၢၼ်မိူဝ်ႈလဵဝ်ၼႆႉ မိူဝ်ႈၽွင်းၾႅတ်ႇတရႄႇၵျိူဝ်ႇမၼီႇ (Federal Republic of Germany) ယိပ်းတိုဝ်းလၢႆးပိူင်ပၢႆးမိူင်း ပႃႇလီႇမၼ်ႇတီႇမူဝ်ႇၶရေႇသီႇ (Parliamentary Democracy ) ဝႆႉလႄႈ လူင်ပွင်ၸိုင်ႈၶဝ် ၸၢင်ႈလႆႈၶၢမ်ႇတင်းလွင်ႈၶတ်းၶိုၼ်းၼၼ်ႉၵူႈၶၢဝ်းယၢမ်းဝႆႉယဝ်ႉ။ ၼင်ႇႁိုဝ်ပေးတေဝႄႈလႆႈ လွင်ႈယူပ်ႈယွမ်းလၢႆးၶတ်းၶိုၼ်းၼၼ်ႉ ၼႂ်းပိူင်မီႈၶွတ်ႇၽွတ်ႈဝၢၼ်ႈမိူင်း (Con-Stitution ) ၶဝ်ၼၼ်ႉ ပူင်တမ်းတွၼ်ႈမၢႆဝႆႉဢၼ်ၼိုင်ႈယူႇ။ တွၼ်ႈမၢႆ (Section ) ၼၼ်ႉဝႃႈဝႆႉၼႆႉမိူဝ်ႈပႆႇပူတ်းလူင်းၸွမ်ၽွင်းမိူင်းလူင် (Prime Minister) လႄႈလူင်ပွင်ၸိုင်ႈၼၼ်ႉ ၸုမ်းယူႇၽၢႆႇၶတ်းၶိုၼ်းၶဝ်ၼႆႉ တေလႆႈလိူၵ်ႈတၢင်ႇၼႄပႃးဝႆႉလႆႈၼင်ႇၼၼ်ၸိုင် ဢမ်ႇမီးဢၶႂၢင်ႉပူတ်းလူင်းၸွမ်ၽွင်းမိူင်းလူင်လႄႈ လူင်ပွင်ၸိုင်ႈဢၼ်တိုၵ်ႉယိပ်းမိူင်းဝႆႉၼၼ်ႉလႆႈလူးၵွၼ်ႇ။ လွၵ်းလၢႆးႁဵတ်းသၢင်ႈၼႆႉၸမ်း ပဵၼ် (Constructive Non-confidence) ( ) လၢႆးတဝ်ႉၶႅင်ႈၶတ်းၶိုၼ်းလွင်ႈလီၼႆၼၼ်ႉယဝ်ႉ။ လၢႆးၸိူဝ်ႉၼႆ ၸင်ႇပဵၼ်လၢႆးၶတ်းၶိုၼ်းလွင်ႈၵၢၼ်ပၢႆးမိူင်း ဢၼ်မီးတၢင်းယိူင်းဢၢၼ်းလီၼၼ်ႉသေ ပႃးသၽေႃးတႃႇမူၼ်ႉမေးပဵၼ်လွင်းလီၼၼ်ႉယဝ်ႉ။ ပေႃးဝႃႈတေယိူင်းဢၢၼ်းပူၵ်းတင်ႈလၢႆးပိူင်တီႇမူဝ်ႇၶရေႇသီႇယဝ်ႉၼႆၸိုင် ယင်းလူဝ်ႇလႆႈၽၢၼ်ႇသၢင်ႈဝႆႉပၼ် လၢႆးပိူင်ဢၼ်ၸုမ်းယူႇၽၢႆႇၶတ်းၶိုၼ်းၶဝ်ၼၼ်ႉလႆႈမီးႁႅင်းသေ ၸုၵ်းမၼ်ႈၶိူင်ႇၵိုမ်းလႆႈၸွမ်းၼႂ်းၶႂၢင်ႉပၵ်းပိူင်ၼၼ်ႉယူႇယဝ်ႉ။ ဝႆႉႁႂ်ႈၸုမ်းၶတ်းၶိုၼ်းၶဝ်လႆႈမီးဝႆႉၼၼ်ႉ မိူၼ်ၼင်ႇပၼ်ၶဝ်ႁပ်ႉထၢမ်းဝႆႉပုၼ်ႈၽွၼ်းလူင် တႃႇတေၵုမ်းထိင်းလူင်ပွင်ၸိုင်ႈ ဢၼ်လႆႈၽွင်းငမ်းမိူင်း ယႃႇႁႂ်ႈလႆႈပဵၼ်လူင်ၵႂႃႇလူင်ပွင်ၸိုင်ႈၸဝ်ႈဢႃႇၼႃႇၵႅမ်တူဝ်ၼၼ်ႉယဝ်ႉ။ ပဵၼ်ပိူင်ၾၢင်ႁၢင်လၢႆးၸၵ်းၽေဢႃႇၼႃႇၽွင်းငမ်းမိူင်းဝႆႉၼၼ်ႉလူးၵွၼ်ႇယဝ်ႉ။ လူဝ်ႇလႆႈၾၢင်ႉသတိၼၼ်ႉတႄႉ မူႇၸုမ်းၽၢႆႇၶတ်းၶိုၼ်းၶဝ်ၼႆႉ တေလႆႈဢဝ်လွင်ႈလီ (ဢမ်ႇၼၼ်)ၸီႉၸမ်ႈၼႄပႃးလၢႆးတၢင်းတၢင်ႇဢၼ်ၼၼ်ႉသေ တွပ်ႇထဵင်ၶတ်းၶိုၼ်းၵႂႃႇၼၼ်ႉယဝ်ႉ။


text:
ၽူႈၵိူဝ်းၵုမ် ၸိုင်ႈမိူင်း
ၽူႈၵိူဝ်းၵုမ် ၸိုင်ႈမိူင်း ႁင်း မိူင်းမျၢၼ်ႇမႃႇၼႆႉ ပဵၼ် ၸၼ်ႉထၢၼ်ႈဢၼ်ၼိုင်ႈ တီႈၼႂ်း ၸုမ်းလူင်ပွင်ၸိုင်ႈ မိူင်းႁူမ်ႈတုမ်ၼၼ်ႉယဝ်ႉ။ ၸၼ်ႉထၢၼ်ႈဢၼ်ၼႆႉ မိူဝ်ႈပီ 2016 လိူၼ်ဢေႇပရႄႇ 6 ဝၼ်းၼၼ်ႉ လႆႈတႄႉ ပၼ် တေႃႇဢွင်ႇသၢၼ်းၸုၵျီႇ မႃးယဝ်ႉ။ မိူဝ်ႈ ပၢင်လိူၵ်ႈတင်ႈၵူႈထၢၼ်ႈ ပီ 2015 ၼၼ်ႉ ဢမျူဝ်းတႃးတီႇမူဝ်ႇၶရေႇၸီႇ ဢၽွႆႉၶျူၵ်ႉ ဢၼ်ပဵၼ် ႁင်း တေႃႇဢွင်ႇသၢၼ်းၸုၵျီႇၼၼ်ႉ လႆႈဢွင်ႇပႄႉၵမ်ႉၼမ်သေတႃႉ တွၼ်ႈတႃႇဢဝ်မၼ်းၼၢင်း တၢင်ႇပဵၼ် ၸွမ်ပွင်ၸိုင်ႈ ၼၼ်ႉ ၶေႃႈမၵ်းမၢႆၼႂ်း လၵ်းမိူင်းၸမ်ႉ မီးလွင်ႈႁႄႉႁၢမ်ႈဝႆႉယဝ်ႉ။[1]
ဢၼ်ပဵၼ် ပိူင်ယုၵ်းယၢင်ႇၾိင်ႈမိူင်း ၵဵဝ်ႇလူၺ်ႈ ၽူႈၵိူဝ်းၵုမ် ၸိုင်ႈမိူင်းၼၼ်ႉ မိူဝ်ႈပီ 2016 လိူၼ်ဢေႇပရႄႇ 1 ဝၼ်း တီႈ သၽႃးၸိူဝ်ႉၸၢတ်ႈၼၼ်ႉလႄႈသင်၊ မိူဝ်ႈ ပီ 2016 လိူၼ်ဢေႇပရႄႇ 5 ဝၼ်း တီႈ သၽႃးၵူၼ်းမိူင်း လႄႈသင် လႆႈမၵ်းမၼ်ႈမႃးသေ ဢေႇပရႄႇ (6) ဝၼ်းၼၼ်ႉ ၸွမ်ပွင်ၸိုင်ႈ ဢူးထိၼ်ႇၵျေႃႇ လႆႈလူင်းလၢႆးမိုဝ်း ပိုၼ်ၽၢဝ်ႇမႃးယဝ်ႉ။[1][2]
ပုၼ်ႈၽွၼ်း လႄႈ သုၼ်ႇႁဵတ်း[မႄးထတ်း | မႄးထတ်းငဝ်ႈငႃႇ]
တႃၶုၼ် ၽူႈၵိူဝ်းၵုမ် ၸိုင်ႈမိူင်းၼႆႉ မၼ်းၶႂ်ႈငၢႆးမိူၼ် တႃၶုၼ်ၸွမ်ၽွင်းလူင် ဢၼ်ၸၢင်းၵုမ်းၵမ် ၵၢၼ်ငၢၼ်းၼႂ်း ၸုမ်းလူင်ပွင်ၸိုင်ႈၼၼ်ႉသေ ပေႃးတီႈၼႂ်း ဢင်ႇၵႃႇၸႅၼ်ႇမိူင်းႁူမ်ႈတုမ်ၼၼ်ႉ ပေႃးၸွမ်ပွင်ၸိုင်ႈယဝ်ႉ မၼ်းဝႆႉတီႈ မၢႆ 2 ယဝ်ႉ။[3] ပဵၼ်တီႈၵွင်ႉသိုပ်ႇ ၼႂ်းၵႄႈ ၽၢႆႇဢုပ်ႉပိူင်ႇ လႄႈ ၽၢႆႇသၢင်ႈၾိင်ႈမိူင်းယဝ်ႉ။ ဢႃႇယုတႃၶုၼ်ၼႆႉ မိူၼ်ၵၼ်တင်း ဢႃႇယုတႃၶုၼ် ၸွမ်ပွင်ၸိုင်ႈယဝ်ႉ။[4]
ၾိင်ႈမိူင်းၵဵဝ်ႇလူၺ်ႈ ၽူႈၵိူဝ်းၵုမ် ၸိုင်ႈမိူင်း[မႄးထတ်း | မႄးထတ်းငဝ်ႈငႃႇ]
ၾိင်ႈမိူင်းၵဵဝ်ႇလူၺ်ႈ ၽူႈၵိူဝ်းၵုမ်ၸိုင်ႈမိူင်းၼႆႉ မိူဝ်ႈပီ 2016၊ လိူၼ်ဢေႇပရႄႇ 6 ဝၼ်းၼၼ်ႉ ၸွမ်ပွင်ၸိုင်ႈ ဢူးထိၼ်ႇၵျေႃႇ လူင်းလၢႆးမိုဝ်းသေ သၽႃးမိူင်းႁူမ်ႈတုမ် လႆႈမၵ်ႈမၼ်ႈမႃးယဝ်ႉ။
ၵၼ် (႑)[မႄးထတ်း | မႄးထတ်းငဝ်ႈငႃႇ]
ၸိုဝ်ႈလႄႈ ၶေႃႈပိုတ်ႇတီႈပွင်ႇ
႑။ ၾိင်ႈမိူင်းဢၼ်ၼႆႉ တေႁႂ်ႈလႆႈႁွင်ႉဝႃႈ ပဵၼ် ၾိင်ႈမိူင်း ၵဵဝ်ႇလူၺ်ႈ ၽူႈၵိူဝ်းၵုမ်ၸိုင်ႈမိူင်း ၼႆယဝ်ႉ။
႒။ ၶေႃးၵႂၢမ်းၸိူဝ်းဢၼ်ၶဝ်ႈပႃးဝႆႉ တီႈၼႂ်းၾိင်ႈမိူင်းဢၼ်ၼႆႉ တေႁႂ်ႈမၼ်းမီးတီႈပွင်ႇၸိူင်ႉၼႆယဝ်ႉ-
(ၵ) ၸိုင်ႈမိူင်းဢၼ်ဝႃႈၼႆႉ ၶႂ်ႈမၢႆထိုင်ဝႃႈ မိူင်းႁူမ်ႈတုမ် မိူင်းမျၢၼ်ႇမႃႇယဝ်ႉ။
(ၶ) ၽူႈၵိူဝ်းၵုမ်ဢၼ်ဝႃႈၼႆႉ ပဵၼ်ၵေႃႉဢၼ်ထုၵ်ႇပၼ်ပုၼ်ႈၽွၼ်း ၸွမ်းၼင်ႇ ၾိင်ႈမိူင်းဢၼ်ၼႆႉ ပဵၼ်တွၼ်ႈတႃႇ ႁဵတ်းသၢင်ႈ ၼင်ပႃးတီႈၼႂ်း ၵၼ်(႒) ၼၼ်ႉ ႁႂ်ႈပေႃးဢွင်ႇမၢၼ်ၼႆယဝ်ႉ။
ၵၼ်(႒)[မႄးထတ်း | မႄးထတ်းငဝ်ႈငႃႇ]
ၶေႃႈယိူင်းဢၢၼ်း
႓။ (ၵ) တွၼ်ႈတႃႇႁႂ်ႈပိူင် ပႃႇတီႇၸုင်ႇ တီႇမူဝ်ႇၶရေႇၸီႇ ႁုၼ်ႈမုၼ်းမႃး
(ၶ) တွၼ်ႈတႃႇ လွၵ်းၵၢတ်ႇပၢႆးမၢၵ်ႈမီး ႁႂ်ႈထၢင်ႇႁၢင်ႈမႃး၊ (င) တွၼ်ႈတႃႇၵေႃႇသၢင်ႈ မိူင်းႁူမ်ႈတုမ်ၾႅတ်ႇတရႄႇ၊ (ၸ) တွၼ်ႈတႃႇ လွင်ႈငမ်းယဵၼ်မိူင်းႁူမ်ႈတုမ် လႄႈ လွင်ႈႁုၼ်ႈမုၼ်းၶိုၼ်ႈယႂ်ႇ။
ၵၼ်(႓)[မႄးထတ်း | မႄးထတ်းငဝ်ႈငႃႇ]
လွင်ႈပၼ်ပုၼ်ႈၽွင်း
႔။ လုၵ်ႉတီႈ သၽႃးမိူင်းႁူမ်ႈတုမ်သေ လႆႈဢဝ် ပုၼ်ႈၽွၼ်း ၽူႈၵိူဝ်းၵုမ်ၸိုင်ႈမိူင်းၼႆႉ ပၼ်မႅင်ႇ တေႃႇဢွင်ႇသၢၼ်းၸုၵျီႇ ဢၼ်ပဵၼ် ၽူႈၼၢမ်း ဢမျူဝ်းတႃးတီႇမူဝ်ႇၶရေႇၸီႇ ဢၽွႆႉၶျူၵ်ႉ ဢၼ်လႆႈသဵင်ၵမ်ႉၼမ် မိူဝ် ပၢင်လိူၵ်ႈတင်ႈ ပႃႇတီႇၸုင်ႇတီႇမူဝ်ႇၶရေႇၸီႇ မိူဝ်ႈပီ 2015 ၼၼ်ႉယဝ်ႉ။
ၵၼ်(႕)[မႄးထတ်း | မႄးထတ်းငဝ်ႈငႃႇ]
ပုၼ်ႈၽွင်း၊ သုၼ်ႇႁဵတ်း လႄႈ သုၼ်ႇလႆႈ ႕။ ပုၼ်ႈၽွင်း၊ သုၼ်ႇႁဵတ်း လႄႈ သုၼ်ႇလႆႈ ၽူႈၵိူဝ်းၵုမ်ၸိုင်ႈမိူင်းၼႆႉ မီးၼင်ႇၽၢႆႇတႂ်ႈၼႆႉယဝ်ႉ- (ၵ) တေဢမ်ႇလႆႈ သၢၼ်ၶတ်း ၶေႃႈၶဝ်ႈပႃး တီႈၼႂ်းလၵ်းမိူင်းသေ တေလႆႈ တူၺ်းၽွၼ်းလီတွၼ်ႈတႃႇ ၵူၼ်းမိူင်းသေ တေလႆႈပၼ် တၢင်းၶႆႈၸႂ်ယဝ်ႉ။း (ၶ) ၵပ်းၵၢႆလူၺ်ႈ လွင်ႈတၢင်းၶႆႈၸႂ်၊ လွင်ႈႁဵတ်းသၢင်ႈၸိူဝ်းၼႆႉသေ တေလႆႈဢဝ်ပုၼ်ႈၽွၼ်းၸူး သၽႃးမိူင်းႁူမ်ႈတုမ်ယဝ်ႉ။ (င) ၽူႈၵိူဝ်းၵုမ်ၼႆႉ တွၼ်ႈတႃႇ ႁႂ်ႈၶေႃႈယိူင်းဢၢၼ်း ဢၼ်ပႃးၼႂ်းၾိင်ႈမိူင်းၼႆႉ ပေႃးတေဢွင်ႇမၢၼ်ယဝ်ႉတူဝ်ႈၼၼ်ႉ ၸၢင်ႈၵပ်းသိုပ်ႇႁဵတ်းၵၢၼ်လႆႈၸွမ်း ၸုမ်းလူင်ပွင်ၸိုင်ႈ၊ ႁွင်ႈၵၢၼ်၊ ၸုမ်းတၢင်ႇၸိူဝ်း၊ ၵူၼ်းၸိူဝ်းၶဝ်ႈပႃးၼႂ်း ၸုမ်းၸိူဝ်းၼၼ်ႉယဝ်ႉ။ (ၸ) ၽူႈၵိူဝ်းၵုမ်ၼႆႉ မီးသုၼ်ႇၸၢမ်ႇ ၸိူဝ်းပဵၼ် ငိုၼ်းလိူၼ်၊ ၸရိၵ်ႇ၊ ဢသွင်ႇဢယွင်ႇ လႄႈ သုၼ်ႇလႆႈၸိူဝ်ႈၼႆႉယဝ်ႉ။ (သ) ၸိူဝ်းပဵၼ် ငိုၼ်းလိူၼ်၊ ၸရိၵ်ႈ လႄႈ ဢသွင်ႇဢယွင်ႇ ၽူႈၵိူဝ်းၵုမ်ၼႆႉ တေလႆႈၸႅၵ်ႇသေမၵ်းမၼ်ႈဝႆႉတီႈၼႂ်း ၾိင်ႈမိူင်း ၵဵဝ်ႇလူၺ်ႈ ငိုၼ်းတွင်း မိူင်းႁူမ်ႈတုမ်ယဝ်ႉ။
ၵၼ်(႕)[မႄးထတ်း | မႄးထတ်းငဝ်ႈငႃႇ]
ၵူႈလွင်ႈလွင်ႈ ႖။ ဢႃႇယုသၢၵ်ႈတၢၼ်း ၽူႈၵိူဝ်းၵုမ်ၼႆႉ ပဵၼ်ၼင်ႇတင်း ဢႃႇယုသၢၵ်ႈတၢၼ်း ၸဝ်ႈၸွမ်ၸိုင်ႈယဝ်ႉ။ ႗။ ၾိင်ႈမိူင်းဢၼ်ၼႆႉ မၼ်းပဵၼ်တွၼ်ႈတႃႇ ၼႂ်းၶၢဝ်းယၢမ်း ဢႃႇယုသၢၵ်ႈတၢၼ်း ၸဝ်ႈၸွမ်ၸိုင်ႈ ဢၼ်ႁၢပ်ႇၵၢၼ် ၽွင်း ဢႃႇယုသၢၵ်ႈတၢၼ်း သၽႃးမိူင်းႁူမ်ႈတုမ် ပွၵ်ႈၵမ်းသွင်ၼၼ်ႉၵူၺ်း။ ႘။ သၽႃးမိူင်းႁူမ်ႈတုမ်ၼႆႉ ၵဵဝ်ႇလူၺ်ႈ လွင်ႈမၢၵ်းမၢႆ ဢၼ်ပႃးၼႂ်း ၾိင်ႈမိူင်းၼႆႉသေ ၸၢင်ႈႁဵတ်းဢွၵ်ႇ ပိူင်ၵႅမ်းၾိင်ႈမိူင်း လႆႈယူႇယဝ်ႉ။[5]
သဵၼ်ႈမၢႆ ၽူႈၵိူဝ်းၵုမ်ၸိုင်ႈမိူင်း[မႄးထတ်း | မႄးထတ်းငဝ်ႈငႃႇ]
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ 1.0 1.1 Aung San Suu Kyi to become 'State Counsellor' of Myanmar. ABC News.
- ↑ "Aung San Suu Kyi becomes Myanmar state counselor: spokesman"၊ 6 April 2016။ ၶိုၼ်းမႄးၵူတ်ႇထတ်းဝႆႉယဝ်ႉမိူဝ်ႈ - 6 April 2016။။
- ↑ NLD lead government protocol list | LinkedIn
- ↑ Myanmar MPs approve Suu Kyi as ‘advisor to state'. Anadolu Agency.
- ↑ နိုင်ငံတော်၏ အတိုင်ပင်ခံပုဂ္ဂိုလ်ဆိုင်ရာဥပဒေ. မြန်မာဥပဒေ သတင်းအချက်အလက်စနစ်၊ ပြည်ထောင်စုရှေ့နေချုပ်ရုံး.


text:
ၶွမ်ႊမတီႊ ၸတ်းပွင်ႁူင်းႁဵၼ်းပရႁိတ ဢဵၼ်ႁႅင်းမႂ်ႇ ၸႄႈဝဵင်းႁူဝ်ပူင်း ႁူပ်ႉတၢင်းယၢပ်ႇ တႃႇလဵင်ႉၶဝ်ႈ၊ ၽၵ်း၊ ဢီႈယႃ တႃႇလုၵ်ႈဢွၼ်ႇႁဵၼ်း မွၵ်ႈ 400 ၵေႃႉ။
ယၢမ်းလဵဝ် ၽွင်းဝၢၼ်ႈမိူင်းသုၵ်ႉယုင်ႈၼႆႉ ၶၼ်ၶူဝ်းၵုၼ်ႇပုင်ႈၶိုၼ်ႈႁႅင်း ၵၢၼ်ပၢႆးမၢၵ်ႈမီးတူၵ်း ၵၢၼ် ငၢၼ်းဢမ်ႇပဵၼ်သေ ၸဝ်ႈတႃႇၼ ဢၼ်မႃးၵမ်ႉၸွႆႈထႅမ် တီႈႁူင်းႁဵၼ်းပရႁိတ ဢဵၼ်ႁႅင်းမႂ်ႇ တီႈဝၢၼ်ႈၽႃလၢႆး ၸႄႈဝဵင်းႁူဝ်ပူင်း ၸႄႈတွၼ်ႈတူၼ်ႈတီး ၸိုင်ႈတႆးပွတ်းၸၢၼ်း ထူပ်းတၢင်းယၢပ်ႇၽိုတ်ႇ ၊ ယၢမ်းလဵဝ် လုၵ်ႈႁဵၼ်းယၢပ်ႇၽိုတ်ႇလွင်ႈ ၶဝ်ႈၼမ်ႉတၢင်းၵိၼ်လႄႈ ယႃႈယႃ ၸိူဝ်းၼႆႉ။
ၸဝ်ႈၶူး ၶၼ်ႇတီႇၸႃႇရ ၽူႈၵွၼ်းႁူင်းႁဵၼ်းပရႁိတ ဢဵၼ်ႁႅင်းမႂ်ႇ လၢတ်ႈတီႈၽူႈတွႆႇႁွၵ်ႈဝႃႈ – “ယၢမ်းလဵဝ် ဢၼ်ႁဝ်းၸဝ်ႈၶဝ် ယၢပ်ႇၽိုတ်ႇႁႅင်းတႄႉ ပဵၼ်ၶဝ်ႈသၢၼ်၊ ၼမ်ႉမီႇၼမ်ႉမၼ်း ၸိူဝ်းၼႆႉ။ ယဝ်ႉၵေႃႈ ဢၼ်ယၢပ်ႇၽိုတ်ႇႁႅင်းထႅင်ႈတႄႉ လွင်ႈယႃႈယႃ ၸိူဝ်းၼႆႉ။ ၶဝ်ႈသၢၼ်တႄႉ မိူဝ်ႈပူၼ်ႉမႃး 2 လိူၼ် မီးၸဝ်ႈတႃႇၼ မႃးလူႇဝႆႉ ထူင်မၼ်း 100 တေၵုမ်ႇၵႂႃႇထႅင်ႈ ၼိုင်ႈလိူၼ်ၵူၺ်း။ ပေႃးလိူဝ်ၼၼ်ႉၵႂႃႇတႄႉ သင်ဝႃႈ ဢမ်ႇမီးၸဝ်ႈတႃႇၼ မႃးလူႇထႅင်ႈၼႆ တေၵိၼ်းၸႂ်လိူဝ်ႁႅင်းယဝ်ႉ”- ဝႃႈၼႆ။
ပီၼႆႉ ႁူင်းႁဵၼ်းပရႁိတ ဢဵၼ်ႁႅင်းမႂ်ႇ လုၵ်ႈႁဵၼ်းၼမ်လိူဝ်မႃးၵူႈပီ ၵမ်ႈၼမ် တေပဵၼ်လုၵ်ႈႁဵၼ်း ဢႃယု 12 ၶူပ်ႇလူင်းတႂ်ႈ ၼႆယဝ်ႉ။
“ပီၼႆႉ လုၵ်ႈႁဵၼ်းၼမ်လိူဝ်မႃးၵူႈပီ ယွၼ်ႉၵၢၼ်ဝၢၼ်ႈမိူင်း သုၵ်ႉယုင်ႈၵေႃႈ ပိူင်ၼိုင်ႈ။ ၵမ်ႈၼမ် တႄႇဢဝ် ဢႃယု 6 ၶူပ်ႇ ထိုင် 18 ပီ။ ၼႂ်းၼၼ်ႉ လုၵ်ႈဢၼ်ႇသႅၼ်းဢႃယု 12 ၶူပ်ႇလူင်းတႂ်ႈ မီးၼမ်။ တီႈႁူင်းႁဵၼ်းၼႆႉ တေမီးၸၼ်ႉငဝ်ႈထိုင် ၸၼ်ႉ 11 ”- ၸဝ်ႈၶူးၶၼ်ႇတီႇၸႃႇရ သိုပ်ႇလၢတ်ႈၼႄၼင်ႇၼႆ။
ႁူင်းႁဵၼ်းပရႁိတ ဢဵၼ်ႁႅင်းမႂ်ႇ ဝၢၼ်ႈၽႃလၢႆးၼႆ့ ပိုတ်ႇမႃးၸဵမ်မိူဝ်ႈ 2018 ။ မိူဝ်ႈလဵဝ် လုၵ်ႈဢွၼ်ႇ ၶဝ်ႁဵၼ်း မီးၸမ် 400 ၵေႃႉ။ ႁူင်းႁဵၼ်းၼႆႉ တင်ႈမႃး ပိူဝ်ႈတႃႇၸွႆႈလိူဝ် ပၢႆးပၺ်ႇၺႃႇ လုၵ်ႈဢွၼ်ႇတႆးလႄႈ ပေႃးပေႃႈ မႄႈပွင်ပဵၼ်လႆႈၵေႃႈ ၸိူဝ်းပဵၼ်လုၵ်ႈဢွၼ်ႇၵူၼ်းႁိူၼ်းၼၼ်ႉ – ၸွႆႈထႅမ်ပၼ်ပႃး ၶဝ်ႈသၢၼ် 3 ၶႂၢႆးလႄႈ ငိုၼ်း 1500,00 ပျႃးတေႃႇလုၵ်ႈႁဵၼ်းၼိုင်ႈၵေႃႉ ။
ပေႃးလုၵ်ႈဢွၼ်ႇၼၼ်ႉပဵၼ်ၸဝ်ႈသၢင်ႇၸိုင်- ပေႃႈမႄႈၸွႆႈထႅမ်တီႈႁူင်းႁဵၼ်း ၶဝ်ႈသၢၼ် 3 ၶႂၢႆး ငိုၼ်း 3 မိုၼ်ႇပျႃး။
ပေႃးဢဝ်လုၵ်ႈလၢင်းမႃးသူင်ႇႁဵၼ်း 3 ၵေႃႉၸိုင်ပေႃႈမႄႈ လႆႈၸွႆႈထႅမ်တႃႇ 2 ၵေႃႉၵူၺ်း၊ တႃႇ ၵေႃႉၼိုင်ႈ လႆႈႁဵၼ်းၾရီး ပေႃႈမႄႈဢမ်ႇတၢပ်ႈၸွႆႈၶဝ်ႈလႄႈငိုၼ်း တီႈႁူင်းႁဵၼ်း။ ပေႃးသူင်ႇလုၵ်ႈမႃးႁဵၼ်း 4 ၵေႃႉၵေႃႈ ပေႃႈမႄႈလႆႈၸွႆႈငိုၼ်းလႄႈၶဝ်ႈသၢၼ်တႃႇ 2 ၵေႃႉၵူၺ်း။ တႃႇ 2 ၵေႃႉတႄႉ ႁဵၼ်းၾရီး ၊ လွင်ႈၵိၼ်လွင်ႈႁဵၼ်း တၢင်းႁူင်းႁဵၼ်းၸွႆႈ ။ လုၵ်ႈႁဵၼ်း ၸိူဝ်းပေႃႈမႄႈ ဢမ်ႇပွင်ပဵၼ်လႆႈသေဢိတ်းၵေႃႈ ၶွမ်ႊမတီႊ ၸတ်းပွင်ႁူင်းႁဵၼ်းႁပ်ႉဝႆႉ တင်းၼမ်-လႆႈႁူႉၼင်ႇၼႆ။
လုၵ်ႈႁဵၼ်းဢွၼ်ႇၸိူဝ်းၼႆႉ ပဵၼ်ၵူၼ်း တၢင်းမိူင်းတႆး ပွတ်းႁွင်ႇ သီႇပေႃႉ၊ ၵျွၵ်ႉမႄး၊ ၼမ်ႉလၼ်ႈ၊ ၵေးသီး၊ မိူင်းၵိုင်၊ လွႆလႅမ်၊ လၢႆးၶႃႈ၊ ပၢင်လူင်၊ ႁူဝ်ပူင်း၊ မိူင်းပွၼ်၊ မိူင်းၼၢႆး ဢိၵ်ႈလၢႆလၢႆဝဵင်း မႃးပိုင်ႈႁူမ်ႈၽူၺ်းႁဵၼ်း လိၵ်ႈဝႆႉ။ ၼႂ်းၼၼ်ႉ လုၵ်ႈဢွၼ်ႇ မိူင်းတႆး ပွတ်းဢွၵ်ႇၶူဝ်း တင်း ထုင်ႉမၢဝ်း တႄႉ ဢမ်ႇပႆႇပႃး။


text:
ပလႄး၊ ၸႄႈဝဵင်း
ၸႄႈဝဵင်းပလႄး (မၢၼ်ႈ: ပုလဲမြို့နယ် ; ဢိင်းၵလဵတ်ႈ: Pale Township ; သဵင်ဢွၵ်ႇ [zɛ᷆ wéŋ palé]) ၼႆႉ ပဵၼ်ၸႄႈဝဵင်းဢၼ်ၼိုင်ႈ ဢၼ်မီးတီႈ ၸႄႈတွၼ်ႈယိၼ်းမႃႇပိၼ်ႇ၊ ၸႄႈတိူင်းၸႄႈၵႅင်း၊ မိူင်းမျၢၼ်ႇမႃႇၼၼ်ႉယဝ်ႉ။[2]
ပိုၼ်းပိုၼ်ႉတီႈ[မႄးထတ်း | မႄးထတ်းငဝ်ႈငႃႇ]
ၸႄႈဝဵင်းပလႄးၼႆႉ ၶဝ်ႈပႃးဝႆႉ တီႈၼႂ်းၼႃႈလိၼ်ပၢၼ်ႉၵျီႇသေ မိူဝ်ႈပၢၼ်ၶုၼ်မၢၼ်ႈၶဝ်ၼၼ်ႉ ပဵၼ်ဝၢၼ်ႈဢွၼ်ႇဝၢၼ်ႈၼိုင်ႈၵူၺ်း။ မိူဝ်ႈပီ 1885 ဝၢႆးသေ မိူင်းမၢၼ်ႈတင်းမိူင်း တူၵ်းတႂ်ႈမိုဝ်းဢင်းၵိတ်ႉၶဝ်ယဝ်ႉ ဢၼ်ပဵၼ် ၼႃးလိၼ် ပၢၼ်ႉၵျီႇၼၼ်ႉၵေႃႈ ၶဝ်ႈပႃးယဝ်ႉ။ ႁိုဝ် (9)ပီ ထိုင်မႃး 1894 ၼၼ်ႉ လႆႈၽွတ်ႈႁႅၼ်း ၸႄႈတွၼ်ႈၶၢင်တွင်းပွတ်းတႂ်ႈသေ ၽၢႆႇဢွၵ်ႇၼႆႉ မီး ၸႄႈဝဵင်းသႃးလိၼ်းၵျီး၊ ၽၢႆႇႁွင်ႇ မီး ၸႄႈဝဵင်းယိၼ်းမႃႇပိၼ်ႇ လႄႈ ၸႄႈဝဵင်းၵၼီႇ၊ ၽၢႆႇတူၵ်းၼႆႉ လႆႈမၵ်းမၼ်ႈပဵၼ် ၸႄႈတွၼ်ႈၶၢင်တွင်းပွတ်းတႂ်ႈယဝ်ႉ။ မိူဝ်ႈၽွင်းၼၼ်ႉ ဢေႇရိယႃႇတၢင်းၵႂၢင်ႈၼႆႉ မီး (485) လွၵ်းလၵ်းၵူၺ်း။ ဝၢႆးသေလႆႈ လွတ်ႈလႅဝ်းသဝ်းၶေႃယဝ်ႉ ပိုတ်ႇလုမ်းၶုၼ်ၽွင်းဝဵင်းသေ ႁဵတ်းသၢင်ႈလွင်ႈၽွင်းငမ်းမႃးယဝ်ႉ။ ၸွမ်းလူၺ်ႈ ၶေႃႈပူင် ထၢၼ်ၽွင်းလူင် ၵၢၼ်ၼႂ်းမိူင်း လႄႈ ၵၢၼ်သႃႇသၼႃႇ (ႁွင်ႈၵၢၼ်ၼၢမ်း ၵၢၼ်ၽွင်းငမ်းၵူႈလွင်ႈလွင်ႈ) ၼၼ်ႉသေ လႆႈမၵ်းမၼ်ႈပဵၼ် ၸႄႈဝဵင်းမႃးယဝ်ႉ။[3]
ဢွင်ႈတီႈလႄႈ တၢင်းၵႂၢင်ႈ[မႄးထတ်း | မႄးထတ်းငဝ်ႈငႃႇ]
ၸႄႈဝဵင်းပလႄးၼႆႉ မီးဝႆႉတီႈၼႂ်းၵႄႈ လွင်ႇၵျီႇတုတ်ႉဢွၵ်ႇ 94° 25' လႄႈ 94° 25'၊ တီႈၼႂ်းၵႄႈ လတ်ႉတီႇတုတ်ႉႁွင်ႇ 21° 18' လႄႈ 21° 48' ၼၼ်ႉယဝ်ႉ။ ၽၢႆႇဢွၵ်ႇၼႆႉ မီးဝႆႉ ၸႄႈဝဵင်းသႃးလိၼ်းၵျီး၊ ၽၢႆႇတူၵ်း မီးဝႆႉ ၸႄႈဝဵင်းၵၢၼ်ႉၵေႃး၊ ၽၢႆႇၸၢၼ်းမီးဝႆႉ ၸႄႈဝဵင်းမျႅင်ႇ လႄႈ ၽၢႆႇႁွင်ႇၼၼ်ႉ ဢိူမ်ႈၸပ်းၵၼ်ဝႆႉတင်း ၸႄႈဝဵင်းယိၼ်းမႃႇပိၼ်ႇယဝ်ႉ။ မီးဝႆႉတီႈ ၼႃႈသုင်ပၢင်ႇလၢႆႇ 454 ထတ်းယဝ်ႉ။ တၢင်းၵႂၢင်ႈတႄႉ မီးဝႆႉ 621.798 လွၵ်းလၵ်းသေ ပေႃးဢဝ် ဢေႇၵဝႃႈ တၢင်းၵႂၢင်ႈ မီး 392298 ဢေႇၵယဝ်ႉ။ တီႈ ၼႃႈဢွၵ်ႇ ၼႃးတူၵ်း ဢၼ်ပဵၼ်တီႈၵႂၢင်ႈသုတ်းၼႆႉ မီး 31 လၵ်းသေ ၼႃႈႁွင်ႇၼႃႈၸၢၼ်း ဢၼ်ပဵၼ်တီႈၵႂၢင်ႈသုတ်းၼႆႉ မီး 19 လၵ်းယဝ်ႉ။
ပိူင်ၽွတ်ႈႁႅၼ်း ပွၵ်ႉ လႄႈ ဝၢၼ်ႈ[မႄးထတ်း | မႄးထတ်းငဝ်ႈငႃႇ]
ပိူင်ၽွတ်ႈႁႅၼ်းဝႆႉ ဝဵင်း/ ပွၵ်ႉ/ ဝၢၼ်ႈတႄႉ ပွၵ်ႉမီး 2 ပွၵ်ႉ၊ ဢိူင်ႈမီး 59 ဢိူင်ႇ၊ ဝၢၼ်ႈမီး 188 ဝၢၼ်ႈယဝ်ႉ။ ၸွမ်းလူၺ်ႈ သဵၼ်ႈမၢႆႁူဝ်ႁိူၼ်း ပီ 2014 သေ ႁူဝ်ၼပ်ႉၵူၼ်း တီႈၸႄႈဝဵင်းပလႄးၼႆႉ တင်းသဵင်ႈ မီးယူႇ 144,006 ၵေႃႉသေ ၸၢႆး မီး 66,809 ၵေႃႉ၊ ယိင်း မီး 77,197 ၵေႃႉယဝ်ႉ။[1]
ၾိင်ႈၾႃႉ[မႄးထတ်း | မႄးထတ်းငဝ်ႈငႃႇ]
ၼိုင်ႈပီၼႆႉ ၽူၼ်မႃး မွၵ်ႈ 50 ဝၼ်းသေ တၢင်ႉၼမ်ႉၽူၼ်လႆႈ မွၵ်ႈ 40 ၼိဝ်ႉၼၼ်ႉယဝ်ႉ။
ယူင်ႉသၢင်ႈပိုၼ်ႉထၢၼ်[မႄးထတ်း | မႄးထတ်းငဝ်ႈငႃႇ]
တီႈၸႄႈဝဵင်းပလႄးၼႆႉ ႁူင်းႁဵၼ်းၸၼ်ႉသုင် ႁူမ်ႈ (ၶဝ်ႈပႃးႁူင်းႁဵၼ်းၽႄ) မီး 10 ႁူင်း၊ ႁူင်းႁဵၼ်းၸၼ်ႉၵၢင် (ၶဝ်ႈပႃးႁူင်းႁဵၼ်းၽႄ) 39 ႁူင်း၊ ႁူင်းႁဵၼ်းၸၼ်ႉငဝ်ႈ မီးယူႇ 126 ႁူင်းယဝ်ႉ။ ပေႃးဢဝ် ၵၼ်ပၢႆးယူႇလီဝႃႈ မီးဝႆႉ ႁူင်းယႃၸႄႈဝဵင်း 1 ႁူင်း၊ ႁူင်းယႃဢိူင်ႇ 1 ဢိူင်ႇ လႄႈ ႁွင်ႈပၢႆးယူႇလီဝၢၼ်ႈၼွၵ်ႈ ပိုတ်ႇဝႆႉ 6 ဢၼ်ယဝ်ႉ။ တီႈဝဵင်းပလႄးၼႆႉ မီးဝႆႉ ယေးငိုၼ်းပၢႆးမၢၵ်ႈမီးမျၢၼ်ႇမႃႇ ဢၼ်လဵဝ်ၵူၺ်း။ တီႈဝဵင်းပလႄးၼႆႉ ဢမ်ႇမီးသၢႆတၢင်းႁိူဝ်းမိၼ်၊ သၢႆတၢင်းၼမ်ႉ၊ တၢင်းရူတ်ႉလဵၼ်း။ သဵၼ်ႈတၢင်းရူတ်ႉၵႃးပိူင်လူင် တီႈ ဝဵင်းပလႄးၼႆႉ မီးၼင်ႇၽၢႆႇတႂ်ႈၼႆႉယဝ်ႉ။
ပၢႆးမၢၵ်ႈမီး လႄႈ ပၢႆးၽုၵ်ႇသွမ်ႈ[မႄးထတ်း | မႄးထတ်းငဝ်ႈငႃႇ]
ၸႄႈဝဵင်းပလႄးၼႆႉ မီးဝႆႉတီႈၼႂ်း ၸႄႈတွၼ်ႈယိၼ်းမႃႇပိၼ်ႇ၊ ၸႄႈတိူင်းၸႄႈၵႅင်းသေ ပဵၼ်ၸႄႈဝဵင်း ဢၼ်ပၢႆးမၢၵ်ႈမီးၶိုၼ်ႈယႂ်ႇ ဢၼ်ၼိုင်ႈသေဢမ်ႇၵႃး ယွၼ်ႉပိူဝ်ႈ မီးဝႆႉတီႈၼိူဝ် သဵၼ်ႈတၢင်းရူတ်ႉၵႃး မူင်ႇယႂႃႇ - ပလႄး - ၵၢၼ်ႉၵေႃးလႄႈ ပဵၼ်ဝဵင်း ဢၼ်သဵၼ်ႈတႃႈသၢႆတၢင်း ၶႅမ်ႉလီၼၼ်ႉယဝ်ႉ။
ၵူၼ်းမိူင်းပိုၼ်ႉတီႈ ၸိူဝ်းမီးတီႈၼႂ်း ၸႄႈဝဵင်းပလႄးၼႆႉ ဢွၼ်ၵၼ်ႁဵတ်းၵၢၼ်ၽုၵ်ႇသွမ်ႈ ပဵၼ်ပိူင်လူင်ယဝ်ႉ။ ႁူဝ်ၼပ်ႉၵူၼ်းႁဵတ်းၵၢၼ်ၽုၵ်ႇသွမ်ႈသေ ႁႃလဵင်ႉတွင်ႉၼႆႉ ပၢႆးၽုၵ်ႇသွမ်ႈ 46%၊ သိုဝ်ႉၶၢႆ - 4 %၊ ၽူႈႁၢပ်ႇၵၢၼ်လူင်ပွင်ၸိုင်ႈ - 3% သေ ၵၢၼ်ႁႃလဵင်ႉတွင်ႉတၢင်ႇၸိူဝ်း - 33% ၊ ၵူၼ်းၸွမ်းဝၼ်း မီး 14 % ယဝ်ႉ။
ၽၢႆၸိူဝ်းဢၼ်မီးဝႆႉတႄႉ မျွၵ်ႉယမႃး၊ ၽၢႆလႅင်းၶျွင်း၊ မျွၵ်ႉယမႃး (ယေႇၵူႇ) လႄႈ ၽၢႆၵၢၼ်ႉထွင်ႉ ၸိူဝ်းၼႆႉယဝ်ႉ။ ၵုၼ်ႇသိၼ်ဢၼ်ဢွၵ်ႇပိူင်လူင်ၼႆႉ ပဵၼ် ၵျုင်ႇ၊ ထူဝ်ႇလိူင်၊ ငႃး၊ မွၵ်ႇဝၢႆႇဝၼ်း၊ ၶဝ်ႈ သေ တၢင်ႇၶၢႆၸူး ဝဵင်းမူင်ႇယႂႃႇ လႄႈ ဝဵင်းပၶူၵ်ႉၵူႇ ၼမ်သေပိူၼ်ႈယဝ်ႉ။
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ 1.0 1.1 (မေႇ 2015) ၽိုၼ်လိၵ်ႈသဵၼ်ႈမၢႆႁူဝ်ႁိူၼ်း, ၽိုၼ်လိၵ်ႈ သဵၼ်ႈမၢႆႁူဝ်ႁိူၼ်း လႄႈ ႁူဝ်ၼပ်ႉၵူၼ်း ပီ 2014 သွႆ့-2. ၼေႇပျီႇတေႃႇ: ထၢၼ်ၽွင်းလူင် ၵၢၼ်ႁႅင်းငၢၼ်း၊ ၵၢၼ်ၵူတ်ႇထတ်း ၵူၼ်းၶဝ်ႈဢွၵ်ႇမိူင်း လႄႈ ၵၢၼ်ႁူဝ်ၼပ်ႉၵူၼ်းမိူင်း, 54.
- ↑ "Myanmar States/Divisions & Townships Overview Map" Myanmar Information Management Unit (MIMU)
- ↑ ယင်းမာပင်ခရိုင်၊ ပုလဲမြို့နယ်၏ ဒေသဆိုင်ရာအချက်အလက်. အထွေထွေ အုပ်ချုပ်ရေးဦးစီးဌာန. Retrieved on ၂၁ ဖေဖော်ဝါရီ ၂၀၁၈။


text:
လူင်ပွင်ၸိုင်ႈၶႄႇ ပိၵ်ႉဢိုတ်း Lockdown ႁၢမ်ႈၵူၼ်းမိူင်းမၢဝ်း ၶဝ်ႈဢွၵ်ႇၵၼ် ၵမ်းၼႆႉ ႁိုင်မႃးႁိမ်း 7 လိူၼ်၊ ၵူၼ်းဝၢၼ်ႈၵူၼ်ႈသူၼ် ဢမ်ႇၸၢင်ႈၵႂႃႇမႃး ႁႃၵိၼ်လဵင်ႉတွင်ႉလႄႈ မိူဝ်ႈၼႆႉၵူၼ်းဝၢၼ်ႈ ၸူဝ်းၵၼ်ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈမိူင်းၶႄႇထႅင်ႈ။
မိူဝ်ႈၼႆႉ ဝၼ်းတီႈ 5/11/2021 ပီႈၼွင်ႉမၢၼ်ႈဢၢႆႈလူင် ဢိူင်ႇၼွင်တဝ်း ၸႄႈဝဵင်းမိူင်းမၢဝ်း ၼႂ်းၼႃႈလိၼ်ၽွင်းငမ်း တူဝ်ၵဝ်ႇ တႂ်ႈၶူင်း/မိူင်းၶႄႇ ဢၼ်တေႃႇၼႃႈ တိတ်းၸပ်း တၢင်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇၼၼ်ႉ ႁူမ်ႈၵၼ်ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈမိူင်းၶႄႇ တုၵ်းယွၼ်း ႁႂ်ႈလူင်ပွင်ၸိုင်ႈ ၵႄႈလိတ်ႈပၼ်ႁႃ ယွၼ်ႉယၢပ်ႇၵိၼ်းၸႂ် ၽွင်းဢိုတ်းမိူင်းမႃး ၶၢဝ်းတၢင်း 7 လိူၼ်ၼႆႉ။
ၵူၼ်းမိူင်းမၢဝ်း ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ – “ၶဝ်ဢဝ်လွင်ႈတၢင်းဢၼ်ဝႃႈ တၢင်းပဵၼ်ၽႄႈလၢမ်းႁႅင်းၼႆသေ ပိၵ်ႉဢိုတ်း Lockdown မႃးၼႆႉ ၸမ် 7 လိူၼ်ယဝ်ႉၶႃႈ။ ၵၢၼ်ငၢၼ်းသင်ၵေႃႈ ဢမ်ႇလႆႈႁဵတ်း ၵႂႃႇမႃးလႂ်ၵေႃႈ ဢမ်ႇလႆႈ။ လွင်ႈၵိၼ်ယႅမ်ႉၵေႃႈ ယၢပ်ႇၽိုတ်ႇလိူဝ်ႁႅင်းမႃးတိၵ်း တိၵ်းယဝ်ႉၶႃႈ။ ၵွပ်ႈၼႆလႄႈ ႁဝ်းၶႃႈ ၵူၼ်းဝၢၼ်ႈ ၸင်ႇႁူမ်ႈၵၼ်သေ ဢွၵ်ႇမႃးၼႄၵၢင်ၸႂ်တေႃႇၶဝ်ၶႃႈဢေႃႈ”– ဝႃႈၼႆ။
ဢိင်ၼိူဝ် လွင်ႈၼႆႉသေ တႄႇဢဝ် ဝၼ်းတီႈ 2/11/2021 ၼႆႉမႃး ၵူၼ်းမိူင်းမၢဝ်း ဝၢၼ်ႈၼိုင်ႈယဝ်ႉ ဝၢၼ်ႈၼိုင်ႈ ပၼ်ႇပုတ်ႈ ဢွၵ်ႇၼႄၵၢင်ၸႂ် တေႃႇလူင်ပွင်ၸိုင်ႈၶႄႇ ထပ်းၵၼ်မႃးမီးၶၢဝ်းတၢင်း 4 ဝၼ်းယဝ်ႉ။ မိူဝ်ႈဝၼ်းတီႈ 2 ၼၼ်ႉ ပဵၼ်ၵူၼ်းဝၢၼ်ႈတူၼ်ႈႁူင်း၊ ဝၼ်းတီႈ 3 ၵူၼ်းဝၢၼ်ႈ ႁူဝ်မုၼ်ႇ၊ ဝၼ်းတီႈ 4 သမ်ႉ ၵူၼ်းဝၢၼ်ႈႁူဝ်ႁၢတ်ႇလႄႈ ဝၼ်းတီႈ 5 ၼႆႉ ပဵၼ်ၵူၼ်းမၢၼ်ႈဢၢႆႇလူင်။
မိူင်းၶႄႇ တႄႇပိၵ်ႉလႅၼ်လိၼ် မိူဝ်ႈပီ 2020 လိူၼ်မၢတ်ႉၶျ် ၊ ႁူဝ်ပီ 2021 ပိုတ်ႇ မိူင်းၵမ်းၼိုင်ႈ သေတႃႉ ယွၼ်ႉတၢင်းပဵၼ် ၶူဝ်ႊဝိတ်ႉၽႄႈလၢမ်းၶိုၼ်း ၵမ်းထူၼ်ႈသၢမ်ၼႆႉ ၵူၼ်းမိူင်းႁူမ်ႈတုမ် ၽႄႈၸပ်း လူႉယႂ်ႇ တၢႆၼမ် လႄႈ ၾၢႆႇတၢင်းမိူင်းၶႄႇ ပိၵ်ႈလႅၼ်လိၼ်ထႅင်ႈ၊ ၵူၼ်းမိူင်းမၢဝ်းၵေႃႈ ၸပ်းတၢင်းပဵၼ်လႄႈ ထုၵ်ႇပိၵ်ႉမိူင်းပႃး ႁိုင်မႃး ႁိုင်မႃး ႁိမ်း 7 လိူၼ်။ ၸိူဝ်းၼႆႉ တုမ်ႉယွၼ်ႈ ၵူၼ်းယူႇၸွမ်းလႅၼ်လိၼ် တၢင်းသွင်ၾင်ႇၸိုင်ႈမိူင်း၊ ၵႂႃႇမႃး ၵႃႉၶၢႆ ႁႃၵိၼ်လဵင်ႉတွင်ႉယၢပ်ႇ။


text:
ယေႇဢူး၊ ဝဵင်း
ဝဵင်းယေႇဢူး (မၢၼ်ႈ: ရေဦးမြို့ ; ဢိင်းၵလဵတ်ႈ: Ye-U ; သဵင်ဢွၵ်ႇ [Yae-U]) ၼႆႉ ပဵၼ်ဝဵင်းပၵ်းလုမ်း ၸႄႈဝဵင်းယေႇဢူး ဢၼ်မီးတီႈ ၸႄႈတွၼ်ႈၵၢၼ်ႉပလူႇ၊ ၸႄႈတိူင်းၸႄႈၵႅင်း၊ မိူင်းမျၢၼ်ႇမႃႇၼၼ်ႉယဝ်ႉ။
ပထဝီႇၼႃႈလိၼ်[မႄးထတ်း | မႄးထတ်းငဝ်ႈငႃႇ]
ၽၢႆႇဢွၵ်ႇ ဝဵင်းယေႇဢူးၼၼ်ႉ ဢိူမ်ႈၸပ်းၵၼ်ဝႆႉတင်း ၸႄႈဝဵင်းၶိၼ်ႇဢူး၊ ၽၢႆႇၸၢၼ်း ၸမ်ႉ ၸႄႈဝဵင်းတီႇပႄးယိၼ်း၊ ၽၢႆႇတူၵ်း ၸႄႈဝဵင်းမၢင်းၵၢင်း၊ ၽၢႆႇႁွင်ႇၸမ်ႉ ဢိူမ်ႈၸပ်းၵၼ်ဝႆႉတင်း ၸႄႈဝဵင်းတၸႄႇ ၸိူဝ်းၼႆႉယဝ်ႉ။ ၼႃႈဢွၵ်ႇၼႃႈတူၵ်း တၢင်းၵႂၢင်ႈ မီး (20) လၵ်း၊ ၼႃႈႁွင်ႇၼႃႈၸၢၼ်း တၢင်းၵႂၢင်ႈမီး (19) လၵ်းသေ မီးဝႆႉတီႈၼိူဝ်သုင် ၼႃႈၼမ်ႉပၢင်ႇလၢႆႇ (350) ထတ်းယဝ်ႉ။ ဢေႇရိယႃႇ လွၵ်းလၵ်း မီး (557.85) ဢေႇၵ လႄႈ ဢေႇရိႇယႃႇဢေႇၵ မီး (377027) ယဝ်ႉ။
ၾိင်ႈၾႃႉ[မႄးထတ်း | မႄးထတ်းငဝ်ႈငႃႇ]
ပဵၼ်ၾိင်ႈၾႃႉ ဢၼ်ႁႅင်ႈႁွင်သေ ၽူၼ်ဢေႇၼမ်ႉၶၢၼ်ၸႂ်ယဝ်ႉ။ တၢင်ႉၼမ်ႉၽူၼ်ဢၼ်မႃးတင်းပီၼႆႉ မီး (35.51) ၼိဝ်ႉယဝ်ႉ။
သဵၼ်ႈတႃႈသၢႆတၢင်း ၵၢၼ်တေႃႉသူင်ႇ[မႄးထတ်း | မႄးထတ်းငဝ်ႈငႃႇ]
ဝဵင်းယေႇဢူးၼႆႉ ၽၢႆႇၸၢၼ်းၼႆႉ မီးသဵၼ်ႈတၢင်းလူတ်ႉၵႃး ၸူးထိုင် ဝဵင်းမူင်ႇယႂႃႇ၊ ၽၢႆႇႁွင်ႇ ၸူး ဝဵင်းတၸႄႇ၊ ၽၢႆႇဢွၵ်ႇ ၸူး ဝဵင်းၶိၼ်ႇဢူး လႄႈ ဝဵင်းသူၺ်ႇပူဝ်ႇလႄႈ တွၼ်ႈတႃႇ သဵၼ်ႈတႃႈသၢႆတၢင်း တီႈၼႂ်းပိုၼ်ႉတီႈတႄႉ ပဵၼ် ဝဵင်းဢၼ်သဵၼ်ႈတႃႈသၢႆတၢင်း တူၵ်းၵၢင်လီယဝ်ႉ။ မီးသၢႆလူတ်ႉၵႃး ဢၼ် ၵူၼ်းမိူင်းၶဝ် ၶီႇၵႂႃႇမႃးလႆႈလႄႈ တွၼ်ႈတႃႇၵႂႃႇမႃး မိူင်းတႂ်ႈ မိူင်းၼိူဝ်ၵေႃႈ ပဵၼ်ဢၼ်ၵႂႃႇငၢႆႈမႃးငၢႆးယဝ်ႉ။ သၢႆလူတ်ႉ ၸိူဝ်းလဵၼ်ႈပၼ် ယေႇဢူး-မူင်ႇယႂႃႇ-တႃႈလိူဝ်ႇ၊ ယေႇဢူး-သူၺ်ႇပူဝ်ႇ-တႃႈလိူဝ်ႇ၊ ယေႇဢူး-တၸႄႇ-ၵျုၼ်းလႃႉ၊ ယေႇဢူး-တႃႈၵုင်ႈ ၸိူဝ်းၼႆႉၵေႃႈမီးဝႆႉယဝ်ႉ။ ဢၼ်ပဵၼ် သၢႆတၢင်းလူတ်ႉလဵၼ်း ၶၢဝ်းတၢင်းပွတ်း ဢၼ်လဵၼ်ႈပၼ် ၶိၼ်ႇဢူး-ယေႇဢူး-တိၼ်းတဵင်ႇယၢၼ်ႇ ၼၼ်ႉၵေႃႈ မီးဝႆႉယဝ်ႉ။
ပၢႆးပႆႇၺႃႇ[မႄးထတ်း | မႄးထတ်းငဝ်ႈငႃႇ]
တႄႇဢဝ် ပီ 2006 တေႃႇထိုင် ပီ 2011 (6) ပီထပ်းၵၼ် လႆႈ (သူးထိၼိုင်ႈ) တီႈ လွင်ႈတွပ်ႇလိၵ်ႈၸၼ်ႉသိုပ်း ၼႂ်းၵႃႈ ၸႄႈတိူင်းၸႄႈၵႅင်း
- ႁူင်းႁဵၼ်းၸၼ်ႉသုင် (3) ႁူင်း
- ႁူင်းႁဵၼ်းၸၼ်ႉသုင် (ၽႄ) (3) ႁူင်း၊ ႁူင်းႁဵၼ်းၸၼ်ႉသုင် (ၽၢၵ်ႈ) (1) ႁူင်း
- ႁူင်းႁဵၼ်းၸၼ်ႉၵၢင် (4) ႁူင်း
- ႁူင်းႁဵၼ်းၸၼ်ႉၵၢင် (ၽႄ) (8) ႁူင်း၊ ႁူင်းႁဵၼ်းၸၼ်ႉၵၢင် (1) ႁူင်း
- ႁူင်းႁဵၼ်းၸၼ်ႉငဝ်ႈ (112) ႁူင်း
- မူႇၵျူဝ်ႇ (1) ႁူင်း
- ပၢင်သွၼ်ပၢႆႇ ၵမ်ႉထွၵ်ႈပၢႆးပႆႇၺႃႇ (31) ႁူင်း
ပၢႆးယူႇလီ[မႄးထတ်း | မႄးထတ်းငဝ်ႈငႃႇ]
- ႁူင်းယႃၶဝ်ႈၵူႇ (100) (1) ႁူင်း
- ႁူင်းယႃၸႄႈတွၼ်ႈ ၶဝ်ႈၵူႇ (16) (1) ႁူင်း
- ႁွင်ႈယႃ ယႃႈယႃၼႂ်းမိူင်း (1) တီႈ
- ႁွင်ႈယႃဝၢၼ်ႈၼွၵ်ႈ (5) တီႈ
- ႁွင်ႈယႃဝၢၼ်ႈၼွၵ်ႈၽႄ (25) တီႈ
- ႁွင်ႈယႃ မႄႈ လႄႈ လုၵ်ႈဢွၼ်ႇ (1) တီႈ
- ႁွင်ႈယႃသုၼ်ႇတူဝ်လဵဝ် (12) တီႈ
ဢွင်ႈတီႈလီၶဝ်ၸႂ်[မႄးထတ်း | မႄးထတ်းငဝ်ႈငႃႇ]
ၵျွင်းၽြႃးၸိူဝ်းလိုဝ်းလင် တီႈၼႂ်း ၸႄႈဝဵင်းယေႇဢူးၼႆႉ ပဵၼ် ၵွင်းမူးၵဝ်ႇၵႄႇ ဢၼ်မီးတီႈ ဝၢၼ်ႈၽလၢၼ်ႇၵူင်ႇ ဢၼ်ပဵၼ် ၸႃႇတိတီႈၵိူတ်ႇ ၼၢၼ်းမတေႃႇမႄႇၼု၊ ၵျွၵ်းဢုတ်ႇ ၼၢၼ်းမတေႃႇမႄႇၼု ဢၼ်မီးတီႈ ဝၢၼ်ႈမျိၼ်းပွၵ်ႉၼၼ်ႉယဝ်ႉ။
ၵူၼ်းၸႃႇတိ ဢၼ်ၸိုဝ်ႈလိုဝ်းလင်[မႄးထတ်း | မႄးထတ်းငဝ်ႈငႃႇ]
- ၼၢၼ်းမတေႃႇမႄႇၼု
- မေႃတႅမ်ႈလိၵ်ႈ ထိၼ်ႇလိၼ်း
- မေႃတႅမ်ႈၽဵင်း တေႃႇတီႇဝေႇ


text:
မွင်ႇတေႃး၊ ဝဵင်း
ဝဵင်းမွင်ႇတေႃး (မၢၼ်ႈ: မောင်တောမြို့ ; ဢိင်းၵလဵတ်ႈ: Maungdaw) ၼႆႉ ပဵၼ်ဝဵင်းဢၼ်မီးတီႈ ၸႄႈမိူင်းရၶႅင်ႇ ဢၼ်မီးၽၢႆႇတူၵ်းသုတ်းသုတ်း မိူင်းမျၢၼ်ႇမႃႇၼၼ်ႉသေ ပဵၼ်ဝဵင်းလႅၼ်လိၼ်မိူင်း မိူင်းမျၢၼ်ႇမႃႇ လႄႈ မိူင်းပင်းၵလႃးတဵတ်ႉၼၼ်ႉယဝ်ႉ။ မီးဝႆႉတီႈ ၽင်ႇမႄႈၼမ်ႉၼၢတ်ႉ ၽၢႆႇဢွၵ်ႇယဝ်ႉ။ ပဵၼ်ဝဵင်းတႃႈၼမ်ႉ ဢၼ်လမ်ႇလွင်ႈ တွၼ်ႈတႃႇ ၵူတ်ႇထတ်း ၵူၼ်းၶဝ်ႈၵူၼ်းဢွၵ်ႇၼၼ်ႉယဝ်ႉ။ မိူဝ်ႈ သိုၵ်းၵမ်ႇၽႃႇပွၵ်ႈသွင်ၼၼ်ႉၵေႃႈ ပဵၼ်ဢွင်ႈတီႈ ဢၼ်လမ်ႇလွင်ႈမႃးယဝ်ႉ။
ပိုၼ်းၵႅပ်ႈ[မႄးထတ်း | မႄးထတ်းငဝ်ႈငႃႇ]
မိူဝ်ႈဢွၼ်တၢင်း မိူဝ်ႈပၢၼ်လူင်ပွင်ၸိုင်ႈ ဢင်းၵိတ်ႉၼၼ်ႉ ယွၼ်ႉဢဝ် ဢူးမွင်ႇတေႃး ပၼ်ၵၢၼ်ႁဵတ်းၶုၼ်ၽွင်းဝဵင်းသေ ၽွင်းငမ်းမႃးလႄႈ ၸင်ႇႁွင်ႉဝႃႈ ဝဵင်းမွင်ႇတေႃး ၼႆလႄႈသင်၊ ယွၼ်ႉပိူဝ်ႈတမ်းတပ်ႉမႃး တီႈမူင်ႇတေႃး တီႈႁိမ်း ႁွင်ႈတပ်ႉ ဢၼ်လႆၶဝ်ႈတီႈၼႂ်း ၼမ်ႉၼၢတ်ႉ ဢၼ်တူၵ်းၵၢင်ၵႅၼ်တွၼ်ႈတႃႇၵၢၼ်သိုၵ်းသေ ၵူၼ်းတင်းၼမ် ဢွၼ်ၵၼ်ထင်သဝ်းယူႇမႃးလႄႈ ၸင်ႇလုၵ်ႉတီႈ မူင်ႇတေႃးသေ ပဵၼ်မႃး မွင်ႇတေႃးၼႆၵေႃႈ ဝႃႈယဝ်ႉ။
မိူဝ်ႈသိုၵ်း ဢင်းၵိတ်ႉ-မၢၼ်ႈ ပွၵ်ႈၵမ်းၼိုင်ႈၼၼ်ႉ ယွၼ်ႉပိူဝ်ႈ ၶုၼ်သိုၵ်းမွင်ႇတေႃး ပၵ်းတပ်းမႃးလႄႈ လႆႈၸိုဝ်ႈဝႃႈ မွင်ႇတေႃးမႃးယဝ်ႉ။ ၼႃႈလိၼ်တၢင်းၵႂၢင်ႈဝဵင်းၼႆႉ မီးယူႇ 1.87 လၵ်းပၼ်ႇမူၼ်း (4.8 ပၼ်ႇမူၼ်း ၶီႇလူဝ်ႇမီႇတႃႇ)ယဝ်ႉ။[2] ႁူဝ်ၼပ်ႉၵူၼ်း တီႈၼိူဝ်ဝဵင်းၼႆႉ မီး 34024 ၵေႃႉသေ ႁူဝ်ၼပ်ႉၵူၼ်းတင်းၸႄႈဝဵင်းၼႆႉ မီးယူႇ 5.2 သႅၼ်ယဝ်ႉ။ ပဵၼ်ၸႄႈဝဵင်း ဢၼ်ႁူဝ်ၵူၼ်းသတ်ႉၼမ်သေ ပိူၼ်ႈၼႂ်း ၸႄႈမိူင်းရၶႅင်ႇသေ ၵမ်ႉၼမ်ႉ ပိင်ႇၵႃႇလီႇ ၶဝ် ယူႇသဝ်းဝႆႉယဝ်ႉ။ ပဵၼ်တီႈ ဢၼ်ႁူဝ်ၼပ်ႉၵူၼ်းတူဝ်းၶိုၼ်ႈသုင်ႈသေပိူၼ်ႈ တီႈၼႂ်း ၸႄႈမိူင်းရၶႅင်ႇၼႆႉယဝ်ႉ။ တွၼ်ႈတႃႇၼမ်ႉၸႂ်ႉတိုဝ်းၼႆႉ တီႈၽၢႆႇဢွၵ်ႇဝဵင်း ယၢၼ်သၢမ်လၵ်းၼၼ်ႉ မီးၽၢႆဢၼ်ဢိုတ်းၽၢႆႇလဵဝ်ဝႆႉၼၼ်ႉယဝ်ႉ။ [3]
ဝၢႆးသေလႆႈလွင်ႈလွတ်ႈလဵဝ်းသဝ်းၶေႃယဝ်ႉ ဝဵင်းမွင်းတေႃးၼႆႉ ၶဝ်ႈပႃးမႃးၼႂ်း ၸႄႈတွၼ်ႈၸိတ်ႉတူၺ်ႇသေ ထိုင် ပီ 1961 လိူၼ်ၵျူႇလၢႆႇ1 ဝၼ်းတေႃႇ ပီ 1964 ၼၼ်ႉ ၶဝ်ႈပႃးမႃးၼႂ်း ၸႄႈတွၼ်ႈလိၼ်ၶႅၼ်ႈမေႇယုၼၼ်ႉယဝ်ႉ။[2]
ဢွင်ႈတီႈ လႄႈ တၢင်းၵႂၢင်ႈၶႂၢင်[မႄးထတ်း | မႄးထတ်းငဝ်ႈငႃႇ]
ၸႄႈဝဵင်းမွင်ႇတေႃးၼႆႉ မီးဝႆႉ ၽၢႆႇတူၵ်း မိူင်းမျၢၼ်ႇမႃႇ သေ ပဵၼ်ဝဵင်းပၵ်းလုမ်း ၸႄႈတွၼ်ႈမွင်ႇတေႃး ၼၼ်ႉယဝ်ႉ။ ပဵၼ်ဝဵင်းလႅၼ်လိၼ်မိူင်း ဢၼ်ဢိူမ်ႈၸပ်းၵၼ်ဝႆႉတင်း မိူင်းပင်းၵလႃးတဵတ်ႉ တၢင်းယၢဝ်း မီး (168) လၵ်းယဝ်ႉ။ ၼမ်ႉၼၢတ်ႉ ဢၼ်လုၵ်ႉၽၢႆႇႁွင်ႇ လႆလူင်းၽၢႆႇၸၢၼ်းၼႆႉ ပဵၼ်ၼမ်ႉ ဢၼ်ၶႅၼ်ႈမိူင်းဝႆႉယဝ်ႉ။ မီးဝႆႉတီႈၼႂ်းၵႄႈ လွင်ႇၵျီႇတုတ်ႉဢွၵ်ႇ ၉၂ံ ၂၂'၀" တေႃႇ လတ်ႉတီႇတုတ်ႉႁွင်ႇ ၂ဝံ ၄၉' ၀" ယဝ်ႉ။ ဝဵင်းမွင်ႇတေႃးၼႆႉ ၽၢႆႇဢွၵ်ႇ မီးဝႆႉ ဝဵင်းပူးတီးတွင်ႇ၊ ၽၢႆႇၸၢၼ်း မီးဝႆႉ ဝဵင်းယတေႉတွင်ႇ လႄႈ ဢၢဝ်ႇပၢင်ႇလၢႆပင်းၵလႃး၊ ၽၢႆႇတူၵ်း မီးဝႆႉ ၼမ်ႉၼၢတ်ႉ လႄႈ မိူင်းပင်းၵလႃးတဵတ်ႉ၊ ၽၢႆႇႁွင်ႇ မီးဝႆႉ မိူင်းပင်းၵလႃးတဵတ်ႉၸိူဝ်းၼႆႉယဝ်ႉ။ တၢင်းၵႂၢင်ႈၶႂၢင်ဢေႇရိယႃႇ မီး (582.92) လွၵ်းလၵ်းယဝ်ႉ။ ၼႃႈဢွၵ်ႇၼႃႈတူၵ်း ၷႂၢင်ႈ (8.14) လၵ်းသေ ၼႃႈႁွင်ႇၼႃႈၸၢၼ်း တၢင်းယၢဝ်းမီး (72) လၵ်းယဝ်ႉ။ မိူဝ်ႈပီ 2018 ၼၼ်ႉ ႁူဝ်ၼပ်ႉၵူၼ်း မီးၸပ် သီႇသႅၼ်ယဝ်ႉ။ မီးဝႆႉတီႈၼႃႈသုင် ပၢင်ႇလၢႆႇ မွၵ်ႈ (10) ထတ်းၼၼ်ႉယဝ်ႉ။ တီႈဝဵင်းမွင်ႇတေႃး ၼႆႉ ၸိူဝ်းပဵၼ် ၵူၼ်းၶိူဝ်း ရၶႅင်ႇ၊ တၢႆးၼႅတ်ႉ၊ မျူဝ်ႇ၊ တႅတ်ႉ၊ မရႃႇမႃႇၵျီး၊ ၵမၢၼ်ႇ၊ ႁိၼ်ႇတူႇ၊ မၢၼ်ႈ၊ ၶျၢင်း၊ ပင်ႇၵႃႇလီႇ ၶဝ် ယူႇသဝ်းဝႆႉယဝ်ႉ။ [4] [5] [6]
ၾိင်ႈၾႃႉ[မႄးထတ်း | မႄးထတ်းငဝ်ႈငႃႇ]
ဝဵင်းမွင်ႇတေႃးၼႆႉ ယွၼ်ႉပဵၼ်တီႈၽင်ႇပၢင်ႇလၢႆႇလႄႈ မီးၾိင်ႈၾႃႉမုၼ်ႇသုၼ်းယဝ်ႉ။ မီးၾိင်ႈၾႃႉမႆႈႁွၼ်ႉမိုၵ်းယမ်းသေ လိူၼ်ဢၼ်မႆႈသုတ်းၼႆႉ ပဵၼ် လိူၼ်မေႇယဝ်ႉ လိူၼ်ဢၼ်ၵတ်းသုတ်းၼႆႉ ပဵၼ် လိူၼ်ၸၼ်ႇဝႃႇရီႇယဝ်ႉ။ တၢင်ႉၼမ်ႉၽူၼ် တႃႇၼိုင်ႈပီ ၼႆႉ တူၵ်း မွၵ်ႈ 173 ၼိဝ်ႉၼႆႉယဝ်ႉ။
သဵၼ်ႈတႃႈသၢႆတၢင်း[မႄးထတ်း | မႄးထတ်းငဝ်ႈငႃႇ]
- 1 သဵၼ်ႈတၢင်း မွင်ႇတေႃး-ပူးတီးတွင်ႇ
လုၵ်ႉဢဝ် ဝဵင်းမွင်ႇတေႃး တေႃႇ ဝဵင်းပူးတီးတွင်ႇ ယၢၼ်ၵႆ (16) လၵ်းသေ ၸၢင်ႈၵႂႃႇမႃးလႆႈၵူႈၶၢဝ်းယဝ်ႉ။ လုၵ်ႉဢဝ် ဝဵင်းပူးတီးတွင်ႇ တေႃႇ ဝဵင်းၸိတ်ႉတူၺ်ႇ ၼႆႉ ဢဝ် ႁိူဝ်းသၢင်းၽေႃး၊ ဢဝ်ႁိူၼ်းလႅၼ်ႈဝႆးၼိူဝ်ၼမ်ႉ ၸိူဝ်းၼႆႉ ၵႂႃႇမႃးလႆႈယဝ်ႉ။ ဝဵင်းမွင်ႇတေႃးလႄႈ ဝဵင်းၸိတ်ႉတူၺ်ႇၼႆႉ ၵႆယၢၼ် (96) လၵ်းယဝ်ႉ။
- 2 သဵၼ်ႈတၢင်း မွင်ႇတေႃး-ဢလႄႇတၢၼ်ႇၵျေႃႇ-ဢငူႇ
လုၵ်ႉဢဝ် မွင်ႇတေႃး တေႃႇ ဢလႄႇတၢၼ်ႇၵျေႃႇ မီး (12) လၵ်း (6) ၽႃႇလူင်ႇသေ ၸၢင်ႈၵႂႃႇမႃးလႆႈ ၵူႈၶၢဝ်းယဝ်ႉ။ လုၵ်ႉဢဝ် ဢလႄႇတၢၼ်ႇၵျေႃႇ တေႃႇ ဢငူႇမေႃႇ မီး (49) လၵ်း (2) ၽႃႇလူင်ႇသေ ပဵၼ်တၢင်းလိၼ်ယဝ်ႉ။ ဢငူႇမေႃႇၼႆႉ မီးဝႆႉတီႈပၢၵ်ႇ ၼမ်ႉမေႇယု တီႈၽင်ႇၽၢႆႇပုၼ်ႉ ဝဵင်းၸိတ်ႉတူၺ်ႇယဝ်ႉ။ လုၵ်ႉဢဝ် ၸိတ်ႉတူၺ်ႇ ၵႂႃႇ ဢငူႇမေႃႇၼႆႉ ၸၢင်ႈဢဝ် ႁိူဝ်းမေႃႇတေႃႇဢွၼ်ႇသေ ၵႂႃႇမႃးလႆႈယဝ်ႉ။
- 3 သဵၼ်ႈတၢင်း မွင်ႇတေႃး-ၵျဵင်ႇၶျွင်း-ဢွင်ႇသပျေႇ
လုၵ်ႉဢဝ် မွင်ႇတေႃး တေႃႇ ၵျဵင်ႇၶျွင်း မီး (20) လၵ်း (3) ၽႃႇလူင်ႇသေ ၵႂႃႇမႃးလႆႈၵူႈၶၢဝ်းယဝ်ႉ။ လုၵ်ႉဢဝ် ၵျဵင်ႇၶျွင်း တေႃႇ ဢွင်ႇသပျေႇ မီး (23) လၵ်း (5) ၽႃႇလူင်ႇသေ ပဵၼ်တၢင်းလိၼ်ယဝ်ႉ။
- 4 သဵၼ်ႈတၢင်း မွင်ႇတေႃး-ၵျဵင်ႇၶျွင်း-တွင်ႇပျူဝ်ႇ
လုၵ်ႉဢဝ် မွင်ႇတေႃး တေႃႇၵျဵင်ႇၶျွင်း၊ လုၵ်ႉဢဝ် ၵျဵင်ႇၶျွင်း တေႃႇ ဝဵင်းတွင်ႇပျူဝ်ႇလႅတ်ႉဝႄး ၼႆႉ မီး (20) လၵ်း (5) ၽႃႇလူင်ႇယဝ်ႉ။
သဵၼ်ႈတၢင်းပိူင်လူင် တီႈၼႂ်းဝဵင်းၼႆႉ ပဵၼ် သဵၼ်ႈတၢင်းလူင်(သဵၼ်ႈတၢင်းမိၼ်းပႃႇၵျီး)၊ သဵၼ်ႈတၢင်းဢူးဢူၵ်ႉတမ ၸိူဝ်းၼႆႉယဝ်ႉ။
ၶူဝ်းၵုၼ်ႇဢွၵ်ႇပိုၼ်ႉတီႈ လႄႈ ပၢႆးမၢၵ်ႈမီး[မႄးထတ်း | မႄးထတ်းငဝ်ႈငႃႇ]
ဝဵင်းမွင်ႇတေႃး ၼႆႉ ယွၼ်ႉပိူဝ်ႈပဵၼ်ဝဵင်း သၢပ်ႇလႅၼ်လိၼ်လႄႈ တင်း မိူင်းၽၢႆႇပုၼ်ႉသေၵေႃႈ မီးလွင်ႈ ၵႃႉၶၢႆၵၼ်သေ ပဵၼ်ဝဵင်းဢၼ်ၵူၼ်းၵိုၼ်းဝႆႉယဝ်ႉ။ ၵူၼ်းယူႇတီႈၸႄႈဝဵင်းၼႆႉ ႁဵတ်းၵၢၼ်ၽုၵ်ႇသွမ်ႈ၊ ၵၢၼ်ၵႃႉၶၢႆ၊ ၵၢၼ်ၺွပ်းပႃပၢင်ႇလၢႆႇ လႄႈ ၵၢၼ်လဵင်ႉၵုင်ႈၼမ်ႉၸဵမ်း ၼၼ်ႉယဝ်ႉ။ ၶူဝ်းၵုၼ်ႇဢွၵ်ႇပိုၼ်ႉတီႈတႄႉ ပႃ၊ ပႃၼဝ်ႈ၊ ပႃႁႅင်ႈ၊ ၶဝ်ႈ၊ မၢၵ်ႈမူင်ႈသီႇႁူင်ႇ၊ မၢၵ်ႈမူင်ႈ၊ မၢၵ်ႈတိုင်ႇယၢင်း၊ ယၢင်းရေႃႇပႃႇ၊ မၢၵ်ႇၽိတ်ႉ၊ မၢၵ်ႇၽိတ်ႉပွမ်ႈ၊ မႆႉသၵ်း၊ မႁေႃႇၵၼီႇ၊ မႆႉၵူႈမဵဝ်းမဵဝ်းယဝ်ႉ။ ၶူဝ်းၵုၼ်ဢၼ်ဢွၵ်ႇပိုၼ်ႉတီႈၼႆႉ ဢဝ်သူင်ႇၸူး မိူင်းႁိမ်းႁွမ်း မိူင်းပင်းၵလႃးတဵတ်ႉလႄႈ သူင်ႇၸူး မိူင်းမျၢၼ်ႇမႃႇပတ်ႉပိုၼ်ႉယူႇယဝ်ႉ။
ဢွင်ႈတီႈၸိုဝ်ႈလိုဝ်းလင်[မႄးထတ်း | မႄးထတ်းငဝ်ႈငႃႇ]
- ၽြႃးမႁႃႇၵျၢၼ်ႇ (ၵျွင်းမျူဝ်ႉမ)
- ၽြႃးၼၢၼ်းဢူး (ၵျွင်းမျူဝ်ႉမ)
- ၵွင်းမူးသူၺ်ႇၸီးၶူင်ႇမျူဝ်ႉဢူး
- ဢွင်ႈၵႃႉၶၢႆၵုၼ်ႇမွင်ႇတေႃး
- ၽင်ႇပၢင်ႇလၢႆႇဢလႄႇတၢၼ်ႇၵျေႃႇ
ပြင်ပလင့်များ[မႄးထတ်း | မႄးထတ်းငဝ်ႈငႃႇ]
- 20° 49' 0" North, 92° 22' 0" East Satellite map at Maplandia.com
- ႁၢင်ႈၽႅၼ်ႇလိၼ်ၵၢင်ႁၢဝ် ဝဵင်းမွင်ႇတေႃး
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ (မေႇ 2015) ၽိုၼ်လိၵ်ႈ သဵၼ်ႈမၢႆႁူဝ်ႁိူၼ်း, ၽိုၼ်လိၵ်ႈ သဵၼ်ႈမၢႆႁူဝ်ႁိူၼ်း လႄႈ ႁူဝ်ၼပ်ႉၵူၼ်း ပီ 2014 သွႆႉ-2. ၼေႇပျီႇတေႃႇ: ထၢၼ်ၽွင်းလူင် ၵၢၼ်ႁႅင်းငၢၼ်း၊ ၵၢၼ်ၵူတ်ႇထတ်း ၵူၼ်းၶဝ်ႈဢွၵ်ႇမိူင်း လႄႈ ၵၢၼ်ႁူဝ်ၼပ်ႉၵူၼ်းမိူင်း, 60.
- ↑ 2.0 2.1 (ဢွၵ်ႇထူဝ်ႇပႃႇ 2017) ၶေႃႈမုၼ်းၵဵဝ်ႇလူၺ်ႈပိုၼ်ႉတီႈ ၸႄႈဝဵင်းမွင်ႇတေႃး. ႁွင်ႈၵၢၼ်ၽွင်းငမ်းၵူႈလွင်ႈလွင်ႈ ၸႄႈဝဵင်းမွင်ႇတေႃး. Retrieved on 2018 ၵျူႇလၢႆႇ 29. Archived 2019-03-04 at the Wayback Machine.
- ↑ အောင်လှသိန်း၊ ရခိုင်ပြည်ရှိ မြို့များ ဖြစ်ပေါ်လာပုံ သမိုင်းအကျဉ်းနှင့် အထွေထွေမှတ်သားဖွယ်ရာများ
- ↑ မောင်ကောက်စံ - ရခိုင်ပြည်နယ်လူမှုစီးပွားပထဝီဝင် ၂၀၀၈
- ↑ စွယ်စုံကျမ်း အတွဲ (၉)
- ↑ ကြေးမုံသတင်းစာ


text:
ၼမ်ႉၶမ်း၊ ဝဵင်း
ဝဵင်းၼမ်ႉၶမ်း (IPA: [na᷇m kʰám]); (မၢၼ်ႈ: နမ့်ခမ်းမြို့), (ဢိင်းၵလဵတ်ႈ: Namkham), (သဵင်ဢွၵ်ႇ [Namkham]) ၼႆႉ မီးၼႂ်း ၸႄႈဝဵင်းၼမ်ႉၶမ်း၊ ၸႄႈတွၼ်ႈမူႇၸေႊ၊ ၸႄႈမိူင်းတႆး၊ မိူင်းမျၢၼ်ႇမႃႇ သေ ပဵၼ်ဝဵင်းပၵ်းလုမ်း ၸႄႈဝဵင်းၼမ်ႉၶမ်းယဝ်ႉ။
သၢႆပိုၼ်း[မႄးထတ်း | မႄးထတ်းငဝ်ႈငႃႇ]
ၼမ်ႉၶမ်းၼႆႉ တႄႇတင်ႈ ပဵၼ်ဝၢၼ်ႈ မိူဝ်ႈပီ ၵေႃးၸႃႇ (1107) ၼီႈ၊ ပီၶရိတ်ႉ (1745) တမ်ႈတီႈ ႁိမ်းၽင်ႇၼမ်ႉႁွၢင်ႈလီဢွၼ်ႇ ဢၼ်ၸိုဝ်ႈဝႃႈ ၼမ်ႉၶမ်းၽွင် ၼၼ်ႉလႄႈ ၵႃႈၵွၼ်ႇ တွၼ်းဢွၼ်ႁွင်ႉဝႃႈ ဝၢၼ်ႈၼမ်ႉၶမ်း (ၼမ်ႉၶမ်းၽွင်)သေ ၽိူဝ်ႇပဵၼ်ဝဵင်းမႃး ၸင်ႇၸိုဝ်ႈဝႃႈ ဝဵင်းၼမ်ႉၶမ်း ၼႆယဝ်ႉ။ ႁွင်ႈၼမ်ႉဢွၼ်ႇၼၼ်ႉ ယွၼ်ႈပိူဝ်ႈ မီးၶမ်းၽွင်သေ တႄႇၸဵမ်မိူဝ်ႈၵွၼ်ႇတေႃႇထိုင် ယၢမ်းလဵဝ် ၵူၼ်းသေးၶမ်းတိုၵ်ႉမီးယူႇလႄႈ ၸင်ႇႁွင်ႉဝႃႈ ႁွင်ႈၼမ်ႉၶမ်းၽွင်ၼႆယဝ်ႉ။ ၼမ်ႉၶမ်းၽွင်ၼႆႉ လုၵ်ႉၽၢႆႇၸၢၼ်း လတ်းၵၢင်ဝဵင်းသေ ၸင်ႇလႆၶဝ်ႈၵႂႃႇ ၼႂ်းၼမ်ႉမၢဝ်းလူင်ယူႇ။ တေလႆႈဝႃႈ ၼမ်ႉၶမ်းၽွင်ၼႆႉ ၽႃႇတတ်းၶႅၼ်ႈဢဝ် ဝဵင်းၼမ်ႉၶမ်း ပဵၼ်ၵႂႃႇသွင်တွၼ်ႈ ၽၢႆႇတႂ်ႈလႄႈၽၢႆႇၼိူဝ်ၼႆယူႇ။
ထိုင်မႃး ပီၵေႃးၸႃႇ (1139) ၼီႈ၊ ပီၶရိတ်ႉ (1776-77)ၼၼ်ႉ ၸင်ႇမႄးၶႂၢၵ်ႈ ဝၢၼ်ႈၼမ်ႉၶမ်း ႁဵတ်းပဵၼ် ဝဵင်းၼမ်ႉၶမ်းၵႂႃႇယဝ်ႉ။ ၵူၼ်းမိူင်း ၸင်ႇယုၵ်ႉဢဝ် ပူႇႁဵင်ပေႃႈသီး ၶိုၼ်ႈပဵၼ် ၵိၼ်မိူင်း (မဵဝ်ႉၸႃး) ၼမ်ႉၶမ်းၵႂႃႇယူႇ။ မႄႈပေႃႈသီးၶဝ်ၼႆႉ ႁိၵ်ႈၸိုဝ်ႈဝႃႈ ၼၢင်းၶႆႇပွၵ်ႇ ၊ ယွၼ်ႉပိူဝ်ႈဝႃႈ ပဵၼ်ၼၢင်းယိင်း ၽိဝ်ၶၢဝ်ႁၢင်ႈလီ မိူၼ်ၼင်ႇ ၶႆႇတူမ်ႈသုၵ်းသေ ပွၵ်ႇပိူၵ်ႇၶႆႇ ၼၼ်ႉလႄႈ ၸင်ႇႁိၵ်ႈၸိုဝ်ႈဝႃႈ ၼၢင်းၶႆႇပွၵ်ႇၼႆယဝ်ႉ။ ၵိၼ်မိူင်းလူင်ပေႃႈသီး ၸင်ႇဢဝ်တႆးၵေႃႉမၼ်း ဢၼ်ဝႃႈ ပေႃႈလဵၵ်းၼၼ်ႉ ၼုင်ႈၸၢင်း ပဵၼ်ရႁၢၼ်းသေ ၸင်ႇတေႁဵတ်းလူႇပၼ် ၵျွင်းလင်ၼိုင်ႈ၊ ၽွင်းမိူဝ်ႈၸဝ်ႉသေၼၼ်ႉ ထေႇရဝႃႇတ သႃႇသၼႃႇ မုၼ်ၶမ်းၽြႃးၵေႃႈ ၽႅဝ်ထိုင်ဝႆႉ ၼႂ်းဢိူင်ႇထုင်ႉမၢဝ်းယဝ်ႉလႄႈ ၼင်ႇႁိုဝ်သႃႇသၼႃႇ ပေႃးတေႁိူဝ်ႈႁိူင်း ပိူင်းသ်ႂၼၼ်ႉ ၵိၼ်မိူင်းလူင်ပေႃႈသီးလႄႈ မုၼ်ၸဝ်ႈပေႃႈလဵၵ်း ၸင်ႇၵေႃႇႁဵတ်း ႁုၼ်ႇႁၢင်ႈၽြႃးသူႇၼိုင်ႈ တၢင်းသုင် မီးမွၵ်ႈႁူၵ်းသွၵ်ႇ၊ ၽြႃးသူႇၼၼ်ႉ မႃးပဵၼ်ငဝ်ႈၵဝ်ႉ မူႇလၽြႃးၵေႃႇမိူင်း ဢၼ်ဢူမုၼ်ႁိူင်းယူႇ ၵျွင်းၽြႃးလူင် ၵၢင်ဝဵင်းၼမ်ႉၶမ်း ယၢမ်းလဵဝ်ၼႆႉယဝ်ႉ။
သိူဝ်ၽိူၵ်ႇလႄႈ ၼမ်ႉၶမ်း[မႄးထတ်း | မႄးထတ်းငဝ်ႈငႃႇ]
မိူဝ်ႈၵွၼ်ႇၵွၼ်ႇ တီႈဢိူင်ႇထုင်ႉမၢဝ်းၼႆႉ မီးသိူဝ်ၽိူၵ်ႇလူင် တူဝ်ၼိုင်ႈ ယူႇသဝ်းႁႃၵိၼ်ႁႃယႅမ်ႉဝႆႉယူႇ။ ယူႇမႃး ပီယၢဝ်းၶၢဝ်းႁိုင်သေ သိူဝ်ၽိူၵ်ႇလူင်ၵေႃႈ ၸင်ႇၵႂႃႇတၢႆတီႈ ႁူဝ်ၼႃး ပူႇယၢင်းထဝ်ႈ ၼၢႆးယၢင်းထဝ်ႈယဝ်ႉ။ ယွၼ်ႉပိူဝ်ႈ ၼမ်ႉၼဝ်ႈသိူဝ်ၼၼ်ႉလႄႈ ၼႃးၶႃသွင်ၵေႃႉ ပဵၼ်ဢၼ်ၶဝ်ႈပူင်းႁူင်းမၢၵ်ႈ လီၵူႈပီꧦ။ ဝၢႆးမႃး ၶႃသွင်ထဝ်ႈ ၸင်ႇၵႂႃႇႁၼ် သိူဝ်ၽိူၵ်ႇၼၼ်ႉတၢႆဝႆႉ ၵိုတ်းလုပ်ႇမၼ်းၵူၺ်း။ ပူႇယၢင်းၼၢႆးယၢင်းထဝ်ႈ ၸင်ႇဝႃႈ သင်ႁဝ်း ႁၼ်မိူဝ်ႈမႂ်းတေးတၢႆ တေလႆႈဢဝ်ၼိူဝ်ႉမႂ်းၶၢႆ တေလႆႈၵိၼ်ၼိူဝ်ႉမႂ်းယူႇ၊ သင်မႂ်းတၢႆၼဝ်ႈတူႇ ၵိုတ်းဝႆႉ ၼင်ႁႅင်ႈ တေလႆႈၶၢႆသေ ပဵၼ်ငိုၼ်းထႅင်ႈတိုၼ်းလၢင်းႁဝ်း၊ ယၢမ်းလဵဝ် ၵူၺ်းၵိုတ်း သဝ်းဝႆႉ လုပ်ႇလၢႆလၢႆ ဢမ်ႇၸၢင်ႈဢဝ်ၸႂ်ႉလ်ႂ လိူဝ်သေ ဢဝ်ႁဵတ်း တီႈမၵ်းမၢႆတွင်းသူႇယိူမ်ႈ ၼႆသေ ၸင်ႇတေ ဢဝ်ၽင်ဝႆႉလီလီ တီႈႁူဝ်တႄးၼႃးၶႃၼႆယဝ်ႉ။ ႁဵတ်းၼၼ်သေ ၶဝ်ၼႃးၶႃၵေႃႈ ၵွႆႈယူႇၵွႆႈလီလိူဝ်မႃးတိၵ်းꧦ ၶႃသွင်ထဝ်ႈ ယုမ်ႇယမ်ဝႃႈ ပဵၼ်လူၺ်ႈသိူဝ်ၽိူၵ်ႇ မႃးတၢႆၼႆလႄႈ ၸင်ႇၵႆႉၵႆႉၵႂႃႇဝႆႈသႃ တီႈၶုမ်ပႃႇႁဵဝ်ႈ သိူဝ်ၽိူၵ်ႇၼၼ်ႉယဝ် ၸဝ်ႈၼႃးတၢင်ႇၸိူဝ်းၵေႃႈ မႃးယိူင်ႈ ၶႃပူႇယႃႈလႄႈ ၶဝ်ႈၶဝ်ၸိူဝ်းၼၼ်ႉၵေႃႈ လႆႈႁၼ် ဢွၵ်ႇၼမ်မႃးၼႆယဝ်ႉ။ ဝၢႆးၼၼ်ႉ ပၢၼ်သိုပ်ႇပၢၼ် ၸင်ႇဢွၼ်ၵၼ် လုမ်းလႃးပႃႇႁဵဝ်ႈ သိူဝ်ၽိူၵ်ႇမႃးသေ ယၢမ်းလဵဝ် ၸင်ႇပဵၼ်မႃးၵွင်းမူး ၸဝ်ႈသိူဝ်ၽိူၵ်ႇယဝ်ႉ။ ဢွင်ႈတီႈ ၵွင်းမူးၸဝ်ႈသိူဝ်ၽိူၵ်ႇၼၼ်ႉ ယၢမ်းလဵဝ် မီးဝႆႉၽၢႆႇတူၵ်း ၵျွင်းၽြႃးလူင်ၵေႃႇမိူင်း ၵႆယၢၼ်မွၵ်ႈ (300) ထတ်းယူႇ။ ယွၼ်ႉပိူဝ်ႈ သိူဝ်တၢႆသေ တူႇၼဝ်ႈလၢၼ်ႈလႄႈ ၼမ်ႉၼဝ်ႈမၼ်း ထႅင်ႈပၼ်ၽုၼ်ႇၼႃး ငႂ်ႈလိၼ်လီၼႆယဝ်ႉ။ တေႃႇထိုင်ယၢမ်းလဵဝ် ဝဵင်းၼမ်ႉၶမ်းၼႆႉ သင်ဝႃႈ ၶုတ်းၼမ်ႉမေႃၼႆ ၵႆႉၵႆႉၶုတ်းၺႃးၼမ်ႉမေႃႇ ဢၼ်ဢွၵ်ႇဢၢႆသႅဝ်ၼမ်ႉတူႇၼဝ်ႈ သိူဝ်ၽိူၵ်ႇယူႇ။ ၼမ်ႉမေႃႇႁိူၼ်းတႂ်ႈ ႁိူၼ်းၼိူဝ် ၶႅၼ်ႈၵၼ် ၽႃႁူဝ်ႉၵူၺ်းသေတႃႉ မၢင်တီႈၼႆႉ မေႃႇၼိုင်ႈၵိၼ်လႆႈ မေႃႇၼိုင်ႈ မီးဢၢႆတူႇသေ ဢမ်ႇၵိၼ်လႆႈ။ ၵပ်းၵၢႆႇလူၺ်ႈ သိူဝ်ၽိူၵ်ႇၼႆႉသေ တီႈႁိမ်း ၵျွင်းၽြႃးလူင် ၵၢင်ဝဵင်းၼၼ်ႉ ယၢမ်းလဵဝ်လႆႈႁၼ် ႁဵတ်းဝႆႉႁၢင်ႈသိူဝ်ၽိူၵ်ႇတူဝ်ၼိုင်ႈ ဢိၵ်ႇလူၺ်ႈ ဝိမၼ်းသိူဝ်ၽိူၵ်ႇ လင်ၼိုင်ႈၶိုၵ်ႉၶိုၵ်ႉၶၢႆးၶၢႆးယူႇ။
ထိုင်မႃးပီၵေႃးၸႃႇ (1226) ပီၶရိတ်ႈ (1864) ပၢၼ်ၵိၼ်မိူင်း ၶုၼ်သၢင်ႇယီႈၼၼ်ႉ ၸင်ႇမႄးၵုမ်းၵေႃႇ ၽြႃးၵေႃႇမိူင်း ႁႂ်ႈသုင်ၶိုၼ်ႈၵဝ်ႈသွၵ်ႇသေ ႁွင်ႉဢဝ်မေႃမိုဝ်းၶႄႇ မႃးႁဵတ်းၵျွင်းမုင်းလိၼ်ၶေႃ၊ ၵင်ႈၽႃၵင်ႈပႅၼ်ႈ၊ သိူဝ်ႇၶႅပ်းမၢၵ်ႇႁိၼ်ယဝ်ႈ။ ဝၢႆးသေ ႁဵတ်ၵျွင်းၽြႃးလူင်ယဝ်ႉ ၸင်ႇမႄးမၵ်းမၢႆဝၢင်းၵျွင်းသေေၽုၵ်ႇဝႆႉတူၼ်ႈမႆႉၺွင်ႇ မႆႉႁုင်းယဝ်ႉ။ ပွႆးၵျွင်းၽြႃးလူင်ၵေႃႇမိူင်းၼႆႉၵေႃႈ ႁဵတ်းၼိုင်ႈပီသွင်ပွၵ်ႈသေ ပဵၼ်မိူဝ်ႈလိူၼ် (11) လွင်ႈ (8)ၶမ်ႈလႄႈ လိူၼ်သီႇမူၼ်းယဝ်ႉ။ ပွႆးလိူၼ် (11) လွင်ႈ (8) ၶမ်ႈၼၼ်ႉ ႁွင်ႉဝႃႈ ပွႆးသၢဝ်းသၢမ် ၼႆယူႇ။
ပီၵေႃးၸႃႇ (1299) ၶရိတ်ႈ (1937) ပွႆးၸႃးလူင်လုင်းၽယီႈ မၢၼ်ႈဝဵင်း ဢၼ်ယူႇတီႈ မၢၼ်ႈမေႃႇၼၼ်ႉ ၸင်ႇၵႂႃႇၸၢင်ႈ မေႃမိုဝ်းမၢၼ်ႈ ဢူႈတၢၼ်ႇၶႄး မႃးမႄးၵုမ်းၵေႃႇ ၽြႃးလူင် ႁႂ်ႈသုင်ၶိုၼ်ႈ (12)သွၵ်ႇသေဢမ်ႇၵႃး ၵျွင်းၽြႃးလူင်ၵေႃႈ ၶိုၼ်းမႄးၵုမ်းၵေႃႇ ႁဵတ်းပဵၼ်ၵျွင်းပျႃႉသၢတ်ႈ လၢႆလၢႆႁၢၼ်ႉယဝ်ႉ။
ထိုင်မႃး ပီၵေႃးၸႃႇ (1304-05) ပီၶရိတ်ႉ (1942) ၽွင်းသိုၵ်းၵမ်ႇၽႃႇပွၵ်ႈသွင်ၼၼ်ႉ ၵျပၢၼ်ႇၶဝ် မႃးသိမ်းဝဵင်းၼမ်ႉၶမ်းဝႆႉသေ သိုၵ်းမႁႃႇမဵတ်ႉ (သိုၵ်းဢမေႇရိၵၢၼ်ႇ) ၶဝ် လုၵ်ႉဢိၼ်ႇတိယ ၶီႇႁိူဝ်းမိၼ် မႃးလူင်းမၢၼ်ႈမေႃႇ၊ လုၵ်ႉမၢၼ်ႈမေႃႇ ၶီႇသိုၵ်းမႃး ၼမ်ႉၶမ်း၊ ႁိူဝ်းမိၼ်မႁႃႇမဵတ်ႉၶဝ်ၵေႃႈ ဢဝ်မၢၵ်ႇပွမ်းလူင် မႃးပွႆႇသႂ်ႇ ၼႂ်းဝဵင်းၼမ်ႉၶမ်း သမ်ႉပေႃး ယွၼ်ႈလူင်ၵႂႃႇသဵင်ႈ။ မၢၵ်ႇပွမ်းႁိူဝ်းမိၼ် လုၵ်ႈၼိုင်ႈ မႃးတူၵ်းတႅၵ်ႇသႂ်ႇ ၼိူဝ်ၵျွင်းၽြႃးလူင် ၵၢင်ဝဵင်းၼမ်ႉၶမ်းၼၼ်ႉသေ ၵျွင်းၽြႃးလူင် ပုတ်းပင်းလူႉလႅဝ်ၵႂႃႇသဵင်ႈယဝ်ႉ။ မၢၵ်ႇပွမ်းႁိူဝ်းမိၼ်လူင် ႁႅင်းယႂ်ႇၼႃႇလႄႈ ၵျွင်းလူင်တင်းလင် လူႉလႅဝ်ၵႂႃႇသေတႃႉ ဢၼ်လီဢၢမ်းတႄႉ ႁုၼ်ႇႁၢင်ႈၽြႃးလူင် ဢၼ်မီးယူႇတီႈ ၵၢင်ဝဵင်းၼၼ်ႉ ဢမ်ႇလူႉလႅဝ်သေဢိတ်းသေ ၵိုတ်းဝႆႉယူႇတုၵ်းသုၵ်း ၼႂ်းၵႄႈၵျွင်းလႅဝ်ၼၼ်ႉယူႇ။
ၶိူဝ်းၵူၼ်းလႄႈ ၽႃႇသႃႇၵိူဝ်းယမ်[မႄးထတ်း | မႄးထတ်းငဝ်ႈငႃႇ]
လၢႆးပၵ်းသဝ်းဢွင်ႈတီႈဝဵင်း[မႄးထတ်း | မႄးထတ်းငဝ်ႈငႃႇ]
ဝဵင်းၼမ်ႉၶမ်းၼႆႉ မီးဝႆႉ ၽၢႆႇတူၵ်း ဝဵင်းမူႇၸႄႈ တီႈဢၼ်ၵႆယၢၼ် 19 လၵ်း၊ မီးၽၢႆႇၸၢၼ်း ၼမ်ႉမၢဝ်းယဝ်ႉ။ ၽၢႆႇႁွင်ႇဝဵင်းၼမ်ႉၶမ်းၼၼ်ႉ မီးဝႆႉ ၶူဝ်ၽႅၼ်ၼမ်ႉမၢဝ်း ဢၼ်ၵဝ်ႇလင်ၼိုင်ႈ ဢၼ်မႂ်ႇထႅင်ႈလင်ၼိုင်ႈသေ တၢင်းၵႃး ၶၢမ်ႈၶူဝ်ၵႂႃႇႁွတ်ႈထိုင်လႆႈ မၢၼ်ႈဝဵင်းလူင် ဢၼ်ၵႆယၢၼ် 5 လၵ်းၼၼ်ႉယဝ်ႉ။ လုၵ်ႉမၢၼ်ႈဝဵင်းလူင်သေ ၶူၼ်တၢင်းၵႃႈ ႁွတ်ႈထိုင်လႆႈ မၢၼ်ႈမေႃႇယဝ်ႉ။ ၵူၺ်းၵႃႈ ပဵၼ်တၢင်းႁိၼ်တၢင်းသၢႆးၵူၺ်း။ လိူဝ်သေၼၼ်ႉ လုၵ်ႉၼမ်ႉၶမ်းသေ မီးတၢင်းထႅင်ႈသဵၼ်ႈၼိုင်ႈ ၵႂႃႇႁွတ်ႈထိုင်လႆႈ ၼမ်ႉၽၵ်းၵႃသေ ၶိုၼ်းၵႂႃႇပွင်ႇ သဵၼ်ႈတၢင်းလူင် မူႇၸႄႈ ဝဵင်းလိူဝ်ႇယဝ်ႉ။ လုၵ်ႉၼမ်ႉၶမ်း ၵႂႃႇသဵၼ်ႈတၢင်း မိူင်းဝီး၊ ၼမ်ႉႁႆး ၼမ်ႉတူႈသေ ႁွတ်ႈထိုင်လႆႈ သီႇပေႃႉယူႇ၊ ၵူၺ်းၵႃႈ ပဵၼ်တၢင်းလိၼ်တၢင်းသၢႆးၵူၺ်းၼင်ႇၵဝ်ႇ။
ပၢႆးမၢၵ်ႈမီးလႄႈၶူဝ်းၵုၼ်ႇၵႃႉၶၢႆ[မႄးထတ်း | မႄးထတ်းငဝ်ႈငႃႇ]
ပိူင်ယႂ်ႇမၼ်းတေႉ ႁဵတ်းၵၢၼ်ႁႆႊၵၢၼ်ၼႃး လႄႈ ၵႃႉၶၢႆၵၢတ်ႇၼၼ်ႉယဝ်ႉ။ ၸႂ်ႉၶိူင်ႈၸၢၵ်ႈ ၶိုတ်းၵၢပ်ႈသေ ၽုၵ်ႇသွမ်းႁႆႊၼႃးသေ ပေႃးလႆႈၶဝ်ႈဢွၵ်ႇၼမ်မႃးၸိုင် တေႃႉၶဝ်ႈ ၶၢႆၼႂ်းမိူင်းၶႄႇၼၼ်ႉၶႃႈယဝ်ႉ။ ႁိမ်းႁွမ်းၼိူဝ်လွႆပႃႇထိူၼ်ႇၸိူဝ်းၼၼ်ႉသမ်ႉ ၽုၵ်ႈသူၼ်ယၢင်ႊတင်ႊ လႄႈ ၶဝ်ႈၽႃႉ ဝႆႉယူႇ။ ၸၢဝ်းၶိူဝ်းလွႆတေႉ ပိူင်လူင်မၼ်း ၽုၵ်ႈသူၼ်ၼဵင်ႈ ၼၼ်ႉယဝ်ႉ။ လိူဝ်သေၼၼ်ႉ ႁဵတ်းၵၢၼ် လၵ်ႉတေႃႈမႆႉ လႄႈ ၽဝ်ထၢၼ်ႇ သေလၵ်ႉၶဝ်ႈၶၢႆၼႂ်းမိူင်းၶႄႇၼၼ်ႉယူႇယဝ်ႉ။
ၵၼ်တေႃႉသူင်ႇလႄႈပၢႆးၵပ်းသိုပ်ႇ[မႄးထတ်း | မႄးထတ်းငဝ်ႈငႃႇ]
မီးၽၢႆႇတူၵ်း ဝဵင်းမူႇၸေႊ မွၵ်ႈ 19 လၵ်းလႄႈ ၽၢႆႇၸၢၼ်းၼမ်ႉမၢဝ်း။ ၽၢႆႇတၢင်းႁွင်ႇ ၶၢမ်ႈၼမ်ႉမၢဝ်း ၵႂႃႇသေ ႁွတ်ႈၽႅဝ် ဝဵင်းၼွင်တဝ်း ၸႄႈမိူင်းၶႄႇ။ ၽၢႆႇၸဵင်ႇႁွင်ႇ ဝၼ်းတူၵ်းၼၼ်ႉၵႆယၢၼ်ၵၼ်တင်း မၢၼ်ႈဝဵင်းလူင် ၸေႊမိူင်းၶၢင် မွၵ်ႈ 5 လၵ်း။ သမ်ႉတင်းမီးထႅင်ႈ တၢင်းလတ်း ၼမ်ႉၶမ်း-ၼမ်ႉၽၵ်းၵႃႊ ဝႆႉၵွၼ်ႇ။ သဵၼ်ႈတၢင်း ၼမ်ႉၶမ်း-မိူင်းဝီး-ၼမ်ႉႁႆး- ၼမ်ႉတူႈ - သီပေႃႉ ၼႆၵေႃႈၸႂ်ႉတိုဝ်း ၵႂႃႇမႃးလႆႈယူႇယဝ်ႉ။
ဢွင်ႈလီၶဝ်ႈၸႂ်တီႈၼႂ်းဝဵင်း[မႄးထတ်း | မႄးထတ်းငဝ်ႈငႃႇ]
ဢွင်ႈလီၶဝ်ႈၸႂ်ႁိမ်းႁွမ်းဝဵင်း[မႄးထတ်း | မႄးထတ်းငဝ်ႈငႃႇ]
တီႈၸိူဝ်းၸိုဝ်ႈသဵင်ယႂ်ႇ[မႄးထတ်း | မႄးထတ်းငဝ်ႈငႃႇ]
- ႁူင်းယႃလူင် ဝဵင်းၼမ်ႉၶမ်း (မိူဝ်ႈပၢၼ်ဢၢင်းၵိတ်းလႄႈ ပၢၼ်ပႃႇလီႇမၢၼ်ႇၼၼ်ႉ ပဵၼ်ႁူင်းယႃ သႃႇသၼႃႇဢမေႇရီးၵိူဝ်း။ႁူင်းယႃလူင် ဝဵင်းၼမ်ႉၶမ်းၼႆႉ ဢဝ်လုၵ်ႉမၢၵ်ႇႁိၼ်သေ ၵေႃႇႁဵတ်းဝႆႉ ႁၢင်ႊလီငၢမ်းတေႉတေႉယဝ်ႉ။)
- ၽြႃးလူင် ၵၢင်မိူင်း
- ၵွင်းမူးၸဝ်ႈသိူဝ်ၽိူၵ်ႇ
- ၽၢႆႇတူၵ်း ဝဵင်းၼမ်ႉၶမ်းၼၼ်ႉ မီးဝႆႉမေႃၼမ်ႉဢုၼ်ႇ ဢၼ်ပဵၼ်သၽႃႇဝ။
- ၽၢႆႇတူၵ်း ဝဵင်းၼမ်ႉၶမ်း မွၵ်ႈ 17 လၵ်းၼၼ်ႉ ဢဝ်ငိုၼ်းတိုၼ်းလၢင်းတီႈၶႄႇသေ ႁဵတ်းႁူင်းၵၢၼ် ၾႆးၾႃႉ သူၺ်ႇလီ (1) ဢၼ်ႁႅင်းၾႆးမီး 600 မႅၵ်ႇၵႃႇဝတ်ႈ ၼၼ်ႉယူႇ။
ၶိူဝ်းၵူၼ်း[မႄးထတ်း | မႄးထတ်းငဝ်ႈငႃႇ]
ဝဵင်းၼမ်ႉၶမ်းၼႆႉ ပိူင်လူင်မၼ်းပဵၼ် ၸၢဝ်းၶိူဝ်းတႆး ယူႇသဝ်းဝႆႉတင်းၼမ်ယူႇယဝ်ႉ။ သမ်ႉထႅင်ႈၸၢဝ်းၶိူဝ်းၶႄႇ ဢၼ်ၵိူတ်ႇၼႂ်းမိူင်းတႆးလႄႈ ၶႃႈႁၢပ်ႇၵၢၼ် ၶုၼ်မၢၼ်ႊ ဢၼ်လုၵ်ႉတီႈ မိူင်းမၢၼ်ႊမႃးယူႇသဝ်းၼႆၵေႃႈ မီးယူႇၵမ်ႈၽွင်ႈ။ ႁိမ်းႁွမ်း ၸိူဝ်းဢၼ်ပဵၼ်မၢၼ်ႈ မီးယူႇၼိူဝ်လွႆၼၼ်ႉတေႉ ၶၢင်လႄႈ ၸၢဝ်းၶိူဝ်းလွႆ ၵေႃႈယူႇသဝ်းယူႇ။
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ (မေ ၂၀၁၅) သန်းခေါင်စာရင်း အစီရင်ခံစာ, ၂၀၁၄ ခုနှစ် လူဦးရေနှင့် အိမ်ထောင်စု သန်းခေါင်စာရင်း အစီရင်ခံစာ အတွဲ-၂. နေပြည်တော်: လူဝင်မှုကြီးကြပ်ရေးနှင့် ပြည်သူ့အင်အား ဝန်ကြီးဌာန, ၆၆.


text:
ၶူးဝႃးဝုၼ်းၸုမ်ႉ ၺႃႇၼသံဝရ ယေႃးမုၼ်ႁွတ်ႈထိုင် ၸၼ်ႉၸွမ်တူင်ႇၵူၼ်းတႆး ဝဵင်းၵႃလီႉ မိူင်းတႆးပွတ်းၸၢၼ်းသေ တေသိုပ်ႇၶၢဝ်းတၢင်းထႅင်ႈ။
မိူဝ်ႈၼႆႉ ဝၼ်းတီႈ 27/10/2022 ယၢမ်းၵၢင်ၼႂ် ယေႃးမုၼ်ႁွတ်ႈထိုင် တီႈၸၼ်ႉၸွမ်တူင်ႇၵူၼ်းတႆး လွၺ်တႆးလီ ဝဵင်းၵႃလီႉသေ မဵတ်ႉတႃႇတြႃးပၼ်တၵ်ႉၵႃႇသတ်ႉထႃး ၸိူဝ်းမႃးပႂ်ႉ တုင်းႁပ်ႉထွမ်ႇ ၵိုၼ်းၶွၼ်ႈ။
မေႃသွၼ်ႁူင်းႁဵၼ်းၸိူဝ်ႉၸၢတ်ႈလွၺ်တႆးလီ ၵေႃႉၼိုင်ႈလၢတ်ႈတီးၽူႈတွႆႇႁွၵ်ႈဝႃႈ-“ၶူးဝႃးပေႃႈ တေသိုပ်ႇၶၢဝ်းတၢင်း လွႆလႅမ် ပၢင်လူင် ထႅင်ႈၼႆဢေႃႈ မိူဝ်ႈၼႆႉတေႉ ယေႃးမုၼ်မႃးတီႈၵေႃတႆးၼၼ်ႉၶႃႈဢေႃႈ “ဝႃႈၼႆ။
ၵူၼ်းဝဵင်းပၢင်လူင်ၵေႃႉၼိုင်ႈ လၢတ်ႈဝႃႈ ” ၸဝ်ႈၶူးဝႃးတေမႃးတၢင်းႁဝ်းၼႆႉၼႆၶႃႈဢေႃႈမိူဝ်ႈၼႆႉ ယဝ်ႉၵေႃႈ တေယေႃးမုၼ်ၵႂႃႇတၢင်းလၢႆးၶႃႈ မိူင်းၵိုင်ထႅင်ႈၼႆ ဢေႃႈ ၶႄးတေၵိင်းတီႈ လၢႆးၶႃႈၵူၺ်းႁိုဝ်ဢမ်ႇၸၢင်ႈဝႃႈၶႃႈ “ဝႃႈၼႆ။
ၶူးဝႃးဝုၼ်းၸုမ်ႉ ၺႃႇၼသံဝရ ယေႃးမုၼ်ပွင်သၢင်ႈၵၢၼ်သႃသၼႃ ၼႂ်းၸိုင်ႈတႆး ဝၢႆးလင်ဢွၵ်ႇဝႃႇသႃ
ငိၼ်းၶၢဝ်ႇဝႃႈ မိူဝ်ႈၼႆႉ ၶူးဝႃးၸဝ်ႈ တေယေႃးမုၼ်ၵႂႃႇတၢင်း မိူင်းၵိုင် လၢႆးၶႃႈ ပၢင်လူင် ဝႃႈၼႆ။


text:
တီႈမၢႆတွင်း ၸူဝ်ႈပၢၼ်
မိူဝ်ႈဝၼ်းထီႉ 06.09.2020 လႆႈမီးတိုဝ်ႉတၢင်းလႆႈ ၵႂႃႇဢွၵ်ႇေလႇ လဵပ်ႈႁဵၼ်းတူၺ်း လွင်ႈတၢင်းၶိုၼ်ႈယ်ႂႇတီႈ မိူင်းပိူၼ်ႈ တီႈမိူင်းထႆးႄလႈ လႆႈၵႂႃႇၶဝ်ႈႁူမ်ႈၸူမ်းႁပ်ႉတွၼ်ႈၸွမ်း ဝၼ်းႁပ်ႉၸုမ် မွၵ်ႇႁွမ် တီႈမိူင်းၵွၵ်ႇ ၸိုင်ႈထႆး။
မိူင်းထႆးၼႆႉ ေတလႆႈဝႃႈ ပဵၼ်မိူင်းဢၼ်ၶိုၼ်ႈယ်ႂႇဝႆႉယူႇယၢမ်းလဵဝ်မိူင်းၼိုင်ႈေသ ပဵၼ်တီႈဢွၵ်ႇေလႇၸၼ်ၸ်ႂၵူၼ်းၼွၵ်ႈမိူင်းၶဝ်ဝႆႉပႃးမိူင်းၼိုင်ႈၼႆ ေၵႃႈေတဢမ်ႇၽိတ်းၼင်ၵဝ်ႇ ၊ မိူင်းထႆးၼႆႉ ၵူၼ်းၵူႈတီႈတီႈ ၸိူဝ်းမႃးေလႇေၵႃႈမီး ၸိူဝ်းမႃးႁဵတ်းၵၢၼ်ေၵႃႈမီး ၸိူဝ်းမႃးၶိုၼ်ႈႁဵၼ်းေၵႃႈမီး ၸိူဝ်းမႃးႁႃလူင်းထုၼ်း ၵၢၼ်ၶွမ်ႇမၼီႇေၵႃႈမီး လႆႈဝႃႈမီးၵူႈ လွင်ႈလွင်ႈႄလႈ ေပႃးၶိုၼ်ႈယ်ႂႇလူင်ဝႆႉမိူင်းၼိုင်ႈယူႇ။
မိူင်းၸိုင်ႈထႆးၼႆႉ ေတဢွၼ်ၵၼ်ၸ်ႂႉတိုဝ်းလႆႈငိုၼ်းထႆးႄလႈ ငိုၼ်းဢေမႇရိၵၼ်ႇ ေတႃႇလႃႇလႆႈမိူၼ်ၵၼ်ယူႇ ၵမ်ႉပႃႇၼမ် လၢၼ်ႉၸိူဝ်းဢၼ်ပဵၼ် ၸိုဝ်ႈသဵင်ႈယ်ႂႇ ၸိူဝ်းပဵၼ်ၸိုဝ်ႈလိုၼ်းလင် ၽူႈၸိုဝ်ႈသဵင်ယ်ႂႇၶဝ်ၸိူဝ်းၵႆႉမႃးၼင် ၵိၼ်ၶဝ်ႈ ေၵႃႇၽီႇ ၸိူဝ်းၼၼ်ႉ ၶဝ်ေတတႅမ်ႈဝႆႉလိၵ်ႈပႃးဝႆႉၵမ်ႉ လဵဝ် ၸ်ႂႉတိုဝ်းယိပ်းငိုၼ်းေတႃႇလႃႇလႆႈၵူၺ်းၼႆပႃးထႅင်ႈယူႇ။
ေပႃးမႃးလဵပ်ႈႁဵၼ်းတူၺ်း ယွၼ်ႉသင်မိူင်းပိူၼ်ႈဢွၼ်ၵၼ်ၶိုၼ်ႈယ်ႂႇလႃႇၼႆၸိုင်ႈ ေပႃးလႆႈ ၶဝ်ႈလဵပ်ႈႁဵၼ်းတူၺ်း ၼ်ႂႈႁူင်းႁဵၼ်းၸၼ်ႉၸွမ်မိူင်းၼၼ်ႉေၵႃႈ ႁူႉလီယဝ်ႉ။ ႁူင်းႁဵၼ်းၸၼ်ႉၸွမ် (DPU DHURAKIJ PUNDIT UNIVERSITY) ၼႆႉ ပဵၼ်ႁူင်းႁဵၼ်းတီႈ ယိင်းမွၵ်ႇႁွမ် ယၢမ်ႈၶိုၼ်ႈႁဵၼ်းဢဝ်ၸုမ်ႈ ေသ လႆႈၵႂႃႇၶဝ်ႈႁူမ်ႈႁပ်ႉၸွမ်းမိူၼ်ၵၼ်ယူႇ။
မီးတီႈလွင်ႈၸၼ်ၸ်ႂ
ႁူင်းႁဵၼ်းၸၼ်ႉၸွမ် (DPU) ၼႆႉ ဢမ်ႇဝႃႈၵူၼ်းမိူင်းလုၵ်ႈႁဵၼ်း ၵူၼ်းထဝ်ႈၵူၼ်းၼုမ်ႇ ၶဝ်ႈလဵပ်ႈႁဵၼ်း ၶဝ်ႈၵႂႃႇဢွၵ်ႇႁႅင်းေၵႃႈလႆႈ ေပႃးထိုင်မႃး (16)မူင်းၵႂႃႊၼႆၸိုင်ႈ ေတလႆႈႁၼ်ၵူၼ်းထဝ်ႈၵူၼ်း ၼုမ်ႇ ၵူၼ်းၵူႈသဵၼ်းသဵၼ်း ၸိူဝ်းဢၼ်ပႃးၸ်ႂဢွၵ်ႇႁႅင်းၶဝ်ၸိူဝ်းၼၼ်ႉ ဢွၼ်ၵၼ်မႃးၵႃႈၸွမ်းၽဵင်းၵႂၢမ်း မၢင်ေၵႃႉသမ်ႉ ၶီႇလႅင် ၊ မၢင်ေၵႃႉသမ်ႉလႅတ်ႈပႆႇလဵၼ်ႈ ၊ မၢင်ေၵႃႉသမ်ႉမႃးလဵၼ်ႈႁႅင်းၸိမ်ႇ (Gym) ၊ မၢင်ေၵႃႉသမ်ႉမႃးၸၼ်ေၶႃႈမုၼ်းဢၼ်ၶဝ်လူဝ်ႇႁဵတ်းၵၢၼ်ႁိူၼ်းၶဝ် ၊ မၢင်ေၵႃႉသမ်ႉၶဝ်မႃးပဵၼ်ၸုမ်းေသ ဢွၼ်ၵၼ်မႃးၵဵပ်းယုၵ်ႉယႃႉ လိုမ်ႇလႆႇၼ်ႂးႁူင်းႁဵၼ်းပၼ် တွၼ်ႈတႃႇၵူၼ်းတၢင်းၼမ် ေတလႆႈဝႃႈၵူၼ်းၸိူဝ်း ၶဝ်ႈမႃးၼ်ႂးႁူင်းႁဵၼ်းၼႆႉ မီးၵၢၼ်ၽ်ႂမၼ်းမိူၼ်ၵၼ်ၵူႈေၵႃႉ။
ႁူင်းႁဵၼ်းၸၼ်ႉၸွမ် (DPU) ၼႆႉ ၸွမ်းၼင်ၵူၼ်းေၵႃႉဢၼ်ၵႂႃႇသူၼ်ႇၶႃႈလဵပ်ႈႁဵၼ်း မွၵ်ႇႁွမ် ၼၼ်ႉႄတႉ မၼ်းသပ်းလႅင်းလၢတ်ႈႄၼၵႂႃႇတီႈၶႃႈႄတႉဝႃႈ ႁူင်းႁဵၼ်းၸၼ်ႉၸွမ်လင်ၼႆႉ ၵမ်ႉပႃႇ ၼမ်မၼ်းေတၵဵဝ်ႇၶွင်ႇလွင်ႈပၢႆးမၢၵ်ႇမီးၵမ်ႉပႃႇၼမ်ၵူၺ်းၼႆယူႇ။ ယိင်းမွၵ်ႇႁွမ် ၼႆႉယၢမ်းလဵဝ်ၶိုၼ်ႈႁူင်းႁဵၼ်းၸၼ်ႉၸွမ်တီႈ (DPU) ၼႆႉေသ လႆႈဝႆႉၸုမ်ၽၢႆႇပၢႆးမၢၵ်ႇမီး (IBA - International Business Admination) တီႈႁူင်းႁဵၼ်းၸၼ်ႉၸွမ် (DPU) ၼႆႉဝႆႉယူႇ။
- သႅင်သိုၵ်း
- www.saisengserk.com


text:
ပတဵင်ႇ၊ ဝဵင်း
ဝဵင်းပတဵင်ႇ (မၢၼ်ႈ: ပုသိမ်မြို့ ; ဢိင်းၵလဵတ်ႈ: Pathein) ၼႆ့ ပဵၼ်ဝဵင်း ပၵ်းလုမ်း ၸႄႈဝဵင်းပတဵင်ႇ၊ ၸႄႈတွၼ်ႈပတဵင်ႇ၊ ၸႄႈတိူင်းဢေႇယႃႇဝတီႇ၊ မိူင်းမျၢၼ်ႇမႃႇသေ ပဵၼ် ဝဵင်းငဝ်ႈၸိုင်ႈ ၸႄႈတိူင်းဢေႇယႃႇဝတီႇယဝ်ႉ။ ႁူဝ်ၼမ်ၵူၼ်းယူႇသဝ်း မီးမွၵ်ႈ 300,000 ပၢႆသေ မီးဝႆႉၽၢႆတူၵ်း ဝဵင်းတႃႈၵုင်ႈ တၢင်းၵႆ 118 လၵ်းယဝ်ႉ။ မီးဝႆႉတီႈႁိမ်းၽင်ႇမႄႈၼမ်ႉငဝုၼ်ႇသေ ႁူမ်ႈဝႃႈမၼ်းၵႆႇၵၼ်တင်း ပၢၵ်ႇပၢင်ႇလၢႆႇ 75 လၵ်းသေတႃႉ ႁိူဝ်းသၢင်းၽေႃးလူင်လတ်းပၢင်ႇလၢႆႇ ၸၢင်ႈၶဝ်ႈမႃးလႄႈ လႆႈဝႃႈပဵၼ်ဝဵင်းသၢပ်ႇပၢင်ႇလၢႆ ဢၼ်တူၵ်းၼႂ်းဢၼ်ယႂ်ႇသေပိူၼ်ႈတီႈၼႂ်း မိူင်းမျႅၼ်ႇမႃႇၼႆႉယဝ်ႉ။[1]
ၵူၼ်းၶိူဝ်း လႄႈ ၽႃႇသႃႇၵိူဝ်ႈယမ်[မႄးထတ်း | မႄးထတ်းငဝ်ႈငႃႇ]
ဝဵင်းပတဵင်ႇၼႆႉ မိူဝ်ႈဢွၼ်တၢင်း ပဵၼ်ၼႃးလိၼ်မွၼ်းၶဝ် ပိူင်ႇမႃးသေတႃႉ ယၢမ်းလဵဝ်တႄႉ ၵူၼ်းၶိူဝ်းမွၼ်း ၶဝ် ယူႇသဝ်းဝႆႉ မီးဢိတ်းဢွတ်းသေ ၵမ်ႉၼမ် ပဵၼ်ၵူၼ်းၶိူဝ်းမၢၼ်ႈယဝ်ႉ။ လိူဝ်သေၼၼ်ႉဢမ်ႇၵႃး ၵူၼ်းၶိူဝ်းရၶႅင်ႇ လႄႈ ၵူၼ်းၶိူဝ်းယၢင်း ၶဝ်ၵေႃႈ ယူႇသဝ်းတင်းၼမ်သေ ၸိူဝ်းပဵၼ် ၵူၼ်းၶိူဝ်း ဢိၼ်းတီးယႃး၊ ၶႄႇ ၸိူဝ်းၼႆႉၵေႃႈ ယူႇသဝ်းဢိတ်းဢွတ်းယဝ်ႉ။ ႁူဝ်ၼပ်ႉၵူၼ်းၵမ်ႉၼမ် တီႈ ဝဵင်းပတဵင်ႇၼႆႉ ပဵၼ်ၸၢဝ်း ပုတ်ႉထၽႃႇသႃႇသေ ၵူၼ်းၶိူဝ်းယၢင်း ဢၼ်ပဵၼ် ၸၢဝ်းၶရိတ်ႉယၢၼ်ႇ ၵႅတ်ႉတလိတ်ႉ လႄႈ ၼိတ်ႉၶျိၼ်း ၵေႃႈ မီးတင်းၼမ်ယူႇယဝ်ႉ။ လိူဝ်သေၼၼ်ႉဢမ်ႇၵႃး ႁိၼ်ႇတူႇ လႄႈ မူႇသလိၼ်ႇ ၶဝ်ၵေႃႈ မီးဝႆႉယူႇဢိတ်းဢွတ်းယဝ်ႉ။
တီႈတင်ႈဝဵင်း[မႄးထတ်း | မႄးထတ်းငဝ်ႈငႃႇ]
ဝဵင်းပတဵင်ႇၼႆႉ တၢင်းၵႂၢင်ႈၶႂၢင် မီးမွၵ်ႈ 12 လွၵ်းလၵ်းၼႆႉယဝ်ႉ။ မီးဝႆႉတီႈၼႂ်းၵႄႈ လတ်ႉတီႇၵျုႁွင်ႇ 16 တီႇၵရီႇ 46 မိတ်ႉၼိတ်ႉ လႄႈ လွင်ႇၵျီႇၵျုဢွၵ်ႇ 94 တီႇၵရီႇ 43 မိတ်ႉၼိတ်ႉၼၼ်ႉယဝ်ႉ။ ဝဵင်းၼႆႉ မီးဝႆႉတီႈၼိူဝ် ၽင်ႇၼမ်ႉပတဵင်ႇ ၽၢႆႇဢွၵ်ႇ တင်း ၽၢႆႇတူၵ်းတင်းသွင်ၽၢႆႇသေ တီႈပွတ်းၽၢႆႇဢွၵ်ႇမႄႈၼမ်ႉၼၼ်ႉ မီးဝႆႉ လုမ်းလူင်ပွင်ၸိုင်ႈ လႄႈ ၵၢတ်ႇလူင် ၸိူဝ်းၼႆႉယဝ်ႉ။ ပွၵ်ႉၸိူဝ်းလိုဝ်းလင် တီႈဝဵင်ႈပတဵင်ႇၼႆႉ ဢတႄႇၵျီး၊ တလၢႆးၶျွင်း၊ ယူဝ်းတယႃးၵူင်း၊ မယၢၼ်းၶျူဝ်ႇၵူင်း၊ ဢတီးၸု ၸၵႂႃႇၸိူဝ်းၼႆႉယဝ်ႉ။ ဢၼ်ပဵၼ်သဵၼ်ႈတၢင်းလူင် တီႈဝဵင်းၼႆႉ ၶၢင်းၵၼ်ဝႆႉတင်း ၽင်ႇၼမ်ႉဝႆႉယဝ်ႉ။
ၵၢၼ်ငၢၼ်းၵုၼ်ႇသိၼ်ပၢႆးမၢၵ်ႈမီး[မႄးထတ်း | မႄးထတ်းငဝ်ႈငႃႇ]
ၸႄႈတိူင်းဢေႇယႃႇဝတီႇၼႆႉ ယွၼ်ႉပဵၼ်ယူင်ၶဝ်ႈလူင် မိူင်းမၢၼ်ႈလႄႈ ဝဵင်းပတဵင်ႇၼႆႉ ပဵၼ်ၵၢင်ၵႅၼ် တီႈဢိတ်ႇၶဝ်ႈ၊ တီႈတၢင်ႇသူင်ႇၶဝ်ႈယဝ်ႉ။ ယွၼ်ႉၼၼ်လႄႈ ၶူၵ်ႉၸၢၵ်ႈၶဝ်ႈ၊ ယူင်ႉသၢင်ႈတီႈသိမ်းၶဝ်ႈၸိူဝ်းၼႆႉ ၼမ်လိူင်ႇယဝ်ႉ။ ၶဝ်ႈသၢၼ်ၸိူဝ်ႈဢိတ်ႇယဝ်ႉၼၼ်ႉ ဢဝ်တေႃႉတင်း တၢင်းၼမ်ႉ၊ တၢင်းလိၼ်သေၵေႃႈ သူႇၸူး တႃႈၵုင်ႈ လႄႈ မိူင်းမၢၼ်ႈပတ်ႉပိုၼ်ႉယဝ်ႉ။ တႃႈၼမ်ႉပတဵင်ႇၼႆႉ ပဵၼ်တႃႈၼမ်ႉပိူင်လူင် တွၼ်ႈတႃႇၵုၼ်ႇၶဝ်ႈ ၵုၼ်ႇဢွၵ်ႇ တႃႇၸႄႈတိူင်းဢေႇယႃႇဝတီႇၼၼ်ႉယဝ်ႉ။ လိူဝ်သေၼၼ်ႉဢမ်ႇၵႃး တီႈဝဵင်းပတဵင်ႇၼႆႉ မီးႁူင်းၵၢၼ်ၸၢၵ်ႈၵႅဝ်ႈ ဢၼ်လူင်ပွင်ၸိုင်ႈပိူင်ႇသေ ႁဵတ်းဢွၵ်ႇ ၶူဝ်းၵႅဝ်ႈၵူႈမဵဝ်းမဵဝ်းသေၵေႃႈ ပိုၼ်ၽႄယဝ်ႉ။ ၸိူဝ်းပဵၼ်ၵၢၼ်ငၢၼ်းဢွၼ်ႇ ၵၢၼ်ငၢၼ်း ၸွင်ႈပတဵင်ႇ၊ ၵၢၼ်ငၢၼ်း ပႃၼဝ်ႈပႃႁႅင်ႈ၊ ၼမ်ႉပႃၸဵမ်းၸိူဝ်းၼႆႉသေဢမ်ႇၵႃး ၵၢၼ် ႁႃႇလဝႃႇ ၸိူဝ်းၼႆႉၵေႃႈ ႁုၼ်ႈမုၼ်ႈျဝ်ႉ။
ၵၢၼ်ၵပ်းသိုပ်ႇတေႃႉသူင်ႇ[မႄးထတ်း | မႄးထတ်းငဝ်ႈငႃႇ]
ယွၼ်ႉပဵၼ်ၵုၼ်ပၢၵ်ႇမႄႈၼမ်ႉလႄႈ မႄႈၼမ်ႉ၊ ႁွင်ႈၼမ်ႉ၊ ၼွင်ၸိူဝ်းၼႆႉ လိူင်ႇၼမ်သေ ဢၼ်ပဵၼ် ၶၢဝ်းတၢင်းၼမ်ႉၵေႃႈ ပဵၼ်ဢၼ်ၶဝ်ႈတၢင်းတိုဝ်းယဝ်ႉ။ ယွၼ်ႉပိူဝ်ႈလႆႈပိုင်ႈဢိင် သၢႆတၢင်းၼမ်ႉပဵၼ်ပိူင်လူင် လႄႈ ပေႃးၸႃႇဢဝ် တီႈထုင်ႉလိၼ်ပဵင်းတၢင်ႇတီႈတႄႉ ဢၼ်ပဵၼ် သၢႆတၢင်းလိၼ်ၼႆႉ ႁၢမ်ႉတူၵ်းလိုၼ်းဝႆႉဢိတ်းဢိတ်းယဝ်ႉ။ မိူဝ်ႈၵူႈပွၵ်ႈၼႆႉ ႁူမ်ႈဝႃႈမီး တၢင်းလူတ်ႉရဵၼ်း၊ လူတ်ႉၵႃး ဢၼ်ၵပ်းသိုပ်ႇၵၼ် ဝႆႉတင်း ဝၢၼ်ႈဝဵင်းၼႂ်း ၸႄႈတိူင်းဢေႇယႃႇဝတီႇၼႆႉသေတႃႉ ၸၢင်ႈၵႂႃႇမႃးၸွမ်းသၢႆတၢင်းၼမ်ႉ ဢၼ်ၵႂႃႇတႃႈၵုင်ႈ ဢၼ်လႆႈၼွၼ်းၼိုင်ႈၶိုၼ်းၼၼ်ႉယဝ်ႉ။ ၵူၺ်းၵႃႈဝႃႈ မိူဝ်ႈပူၼ်ႉမႃး ၼႂ်းၶၢဝ်းတၢင်း 15 ပီၼၼ်ႉ ယွၼ်ႉပိူဝ်ႈဝႆႉ လႆႈႁဵတ်းတၢင်း၊ ႁဵတ်းၶူဝ် ယဝ်ႉတူဝ်ႈမႃးလႄႈ သဵၼ်ႈတႃႈသၢႆတၢင်း လႄႈ ၵၢၼ်ငၢၼ်းထွင်ႈတဵဝ်းၵေႃႈ လႆႈၶိုၼ်ႈယႂ်ႇမႃးယဝ်ႉ။ ယၢမ်းလဵဝ်တႄႉ သၢႆလူတ်ႉၵႃး ဢၼ်လဵၼ်ႈၸူး ဝဵင်းတႃႈၵုင်ႈၼၼ်ႉ မီးမႃးတင်ၼမ်သေ ၶၢဝ်းယၢမ်းၵႂႃႇမႃးၼႆႉ ႁိုင်မွၵ်ႈ 4 ၸူဝ်ႈမူင်းၵူၺ်းယဝ်ႉ။ တွၼ်ႈတႃႇ သၢႆတၢင်းလူမ်းၼႆႉ မီးဝႆႉ တႃႈႁိူဝ်းမိၼ်ပတဵင်ႇသေ ပဵၼ်မဵဝ်းသိူဝ်ႇၵုၼ်ႇၵရိတ်ႉသေ တၢင်းယၢဝ်းမီး 4400 ထတ်းယဝ်ႉ။ လုၵ်ႉတီႈ သၢႆလူမ်းမျၢၼ်ႇမႃႇသေၵေႃႈ လဵၼ်ႈၶၢဝ်းတၢင်းႁိူဝ်းမိၼ် တႃႈၵုင်ႈ - ပတဵင်ႇပၼ်ယူႇယဝ်ႉ။ ဢၼ်ပဵၼ်သၢႆတၢင်းၼမ်ႉၵေႃႈ ၵူၼ်းတိုၵ်ႉၸႂ်ႉၼမ်ယူႇၼင်ႇၵဝ်ႇ။
ပၢႆးယူႇလီ လႄႈ ပၢႆးလဵၼ်ႈ[မႄးထတ်း | မႄးထတ်းငဝ်ႈငႃႇ]
တီႈဝဵင်းပတဵင်ႇၼႆႉ မီး ပၢင်ႇလဵၼ်ႈ ပတဵင်ႇယဝ်ႉ။ ပၢင်ႇလဵၼ်ႈ ပတဵင်ႇၼႆႉ ပဵၼ်ပၢင်ႇလဵၼ်ႈ ၸႂ်ႉတႃႇၵူႈမဵဝ်းယဝ်ႉ။ ၵမ်ႉၼမ်ႉ လဵၼ်ႈမၢၵ်ႇၼင်သေ ပဵၼ်ပၢင်ႇႁိူၼ်း ႁင်း ၸုမ်းမၢၵ်ႇၼင် ဢေႇယႃႇဝတီႇယူႇၼၢႆႉတႅတ်ႉ ယဝ်ႉ။ ပဵၼ်ၸုမ်းမၢၵ်ႇၼင် ဢၼ်ၶဝ်ႈပႃးဝႆ့ ၸဵမ်မိူဝ်ႈ တႄႇတင်ႈ မျၢၼ်ႇမႃႇ ၼေႇသျိၼ်ႇၼႄႇလိၵ်ႉၼၼ်ႉသေ တၢင်တူဝ် ၸႄႈတိူင်းဢေႇယႃႇဝတီႇယဝ်ႉ။
ၸၼ်ႉၸွမ် လႄႈ ၶေႃးလဵၵ်ႉ[မႄးထတ်း | မႄးထတ်းငဝ်ႈငႃႇ]
ဢွင်ႈတီႈၸိူဝ်းလီၶဝ်ႈၸႂ် တီႈၼႂ်းဝဵင်း[မႄးထတ်း | မႄးထတ်းငဝ်ႈငႃႇ]
ၵွင်းမူးသူၺ်ႇမုၼေႃး[မႄးထတ်း | မႄးထတ်းငဝ်ႈငႃႇ]
ၽြႃးသူၺ်ႇမုၼေႃးၼႆႉ ၶုၼ်သီႇရိထမ်ႇမႃႇသေႃးၵ လႆႈတႄႇတင်ႈမႃး မိူဝ်ႈပီသႃႇသၼႃႇ 218 လိူၼ်သီႇမူၼ်း ၽွင်းၵူပ်းၵိၼ်လိူၼ်ၼၼ်ႉ ဝႃႈၼႆယဝ်ႉ။ မိူဝ်ႈပၢၼ်ၶုၼ်သီႇရိထမ်ႇမႃႇသေႃးၵ ၽွင်းတႄႇတင်ႈၼၼ်ႉ ႁွင်ႉဝႃႈ ၵွင်းမူးသူၺ်ႇဢႃႇၼႃႇၼႆသေ ထိုင် ပီ 457 ၶုၼ်ဢလွင်ႈၸီႇတူႇ ၶိုၼ်းမႄးၵုမ်းယဝ်ႉ ၶိုၼ်းတၢင်ႇၸိုဝ်ႈဝႃႈ ၵွင်းမူးထူႇပႃႇရူင်ႇ ၼႆယဝ်ႉ။ ထိုင်ပီ 625 မႃး ၶုၼ်သမူၵ်ႉတၵေႃသ လႄႈ မႄးၼၢင်း ဢူင်ႇမႃႇတၢၼ်ႇတီႇ ၶဝ် ၶိုၼ်းၶႂၢင်ႈမႄးၵုမ်းသေ ၶိုၼ်းပၼ်ၸိုဝ်ႈဝႃႈ သူၺ်ႇမုၼေႃး ဝႃႈၼႆယဝ်ႉ။ ဝၢႆးသေ ပၢင်သိုၵ်း ဢင်းၵိတ်ႉ-မၢၼ်ႈ ပွၵ်ႈၵမ်းသွင် ယဝ်ႉတူဝ်ႈၵႂႃႇသေ ဝဵင်းပတဵင်ႇၵေႃႈ လႆႈတူၵ်းတႂ်ႈမိုဝ်း ဢင်းၵိတ်ႉၶဝ်ႈယဝ်ႉ ၸိူဝ်းပဵၼ်ၶုၼ်သိုၵ်း ဢၼ်ဢင်းၵိတ်ႉၶဝ်ႈ ပၼ်ၵၢၼ်လႄႈ ၸိူဝ်းပဵၼ် ထဝ်ႈဝၢၼ်ႈထဝ်ႈၼႃး ၸၢဝ်းပုတ်ႉထၶဝ် ဢွၼ်ၵၼ် ထိင်းသိမ်းတူၺ်းထိုင် ၵိူဝ်းယမ်မႃးယဝ်ႉ။ တေႃႇထိုင် ယၢမ်းလဵဝ် ၵွင်းမူး ဢၼ်လုၵ်ႉတီႈလိၼ်တေႃႇ ငဝ်ႈထီး 77 သွၵ်ႇ၊ တၢင်းသုင်ထီႈ 23 သွၵ်ႈသေ ႁူမ်ႈ မီး 100 သွၵ်ႈ၊ တၢင်းယႂ်ႇပၼ်ႇႁွပ်ႈ မီႈ 207 သွၵ်ႈ၊ ၶွပ်ႇတိၼ် မီး 272 သွၵ်ႈသေ ဢဝ်တင်း ပီသႅင်၊ ထီးငိုၼ်းထီးၶမ်း တင်း ၶူဝ်းၵႅဝ်ႈသႅင်ငိုၼ်းၶမ်း ႁၢင်ႈၶိုင်ႈသေၵေႃႈ လႆႈၶႂၢၵ်ႈသေ မႄးၵုမ်းမႃးယဝ်ႉ။
ၵွင်းမူးၽွင်ႇတေႃႇဢူး လေးၵျုၼ်းယၢၼ်ႇဢွင်ႇ[မႄးထတ်း | မႄးထတ်းငဝ်ႈငႃႇ]
မီးဝႆႉတီႈ ႁူဝ်ၼမ်ႉသႂ် ဝဵင်းပတဵင်ႇသေ မိူဝ်ႈၽွင်းၶုၼ်ဢလွင်းၸီႇတူႇ ပၼ်ႇမိူင်းသေ တႄႇၽႅဝ်ႇတီႈၼၼ်ႈၼၼ်ႉ လႆႈၵေႃႇၵွင်းမူးဝႆႉလႄႈ ၸူးလႆႈၸိုဝ်ႈဝႃႈ ၽွင်ႇတေႃးဢူး ဝႃႈၼႆယဝ်ႉ။ ယွၼ်ႉပိူဝ်ႈမီး ၼွင်ၼမ်ႉသႂ် လႄႈ ၼွင်ၼမ်ႉၶုၼ်သေ ၸူးႁွင်ႉၵိုၵ်းၼၼ်ႉသေ ႁွင်ႉဝႃႈ ၽြႃးၼမ်ႉသႂ်ၼမ်ႉၶုၼ်ႇ ၼႆယဝ်ႉ။
သူၼ်မွၵ်ႇဢူးယဵၼ်ႇၵၢၼ်ႇသႃႇယႃႇ[မႄးထတ်း | မႄးထတ်းငဝ်ႈငႃႇ]
ပဵၼ်သူၼ်မွၵ်ႇ ဢၼ်ၵေႃႇသၢင်ႈဝႆႉႁိမ်းၶၢင်ႈၼွင်သၢမ်ၸၼ်ႉ ဢၼ်မီးဝႆႉ တီႈႁိမ်းၸၼ်ႉၸွမ်ပတဵင်ႇၼၼ်ႉသေ မီးဝႆႉ ႁွင်ႈၼႄ လႄႈ ပၢင်ႇလဵၼ်ႈၵမ်ႈၽွင်ႈယဝ်ႉ။
ႁွင်ႈၼႄၾိင်ႈငႄႈပတဵင်ႇ[မႄးထတ်း | မႄးထတ်းငဝ်ႈငႃႇ]
ၵွင်းမူးသူၺ်ႇမျိၼ်ႇတိၼ်ႇ (ဝဵင်းပတဵင်ႇ)[မႄးထတ်း | မႄးထတ်းငဝ်ႈငႃႇ]
ဢွင်ႈလီၶဝ်ႈၸႂ် ၸိူဝ်းမီးႁိမ်းႁွမ်းဝဵင်း[မႄးထတ်း | မႄးထတ်းငဝ်ႈငႃႇ]
ပွႆးၽြႃးမေႃႇတိၼ်ႇၸုၼ်း[မႄးထတ်း | မႄးထတ်းငဝ်ႈငႃႇ]
ပေႃးၶီႇႁိူဝ်းသၢင်းၽေႃးသေ လွင်ႈလူင်းၸွမ်း သၢႆၼမ်ႉငဝုၼ်ႇၼႆႉ တေၽႅဝ်ႇၵႂႃႇ ၵုၼ်ယွၼ်ႇမေႃႇတိၼ်ႇၸုၼ်း ဢၼ်မီးတီႈ ပၢၵ်ႇပၢင်ႇလၢႆႇၵပ်ႉပလီႇၼၼ်ႉယဝ်ႉ။ ၵူႈပီၵူႈပီ ပေႃးထိုင် ၶၢဝ်းလိူၼ်သၢမ် (ၾႅပ်ႇဝႃႇရီႇ၊ မၢတ်ႉၶျ်) ၶၢဝ်းၼမ်ႉတူၵ်းၼၼ်ႉ ၵႆႉႁဵတ်းပွႆးၽြႃးမေႃႇတိၼ်ႇၸုၼ်းၼၼ်ႉယဝ်ႉ။ ၸွမ်းၽင်ႇပၢင်ႇလၢႆႇၼၼ်ႉ ဢွၼ်ၵၼ်ႁဵတ်းသုမ်ႉႁဵတ်းသွမ်းသေ ၶၢႆပႃးၶူဝ်းဢွၵ်ႇပၢင်ႇလၢႆႇယဝ်ႉ။
ၽင်ႇပၢင်ႇလၢႆႇၶျွင်းတႃႇ[မႄးထတ်း | မႄးထတ်းငဝ်ႈငႃႇ]
ပဵၼ်ၽင်ႇပၢင်ႇလၢႆႇ ဢွင်ႈတီႈလိုဝ်ႈသဝ်း ဢၼ်မီးတီႈၵႆယၢၼ်တင်း ဝဵင်းပတဵင်ႇ မွၵ်ႈ 40 ၵီႇလူဝ်ႇမီႇတႃႇၼၼ်ႉၵူၺ်းသေ ၵူၼ်းတႄႇႁူႉၼမ်မႃး မိူဝ်ႈ ပီ 1990 ၼၼ်ႉယဝ်ႉ။ မီးႁူင်းလႅမ်း ဢၼ်ၵႃႈၶၼ်ႈမီးၵူႈၸၼ်ႉထၢၼ်ႈသေ မီးပႃးလၢၼ်ႉတၢင်းၵိၼ်ပၢင်ႇလၢႆႇယဝ်ႉ။
ၽင်ႇပၢင်ႇလၢႆႇငူၺ်ႇသွင်ႇ[မႄးထတ်း | မႄးထတ်းငဝ်ႈငႃႇ]
ပဵၼ်ၽင်ႇပၢင်ႇလၢႆႇ တီႈလိုဝ်ႈႁိူဝ်ႉ ဢၼ်တႄႇပိုတ်ႇ မိူဝ်ႈပီ 2000 သေ လုၵ်ႉတီႈ ဝဵင်းပတဵင်ႇသေ ၵႆယၢၼ် 48 ၵီႇလူဝ်ႇမီႇတႃႇယဝ်ႉ။ ၶဝ်ႈပႃးၼႂ်း သဵၼ်ႈမၢႆၽင်ႇပၢင်ႇလၢႆႇ ဢၼ်ႁၢင်ႈလီသေပိူၼ်ႈ ၼႂ်းမိူင်းမျၢၼ်ႇမႃႇသေ မီးပႃးႁူင်းလႅမ်းလူင် ဢၼ်မီးၸၼ်ႉ လၢဝ်ႁႃႈလူင်ႇၼၼ်ႉယဝ်ႉ။
ၽိုၼ်ဢိင်[မႄးထတ်း | မႄးထတ်းငဝ်ႈငႃႇ]
- ↑ ပပ်ႉသႅၼ်သမ်ႇမၢၼ်ႈ၊ သွႆႉ (6)၊ ၼႃႈလိၵ်ႈ 349-52